text:
ອົງການ ຈັດຕັ້ງງທາງສັງຄົມ ໄດ້ມີສ່ວນຮ່ວມແລະສະໜັບ ສະໜູນຢ່າງມີປະສິດຕິພາບຂຶ້ນ ໃນຂົງເຂດຕ່າງໆຄື ໃນສັງຄົມທົ່ວໄປ, ພາກລັດແລະພາກເອກະຊົນ.
ຜ່ານການ ກໍ່ຕັ້ງຂອງກຸ່ມ ເຮັດວຽກເພື່ອອົງ ການຈັດຕັ້ງທາງສັງຄົມ (CSO Working Group) ເພື່ອປະສິດທິຜົນ ຂອງການຊ່ວຍ ເຫຼືອນັ້ນຈະຊ່ວຍພັດທະນາຄວາມຮູ້ຄວາມ ສາມາດຂອງອົງການ ຈັດຕັ້ງທາງສັງຄົມ ໃຫ້ມີສ່ວນຮ່ວມ ໃນຂະບວນການລະດັບຊາດ ແລະລະດັບພາກ ພື້ນຕ່າງໆ
ນອກຈາກນັ້ນ, ໂຄງການນີ້ຍັງໄດ້ຈັດການເຜີຍ ແຜ່ຂໍ້ມູນແລະກອງ ປະຊຸມດ້ານຍຸດທະສາດ ກ່ຽວກັບຖະແຫຼງ ການວຽງຈັນ (Vientiane Declaration) ແລະຫຼັກການສຳ ຄັນຈາກວາລະອັກຄະຣາ (Accra Agenda)
ບັນດາອົງ ການຈັດຕັ້ງທາງ ສັງຄົມໃນລາວກໍ່ໄດ້ນຳ ໃຊ້ຄວາມຮູ້ຂອງ ຕົນຜ່ານສາຍສຳ ພັນກັນອົງກອນ ພາກລັດເພື່ອຊ່ວຍ ໃນການປະຕິບັດ ແນວທາງນະໂຍບາຍ.
ໂຄງການນີ້ ຈະເພີ່ມສັກກະຍະພາບ ຂອງອົງການຈັດຕັ້ງທາງ ສັງຄົມໃຫ້ມີ ການປະກອບສ່ວນຢ່າງ ຫ້າວຫັນໃນກອງ ປະຊຸມປຶກສາຫາລືດ້ານນະໂຍບາຍ ເປັນຕົ້ນແມ່ນວຽກງານ ສະເພາະດ້ານແລະກອງ ປະຊຸມໂຕະມົນ (the Sector Working Groups and the Round Table process.)
ຈະສ້າງຄວາມເຂັ້ມແຂງ ໃນການມີສ່ວນ ຮ່ວມຂອງອົງການຈັດ ຕັ້ງທາງສັງຄົມໃນ ກອງປະຊຸມພາກປະຊາ ຄົມອາຊຽນເພື່ອຊ່ວຍ ພັດທະນາຄວາມ ເຂັ້ມແຂງໃຫ້ສະມາຄົມ ບໍ່ຫວັງຜົນ ກຳໄລໃນລາວແລະ ສ້າງຊື່ສຽງໃຫ້ ປະເທດລາວໃນລະດັບພາກພື້ນ


c: text/html

text:
ໃນວັນທີ 6-9 ມີນາ 2019, ນັກສຶກສາ ຄະນະນິຕິສາດ ແລະ ລັດຖະສາດ,ຕ່າງໜ້າ ສປປລາວ ໄດ້ເຂົ້າຮ່ວມການແຂ່ງຂັນວ່າດ້ວຍຄະດີກ່ຽວກັບກົດໝາຍມະນຸດສະທຳສາກົນຢູ່ທີ່ ຮົງກົງ ສປຈີນນຳພາໂດຍ ທ່ານ ປທ ບຸນເລີດ ຊາພັກດີ ອາຈານສອນ ຄະນະນິຕິສາດ ແລະ ລັດຖະສາດ,ທ່ານ ປທ ນ. ຄອນສະຫວັນ ວົງວັນນະໄຊ ອາຈານສອນ ຄະນະນິຕິສາດ ແລະ ລັດຖະສາດ ແລະ ທ່ານ Dr.Perrince ຜູ້ປະຈຳໂຄງການທີ່ ຄະນະນິຕິສາດ ແລະ ລັດຖະສາດ ມະຫາວິທະຍາໄລແຫ່ງຊາດ ໂດຍມີນັກສຶກສາທີ່ເຂົ້າຮ່ວມການແຂ່ງຂັນຄັ້ງນີ້ ມີ ນາງ. ທິບພາພອນ …
ຕອນບ່າຍວັນທີ 6ມີນາ 2019, ໜ່ວຍພັກພະແນກການ ຄະນະ ນິຕິສາດ ແລະ ລັດຖະສາດມະຫາວິທະຍາໄລແຫ່ງຊາດໄດ້ຈັດກອງປະຊຸມໃຫຍ່ຄັ້ງທີII ຂອງຕົນຂຶ້ນທີ່ຫ້ອງປະຊຸມ B 10 ທີ່ຄະນະນິຕິສາດ ແລະ ລັດຖະສາດພາຍໃຕ້ການເປັນປະທານຂອງສະຫາຍ ວຽງວິໄລ ທ່ຽງຈັນໄຊ ຄະນະພັກຮາກຖານ,ຄະນະບໍດີ ຄະນະນິຕິສາດ ແລະ ລັດຖະສາດ,ມີຜູ້ຕາງໜ້າຈາກ 3 ອົງການຈັດຕັ້ງມະຫາຊົນ, ມີໜ່ວຍພັກຮາກຖານອ້ອມຂ້າງຄະນະນິຕິສາດ ແລະລັດຖະສາດ ມະຫາວິທະຍາໄລແຫ່ງຊາດ, ມີຫົວໜ້າໜ່ວຍ, ຮອງໜ່ວຍ, ຫົວໜ້າຈຸ, ຮອງຈຸພ້ອມດ້ວຍບັນດາສະມາຊິກພັກຈາກ 2 ໜ່ວຍ ທົ່ວຮາກຖານຄະນະນິຕິສາດ ແລະ ລັດຖະສາດເຂົ້າຮ່ວມ. ໃນພິທີສະຫາຍ ທັດສະນາລອນ ສີສຸນ໌ນ ຫົວໜ້າໜ່ວຍພັກພະແນກການ ຄະນະນິຕິສາດ ແລະ ລັດຖະສາດ ມະຫາວິທະຍາໄລແຫ່ງຊາດ,ໄດ້ຂຶ້ນຜ່ານບົດສະຫຼຸບວຽກງານການເຄື່ອນໄຫວໜ່ວຍພັກພະແນກການຕົນໃນໄລຍະຜ່ານມາແລະຜ່ານທິດທາງແຜນການໃນຕໍ່ໜ້າ. ຈາກນັ້ນໃນທີ່ປະຊຸມໄດ້ມີການປ່ອນບັດ-ຄັດເລືອກເອົາຄະນະບໍລິຫານງານໜ່ວຍພັກພະແນກການຄະນະນິຕິສາດ …
ໃນວັນທີ 14 ກຸມພາ 2019 ຜ່ານມານີ້ ຄະນະພັກຮາກຖານ ຄະນະນິຕິສາດ ແລະ ລັດຖະສາດມະຫາວິທະຍາໄລແຫ່ງຊາດ ໄດ້ຈັດກອງປະຊຸມເຜີຍແຜ່-ເຊື່ອມຊຶມມະຕິກອງປະຊຸມຄັ້ງທີ 7 ຂອງຄະນະບໍລິຫານງານສູນກາງພັກສະໄໝທີ X, ຂຶ້ນທີ່ຫ້ອງປະຊຸມຂອງຮາກຖານຕົນ, ໂດຍການເປັນປະທານຂອງສະຫາຍ ຮສ. ປອ. ຮຸ່ງເພັດ ຈັນທະວົງ ຮອງເລຂາອົງຄະນະພັກ, ຮອງອະທິການບໍດີ ມະຫາວິທະຍາໄລແຫ່ງຊາດ, ມີສະຫາຍ ຮສ. ວຽງວິໄລ ທ່ຽງຈັນໄຊ ເລຂາຄະນະພັກຮາກຖານ, ຄະນະບໍດີ ຄະນະນິຕິສາດ ແລະ ລັດຖະສາດ, ມີບັນດາສະຫາຍສະມາຊິກພັກ, ພະນັກງານຫຼັກແຫຼ່ງພາຍໃນຮາກຖານດັ່ງກ່າວເຂົ້າຮ່ວມ. ໃນໂອກາດນີ້, ສະຫາຍ ຮສ. ປອ. ຮຸ່ງເພັດ ຈັນທະວົງ ຮອງເລຂາອົງຄະນະພັກ, ຮອງອະທິການບໍດີ ມະຫາວິທະຍາໄລແຫ່ງຊາດ ໄດ້ໃຫ້ທິດຊີ້ນໍາກ່ຽວກັບຈຸດປະສົງຂອງການເຜີຍແຜ່-ເຊື່ອມຊຶມ ມະຕິກອງປະຊຸມຄັ້ງທີ 7 ຂອງຄະນະບໍລິຫານງານສູນກາງພັກສະໄໝທີ X ໃນຄັ້ງນີ້, ແມ່ນເພື່ອໃຫ້ຄະນະນໍາ, ພະນັກງານຫຼັກແຫຼ່ງໃນຮາກຖານ …
ລາຍລະອຽດ ເຜີຍແຜ່ເມື່ອ ວັນຈັນ, 11 ກຸມພາ 2019 06:14 ນັກສຶກສາ ຄນລ ສຳເລັດການລົງຝຶກງານ ສົກຮຽນ 2018-2019 ເປັນສົກຮຽນໜຶ່ງທີ່ສຳຄັນຄືກັນກັບສົກຮຽນອື່ນທີ່ຜ່ານມາ, ພາຍຫລັງສຳເລັດການສອບເສັງພາກຮຽນທີ I, ພາກວິຊາກົດໝາຍແພ່ງ, ພາກວິຊາກົດໝາຍອາຍາ, ພາກວິຊາລັດຖະສາດ, ພາກວິຊາພົວພັນສາກົນ ແລະ ພາກວິຊາກົດໝາຍທຸລະກິດ ໄດ້ມີການຈັດສົ່ງນັກສຶກສາລົງຝຶກງານໃນສະຖາບັນກ່ຽວຂ້ອງກັບຂະແໜງການຮຽນ ທີ່ໄດ້ຕິດຕໍ່ ແລະ ທາບທາມໄວ້ກ່ອນການສອບເສັງພາກຮຽນທີ I ແລ້ວນັ້ນ. ສະຖານທີ່ລົງຝຶກງານທີ່ບັນດາພາກວິຊາຂອງ ຄນລ ສົ່ງນັກສຶກສາລົງຝຶກງານໄດ້ແກ່ ສຳນັກງານນາຍົກລັດຖະມົນຕີ, ບັນດາກະຊວງ, ອົງການປົກປ້ອງກົດໝາຍ(ສານປະຊາຊົນ, ອົງການໄອຍະການປະຊາຊົນ….) ສຳນັກງານປົກຄອງນະຄອນຫລວງວຽງຈັນ, ຫ້ອງວ່າການປົກຄອງແຂວງ ແລະ ເມືອງ, ອົງການຈັດຕັ້ງສາກົນ, ບັນດາສະຖາບັນ …
ລາຍລະອຽດ ເຜີຍແຜ່ເມື່ອ ວັນອັງຄານ, 29 ມັງກອນ 2019 06:14 ກອງປະຊຸມຝຶກອົມຮົມກ່ຽວກັບກອບການສຶກສາທີ່ເນັ້ນຜົນໄດ້ຮັບເປັນຫລັກ ແລະ ດຳເນີນການສົນທະນາກຸ່ມເປົ້າໝາຍທີ່ກ່ຽວຂ້ອງກັບຫລັກສູດໃຫ້ແກ່ ຄະນະນິຕິສາດ ແລະ ລັດຖະສາດ,ມະຫາວິທະຍາໄລແຫ່ງຊາດ ແລະ ຄະນະນິຕິສາດ ແລະ ລັດຖະສາດ ,ມະຫາວິທະຍາໄລຈຳປາສັກ. ວັນທີ 28- 31 ມັງກອນ 2019,ທີ່ໂຮງແຮມຄຣາວ ພລາຊ່າ,ນະຄອນຫລວງວຽງຈັນ.
ລາຍລະອຽດ ເຜີຍແຜ່ເມື່ອ ວັນພະຫັດ, 31 ມັງກອນ 2019 04:02 ນັກສຶກສາ ເເລະ ຄູອາຈານ ພາກລັດຖະສາດເຂົ້າຮ່ວມສໍາມະນາ ເເລະ ເເລກປ່ຽນຄວາມຮູ້ລະຫວ່າງນັກສຶກສາຈາກ ຄະນະວິທະຍາສາດການບໍລິຫານ ເເລະ ການສຶກສານະໂຍບາຍ (Faculty of Administrative Science and Policy Studies) ຈາກມະຫາວິທະຍາໄລ (Universiti Teknologi Mara ປະເທດ ມະເລເຊຍ
ລາຍລະອຽດ ເຜີຍແຜ່ເມື່ອ ວັນອັງຄານ, 29 ມັງກອນ 2019 05:56 ຄະນະນຳ ຮ່ວມກັບສາມອົງການຈັດຕັ້ງ ຄະນະນິຕິສາດ ແລະ ລັດຖະສາດ ມະຫາວິະທະຍາໄລແຫ່ງຊາດນໍາພາໂດຍ ທ່ານ ປທ ຮສ ບຸນທ່ຽງ ພົມມະຈັນ ຮອງຄະນະບໍດີ ຄະນະນິຕິສາດ ແລະ ລັດຖະສາດ ມະຫາວິທະຍາໄລແຫ່ງຊາດ ໄດ້ເຂົ້າອ່ວຍພອນ ທະຫານເມືອງສີສັດຕະນາກ ແລະ ທະຫານໂຮງໝໍ 103, ເນື່ອງໃນໂອກາດວັນສ້າງຕັ້ງກອງທັບ ປະຊາຊົນລາວ ຄົບຮອບ 70 ປີ (20 ມັງກອນ 1949-20 ມັງກອນ 2019)

robotstxt: allowed

filter: keep


text:
ຂ່າວສານ
ເຂົ້າຮ່ວມARF26: ທ່ານຮອງນາຍົກລັດຖະມົນຕີຟ້າມບີງມີງສະເຫນີ ຖືກົດໝາຍສາກົນເປັນສຳຄັນ
ທ່ານຮອງນາຍົກລັດຖະມົນຕີ ຟ້າມບີງມີງ
ພາບ:vietnam+
ທ່ານຮອງນາຍົກລັດຖະມົນຕີ ຟ້າມບີງມີງ ສະເຫນີ ສ້າງວິໄສທັດພັດທະນາໃຫມ່ ໃຫ້ແກ່ ARF ໄປຄຽງຄູ່ກັບການດັດປັບວິທີການເຄື່ອນໄຫວຂອງເວທີປາໄສ, ຖືນີ້ແມ່ນບັນດາໝາກຜົນສຳຄັນຄວນບັນລຸໄດ້ໃນປີ 2020.
ເມື່ອແບ່ງປັນຄວາມສຳຄັນຂອງສັນຕິພາບ, ສະຖຽນລະພາບ ແລະ ຖືກົດໝາຍຂອງພາກພື້ນ ແລະ ໃນໂລກເປັນສຳຄັນ, ທ່ານຮອງນາຍົກລັດຖະມົນຕີ ຟ້າມບີງມີງ ຊົມເຊີຍບັນດາຄວາມຄືບຫນ້າຢູ່ແຫລມເກົາຫລີ ໃນໄລຍະຜ່ານມາ ແລະ ປາດຖະຫນາວ່າ ບັນດາຝ່າຍກ່ຽວຂ້ອງຄວນຮັກສາທ່າບັນລຸຄວາມຄືບຫນ້າ, ສືບຕໍ່ການເຈລະຈາເພື່ອແກ້ໄຂຄວາມແຕກຕ່າງກັນ.
ກ່ຽວກັບສະພາບການຢູ່ທະເລຕາເວັນອອກ, ທ່ານຮອງນາຍົກລັດຖະມົນຕີ ຟ້າມບີງມີງ ຖືວ່າ: ຍັງມີບັນດາຄວາມວິຕົກກັງວົນເລິກເຊິ່ງກ່ຽວກັບການຜັນແປຢູ່ພື້ນທີ່ຕົວຈິງ, ທ່ານຮອງນາຍົກລັດຖະມົນຕີ ຟ້າມບີງມີງ ສະເຫນີ ບັນດາປະເທດຖືກົດໝາຍສາກົນເປັນສຳຄັນ, ໃນນັ້ນ ມີສິດ ແລະ ຜົນປະໂຫຍດຂອງບັນດາປະເທດແຄມທະເລ ຕາມ UNCLOS 1982 ປະຕິບັດ DOC ຢ່າງຄົບຖ້ວນ ແລະ ມີປະສິດທິຜົນ ແລະຮັກສາສະພາບແວດລ້ອມໃຫ້ສະດວກ ເພື່ອຫນູນຊ່ວຍໃຫ້ວິວັດການເຈລະຈາ ເພື່ອແນໃສ່ບັນລຸໄດ້ປະມວນຂໍ້ກຳນົດການປະພຶດຂອງບັນດາຝ່າຍຢູ່ທະເລຕາເວັນອອກຢ່າງມີປະສິດທິຜົນ ແລະ ມີຄຸນນະພາບ.
(ແຫຼ່ງຄັດຈາກ VOV)


text: ໃນວັນທີ 24 ພະຈິກ 2016 ຜ່ານມາ ແຂວງວຽງຈັນໄດ້ຈັດພິທີປະກວດນາງສາວງາມທົ່ງພຽງຂຶ້ນຢູ່ທີສູນວັດ ທະນະທຳແຂວງວຽງຈັນໂດຍການເປັນປະທານຂອງທ່ານ ທອງສະຫວັນ ວົງສຳພັນ ຄະນະປະຈຳພັກແຂວງ ຫົວໜ້າແນວລາວສ້າງຊາດແຂວງວຽງຈັນເຂົ້າຮ່ວມຂອງທ່ານ ສີພັນດອນ ສີອາພອນຮອງຫົວໜ້າພະແນກຖະແຫຼງຂ່າວ -ວັດ ທະນະທຳ ແລະ ທ່ອງທ່ຽວແຂວງຈັນ, ມີບັນດາຄະນະກຳມະການ, ຄະນະຈັດຕັ້ງພິທີ, ແຂກຖືກເຊີນ ແລະ ນາງສາວຈາກ04ຕົວເມືອງທົ່ງພຽງເຂົ້າຮ່ວມ. ມີຈຸດປະສົ່ງເພື່ອ ປະກວດເອົານາງສາວງາມ ຈຳນວນ 16 ນາງສາວ ເພື່ອເປັນຕົວແທນຂອງແຂວງ ໄປປະກວດໃນງານມະຫາກຳສົ່ງເສີມການທ່ອງທ່ຽວ 06 ແຂວງພາກກາງທີ່ຈະເປີດຂຶ້ນໃນວັນທີ 10-16 ທັນວາ 2016 ທີ່ແດນສະຫວັນເມືອງທຸລະຄົມແຂວງວຽງຈັນ. ການຄັດເລືອກແມ່ນຄັດເລືອກເອົາຕາມການກຳນົດແລະມາດຖານເຊັ່ນ: ມີອາຍຸ, ລວງສູງ, ສັກສວນ, ນ້ຳໜັກ ແລະ ຄຳຕອບຂອງມາດຖານທີ່ກຳນົດໄວ້ ເຊິ່ງມີນາງສາວ ເຂົ້າຮ່ວມງານປະກວດຈາກ 04 ຕົວເມືອງທົ່ງພຽງ ຄື: ເມືອງໂພນໂຮງ, ແກ້ວອຸດົມ, ວຽງຄຳ ແລະ ທຸລະຄົມຈຳນວນ 40ນາງສາວເລືອກເອົາ 16 ນາງສາວແລະ ນາງສາວງາມທີ່ເຂົ້າຮອບເປັນຕົວແທນຕາງໜ້າໃຫ້ແຂວງວຽງຈັນໃນຄັ້ງນີ້ມີນາງ ພອນວິໄລ ສົມສະໝຸດຈາກເມືອງທຸລະຄົມ,ນາງ ມິດດາວອນ ສຸກສະຫວັດ ເມືອງໂພນໂຮງ,ນາງປນວິນາ ຝາລີຂັນ ເມືອງວຽງຄຳ,ນາງ ພິມມະສອນ ມີລາກົງ ເມືອງທຸລະຄົມ,ນາງ ມະໄລທອງ ຫຼວງປັນຍາ ຈາກຄະນະກວດກາແຂວງ, ນາງ ຫວານຄຳ ແກ້ວມາລາວົງ ເມືອງໂພນໂຮງ,ນາງ ມັດສະລິນ ສຸວັນທອນ ເມືອງທຸລະຄົມ,ນາງ ສຸກສະກັນ ຈັນທະລັງສີ ເມືອງວຽງຄຳ,ນາງ ບົວວອນ ແກ້ວມາລາ ເມືອງທຸລະຄົມ,ນາງ ນ້ຳຝົນ ເຄນນາວົງ ເມືອງວຽງຄຳ,ນາງ ໜູເບັງ ປັນຍານຸວົງ ເມືອງທຸລະຄົມ,ນາງ ຕຸ້ນຄຳ ລັດສະໝີ ເມືອງວຽງຄຳ,ນາງ ກຸ້ງກີ່ງ ອຸດົມສຸກ ເມືອງວຽງຄຳ,ນາງ ບົວສະຫວັນ ລາດສະວົງ ເມືອງທຸລະຄົມ,ນາງ ວິໄລພອນ ວິໄລສານ ຈາກທ່ານ ບຸນທຽມບ້ານເມືອງເກົ່າ ແລະ ນາງ ສີສຸພັນ ບດຕະວົງ ຈາກພະແນກພາຍໃນ.


text:
ຂ່າວສານ
ທ່ານນາງປະທານສະພາແຫ່ງຊາດຫວຽດນາມຕ້ອນຮັບຄະນະກຳມະການສັນຕິພາບແລະສາມັກຄີລາວ
(ທ່ານນາງປະທານສະພາແຫ່ງຊາດ ຫງວຽນທິກີມເງິນ ຕ້ອນຮັບ
ທ່ານ ສົມພັນ ແພງຄຳມີ ຮອງປະທານສະພາແຫ່ງຊາດ ສປປລາວ)
ກ່າວຄຳເຫັນທີ່ການຕ້ອນຮັບ, ທ່ານນາງປະທານສະພາແຫ່ງຊາດ ຫວຽດນາມ ຫງວຽນທິກີມເງິນ ຢືນຢັນວ່າ: ການນຳພັກ ແລະລັດຫວຽດນາມ ຍາມໃດກໍ່ສະຫນັບສະຫນູນ ແລະ ສ້າງທຸກເງື່ອນໄຂສະດວກເພື່ອໃຫ້ບັນດາອົງການຈັດຕັ້ງ, ປະຊາຊົນ ຫວຽດນາມເພີ່ມທະວີ, ປັບປຸງການພົວພັນມິດຕະພາບ ແລະ ການຮ່ວມມືກັບອົງການຈັດຕັ້ງ, ປະຊາຊົນລາວ. ທ່ານນາງປະທານສະພາແຫ່ງຊາດ ຕີລາຄາສູງບົດບາດ ແລະບັນດາການເຄື່ອນໄຫວມິດຕະພາບການຮ່ວມມືລະຫວ່າງບັນດາອົງການຈັດຕັ້ງ, ປະຊາຊົນສອງປະເທດ, ໃນນັ້ນ ມີຄະນະກຳມະການສັນຕິພາບ ຫວຽດນາມ ແລະ ຄະນະກຳມະການສັນຕິພາບ ແລະ ສາມັກຄີລາວໃນໄລຍະຜ່ານມາ ແລະ ເນັ້ນຫນັກວ່າ ບັນດາການເຄື່ອນໄຫວມີຄວາມໝາຍສຳຄັນພິເສດ, ປະກອບສ່ວນຢ່າງແທດຈິງ ເພື່ອແນໃສ່ປັບປຸງສາຍພົວພັນທີ່ເປັນມູນເຊື້ອມີມາແຕ່ດົນນານຂອງສອງປະເທດຫວຽດນາມ ລາວ. ການນຳພັກ ແລະ ລັດຫວຽດນາມ ຍາມໃດກໍ່ສະຫນັບສະຫນູນ ແລະ ສ້າງທຸກເງື່ອນໄຂສະດວກເພື່ອໃຫ້ບັນດາອົງການຈັດຕັ້ງ, ປະຊາຊົນ ຫວຽດນາມ ເພີ່ມທະວີ, ປັບປຸງ ການພົວພັນມິດຕະພາບ ແລະ ການຮ່ວມມືກັບບັນດາອົງການຈັດຕັ້ງ, ປະຊາຊົນລາວ.
(ແຫຼ່ງຄັດຈາກ VOV)


text:
ຂ່າວສານ
ສະພາແຫ່ງຊາດຮັບຮອງເອົາມະຕິກ່ຽວກັບໂຄງການຕິດຕາມກວດກາປີ 2019
(ສະພາແຫ່ງຊາດຮັບຮອງເອົາມະຕິກ່ຽວກັບໂຄງການຕິດຕາມກວດກາປີ 2019)
ບົດລາຍງານອະພິປາຍ, ຮັບເອົາຄຳເຫັນ ແລະ ດັດປັບຮ່າງກົດໝາຍວ່າດ້ວຍການແກ່ງແຍ້ງ (ສະບັບປັບປຸງ); ບົດລາຍງານອະພິປາຍ, ຮັບເອົາຄຳເຫັນ ແລະ ດັດປັບຮ່າງມະຕິກ່ຽວກັບໂຄງການຕິດຕາມກວດກາຂອງສະພາແຫ່ງຊາດປີ 2019; ບົດລາຍງານອະພິປາຍ, ຮັບເອົາຄຳເຫັນ ແລະ ດັດປັບຮ່າງມະຕິກົດໝາຍວ່າດ້ວຍຄວາມປອດໄພທາງເຄືອຂ່າຍອີນເຕີເນັດ, ກົດໝາຍວ່າດ້ວຍການກ່າວຟ້ອງ (ສະບັບປັບປຸງ).ບົດລາຍງານອະພິປາຍ, ຮັບເອົາຄຳເຫັນ ແລະ ດັດປັບຮ່າງມະຕິກ່ຽວກັບການໃຫ້ສັດຕະຍາບັນການສະຫຼຸບຂາດຕົວງົບປະມານແຫ່ງລັດປີ 2016. ທ່ານຫົວໜ້າກຳມາທິການການເງິນ, ງົບປະທານຂອງສະພາແຫ່ງຊາດ ຫງວຽນດຶກຫາຍ, ເນັ້ນໜັກວ່າ.
“ຄຳເຫັນຂອງສະມາຊິກສະພາແຫ່ງຊາດສ່ວນຫຼາຍລ້ວນແຕ່ຖືວ່າ, ຕໍ່ໜ້າບັນດາຄວາມຫຍຸ້ງຍາກ, ສິ່ງທ້າທາຍຂອງປີການເງິນ 2016 ຍ້ອນ GDP ບໍ່ບັນລຸແຜນການທີ່ໄດ້ວາງອອກ ສະນັ້ນໄດ້ສົ່ງຜົນສະທ້ອນເຖິງລາຍຮັບ, ລາຍຈ່າຍ ແລະ ຄວາມດຸ່ນດ່ຽງງົບປະມານແຫ່ງລັດ, ລັດຖະບານໄດ້ຕັດສິນໃຈຊີ້ນຳການບໍລິຫານ, ຮັບປະກັນເສດຖະກິດມະຫາພາກເປັນປົກກະຕິ, ຄວບຄຸມໄພເງິນເຟີ້, ຊຸກຍູ້ການຜະລິດດຳເນີນທຸລະກິດ ແລະ ປັບປຸງການປ້ອງກັນຊາດ ປ້ອງກັນຄວາມສະຫງົບ, ຮັບປະກັນຊີວິດສັງຄົມ… ເຖິງຢ່າງໃດກໍ່ຕາມ, ບັນດາສະມາຊິກສະພາແຫ່ງຊາດກໍ່ຖືວ່າ ຍັງມີບາງບັນຫາຄົງຄ້າງ, ຈຳກັດ, ລັດຖະບານຄວນເອົາໃຈໃສ່ຊີ້ນຳການແກ້ໄຂ”.
ບົດລາຍງານອະພິປາຍ, ຮັບເອົາຄຳເຫັນ ແລະ ດັດປັບຮ່າງມະຕິກ່ຽວກັບໂຄງການຕິດຕາມກວດກາຂອງສະພາແຫ່ງຊາດປີ 2019, ໃຫ້ຮູ້ວ່າ: ທີ່ກອງປະຊຸມສະໄໝສາມັນເທື່ອທີ 7 ສະພາແຫ່ງຊາດຈະດຳເນີນການຕິດຕາມກວດກາສູງສຸດກ່ຽວກັບໝາກຜົນການປະຕິບັດໜ້າທີ່ພັດທະນາເສດຖະກິດ, ສັງຄົມ ແລະ ງົບປະມານແຫ່ງລັດປີ 2018; ບົດລາຍງານກ່ຽວກັບການສະຫຼຸບຂາດຕົວງົບປະມານແຫ່ງລັດປີ 2017; ສະພາບການປະຕິບັດແຜນການພັດທະນາເສດຖະກິດ, ສັງຄົມ ແລະ ງົບປະມານແຫ່ງລັດໃນຊຸມເດືອນຕົ້ນປີ 2019 ແລະ ຮັບຟັງບັນດາບົດລາຍງານອື່ນໆຂອງບັນດາອົງການທີ່ກ່ຽວຂ້ອງຕາມຂໍ້ກຳນົດຂອງກົດໝາຍ.
ແລະກໍ່ໃນຕອນເຊົ້າວັນດຽວກັນ, ດ້ວຍຄຳເຫັນສ່ວນຫຼາຍເຫັນດີ, ສະພາແຫ່ງຊາດໄດ້ລົງຄະແນນສຽງຮັບຮອງເອົາມະຕິກ່ຽວກັບການໃຫ້ສັດຕະຍາບັນການສະຫຼຸບຂາດຕົວງົບປະມານແຫ່ງລັດປີ 2016; ມະຕິກ່ຽວກັບໂຄງການຕິດຕາມກວດກາຂອງສະພາແຫ່ງຊາດປີ 2019; ກົດໝາຍວ່າດ້ວຍການແກ່ງແຍ້ງ (ສະບັບປັບປຸງ); ກົດໝາຍວ່າດ້ວຍຄວາມປອດໄພທາງເຄືອຂ່າຍອີນເຕີເນັດ ແລະ ກົດໝາຍວ່າດ້ວຍການກ່າວຟ້ອງ (ສະບັບປັບປຸງ).
(ແຫຼ່ງຄັດຈາກ VOV)


text:
ກອງປະຊຸມສະໄໝສາມັນ ເທື່ອທີ VIII ຂອງສະພາແຫ່ງຊາດ ຊຸດທີ 8
ກອງປະຊຸມສະໄໝສາມັນເທື່ອທີ 8 ຂອງສະພາແຫ່ງຊາດຊຸດທີ 8 ໄດ້ໄຂຂື້ນຢ່າງເປັນທາງການໃນວັນທີ່ 7 ພະຈິກ 2019 ນີ້ ຢູ່ທີ່ຫໍປະຊຸມແຫ່ງຊາດນະຄອນຫຼວງວຽງຈັນ ໂດຍການເປັນປະທານ ຂອງ ພະນະທ່ານ ນາງ ປານີ ຢາທໍຕູັ ປະທານສະພາແຫ່ງຊາດ ໃຫ້ກຽດເຂົ້າຮ່ວມຂອງ ພະນະທ່ານ ບຸນຍັງ ວໍລະຈິດ ປະທານປະເທດ, ພະນະທ່ານ ທອງລຸນ ສີສຸລິດ ນາຍົກລັດຖະມົນຕີ ແຫ່ງ ສປປ ລາວ ພ້ອມດ້ວຍຄະນະລັດຖະບານ, ອົງການຕຸລາການ, ສະມາຊິກສະພາແຫ່ງຊາດ ແລະ ແຂກຖືກເຊີນເຂົ້າຮ່ວມ.
ທ່ານ ປານີ ຢາທໍ່ຕູັ ປະທານສະພາແຫ່ງຊາດ ໄດ້ກ່າວສູນທອນພົດ ກ່າວເປີດກອງປະຊຸມຢ່າງເປັນທາງການ ໂດຍກອງປະຊຸມສະໄໝສາມັນເທື່ອທີ 8 ແມ່ນຈະໄດ້ພິຈາລະນາ, ຮັບຮອງເອົາຫຼາຍບັນຫາທີ່ສຳຄັນຂອງຊາດ ເປັນຕົ້ນແມ່ນ: ພິຈາລະນາຮັບຮອງເອົາການສະເໜີແຕ່ງຕັ້ງ ສະມາຊິກລັດຖະບານຕາມການສະເໜີ ຂອງນາຍົກລັດຖະມົນຕີ ພິຈາລະນາບົດລາຍງານ ຂອງລັດຖະບານກ່ຽວກັບແຜນພັດທະນາ ເສດຖະກິດ-ສັງຄົມ, ແຜນງົບປະມານ, ແຜນເງີນຕາປະຈຳປີ 2019 ແລະ ທິດທາງ ປີ 2020 ພ້ອມບັນຫາສຳຄັນອິກຈຳນວນໜື່ງ.
ພ້ອມນີ້ກອງປະຊຸມໄດ້ພິຈາລະນາ ຮັບຮອງເອົາການສະເໜີແຕ່ງຕັ້ງ ສະມາຊິກລັດຖະບານ ຕາມການສະເໜີຂອງນາຍົກລັດຖະມົນຕີ ໃນນີ້ໄດ້ພິຈາລະນາ ຮັບຮອງເອົາການແຕ່ງຕັ້ງ ທ່ານ ສອນໄຊ ສີພັນດອນ ຮອງນາຍົກລັດຖະມົນຕີ ທັງເປັນລັດຖະມົນຕີ ກະຊວງແຜນການ ແລະ ການລົງທືນ ແລະ ພິຈາລະນາຮັບຮອງເອົາການແຕ່ງຕັ້ງ ທ່ານ ກິແກັວ ໄຂຄຳພິທູນ ເປັນລັດຖະມົນຕີ ກະຊວງຖະແຫຼ່ງຂ່າວ ວັດທະນາທຳ ແລະ ທ່ອງທ່ຽວ ດ້ວຍການລົງຄະແນນສຽງເຫັນດີເປັນສ່ວນຫຼາຍ
ສຳລັບກອງປະຊຸມສະໄຫມສາມັນ ເທື່ອທີ 8 ຂອງສະພາແຫ່ງຊາດຊຸດທີ 8 ແມ່ນຈະດຳເນີນໄປເຖີງ ວັນທີ 6 ທັນວາ 2019 ຈື່ງຈະສຳເລັດ.


text:
ຂປລ. ໃນວັນທີ 21 ກັນຍາ 2022 ນີ້, ຄະນະຜູ້ແທນ ຄະນະສັນຕິພາບ ແລະ ສາມັກຄີ ຂອງລາວ ນຳໂດຍ ທ່ານ ສົມມາດ ພົນເສນາ ກໍາມະການສູນກາງພັກ, ຮອງປະ ທານສະພາແຫ່ງຊາດ, ປະທານຄະນະສັນຕິພາບ ແລະ ສາມັກຄີຂອງລາວ ພ້ອມຄະນະ ເຂົ້າຮ່ວມ ກອງປະຊຸມສາກົນທາງໄກ ເພື່ອລະນຶກວັນສັນຕິພາບສາກົນ ຈັດໂດຍ ສະມາຄົມປະຊາຊົນຈີນ ເພື່ອສັນຕິພາບ ແລະ ຫລຸດຜ່ອນອາວຸດ ໂດຍມີການນໍາຂັ້ນສູງ ຂອງ ສປ ຈີນ, ເລຂາທິການໃຫຍ່ ອົງການສະຫະປະຊາຊາດ ແລະ ບັນດາການນໍາ, ອະດີດການນໍາ ຂອງຫລາຍປະເທດເຂົ້າຮ່ວມ ທັງແບບເຊິ່ງໜ້າ ແລະ ອອນລາຍ.
ກອງປະຊຸມ ໄດ້ຕີລາຄາສະພາບການ ຂອງໂລກໃນປັດຈຸບັນ ທີ່ມີການຜັນແປໄປຢ່າງສະຫລັບຊັບຊ້ອນ, ໄວວາ, ຫລາຍຂົງເຂດ, ພາກພື້ນ ຍັງມີການເກີດການຂັດແຍ່ງ, ເກີດສົງຄາມກາງເມືອງ, ການປະທະກັນດ້ວຍອາວຸດ, ການຈໍາແນກເຊື້ອຊາດ, ສາສະໜາ, ຜິວພັນ, ໄພພິບັດທໍາມະຊາດ ແລະ ການແພ່ລະບາດ ຂອງພະຍາດ ຍັງເປັນບັນຫາກົດໜ່ວງຕໍ່ການພັດທະນາ ແລະ ການຂະຫຍາຍຕົວ ຂອງເສດຖະກິດໂລກ.
ທ່ານ ສົມມາດ ພົລເສນາ ໄດ້ຕາງໜ້າໃຫ້ຄະນະຜູ້ແທນລາວ ໄດ້ປະກອບຄໍາເຫັນ ໂດຍໄດ້ສະແດງຄວາມຊົມເຊີຍ ແລະ ຕີລາຄາສູງ ຕໍ່ການປະກອບສ່ວນ ຢ່າງເອົາໃຈໃສ່ ຂອງ ສປ ຈີນ, ອົງການສະຫະປະຊາຊາດ ກໍຄື ບັນດາປະເທດອື່ນໆ ໃນຄວາມພະຍາຍາມ ເພື່ອແກ້ໄຂບັນຫາຕ່າງໆ ຂອງໂລກ ເປັນຕົ້ນ ແມ່ນຄວາມພະຍາຍາມ ໃນການແກ້ໄຂບັນຫາ ສະພາບແວດລ້ອມ, ບັນຫາໂລກຮ້ອນ, ບັນຫາການຂັດແຍ່ງຢູ່ໃນໂລກ ຊຶ່ງຖືເປັນການປະກອບສ່ວນສໍາຄັນ ເຂົ້າໃນການປົກປັກຮັກສາ ແລະ ສ້າງສະພາບແວດລ້ອມ ອັນເອື້ອອໍານວຍໃຫ້ແກ່ ການສ້າງສັນຕິພາບ, ສະຖຽນລະພາບ ແລະ ການພັດທະນາ ທີ່ຍືນຍົງ ແລະ ສົມດູນໃນພາກພື້ນ ແລະ ໃນໂລກ. ນອກນັ້ນ, ຍັງໄດ້ແຈ້ງໃຫ້ກອງປະຊຸມຊາບ ກ່ຽວກັບ ສປປ ລາວ ເປັນປະເທດ ທີ່ໄດ້ຮັບເຄາະຮ້າຍ ຈາກສົງຄາມຮຸກຮານ, ເປັນປະເທດທີ່ໄດ້ຮັບ ຜົນກະທົບຢ່າງໜັກໜ່ວງ ຈາກສົງຄາມຮຸກຮານ ຈາກພາຍນອກ, ເປັນປະເທດຖືກຖິ້ມລະເບີດ ໃສ່ຢ່າງໜັກໜ່ວງ.
ຈາກບົດຮຽນດັ່ງກ່າວ, ປະຊາຊົນລາວ ຮູ້ດີເຖິງຄຸນຄ່າ ຂອງສັນຕິພາບ ແລະ ຜົນຮ້າຍຂອງສົງຄາມ ແລະ ພ້ອມທີ່ຈະຮ່ວມກັບ ປະຊາຊາດ ຜູ້ຮັກຫອມສັນຕິພາບ ໃນໂລກ ໃນການສະໜັບສະໜູນ ແລະ ຕໍ່ສູ້ເພື່ອສັນຕິພາບ ເຮັດໃຫ້ໂລກຂອງພວກເຮົາ ມີຄວາມສະຫງົບ, ມີຄວາມຍຸຕິທໍາ ເພື່ອໃຫ້ຄົນລຸ່ນໃໝ່ ໄດ້ມີຄວາມສຸກ ໃນການດໍາລົງຊີວິດ ໂດຍປາສະຈາກສົງຄາມ, ຄວາມຢ້ານກົວ ແລະ ມີເງື່ອນໄຂໃນການພັດທະນາ.
ໂດຍປະຕິບັດຕາມເນື້ອໃນຈິດໃຈ ຂອງ ອົງການສະຫະປະຊາຊາດ ເປັນຕົ້ນ ຍັດຕິ 55/282, ຜ່ານມາ ຄະນະສັນຕິພາບ ແລະ ສາມັກຄີ ຂອງລາວ ກໍໄດ້ຈັດຕັ້ງບັນດາກິດຈະກໍາ ເພື່ອລະນຶກວັນສັນຕິພາບ ສາກົນເປັນປົກກະຕິ ເຊັ່ນ: ຈັດປາຖະກະຖາເຜີຍແຜ່ກ່ຽວກັບຄຸນຄ່າ ຂອງສັນຕິພາບ ແລະ ຜົນຮ້າຍຂອງສົງຄາມ ໃຫ້ແກ່ປະຊາຊົນ ໄດ້ຮັບຮູ້ ແລະ ເຂົ້າໃຈ, ຈັດກິດຈະກຳຍ່າງເພື່ອສັນຕິພາບ, ຈັດແຂ່ງຂັນແຕ້ມຮູບກ່ຽວກັບ ສັນຕິພາບ ແລະ ການພັດທະນາ ໃຫ້ຊາວໜຸ່ມ, ເຍົາວະຊົນ, ຕິດປ້າຍສະໜັບສະໜູນວັນສາກົນ ເພື່ອສັນຕິພາບ ແລະ ອື່ນໆ ເພື່ອເປັນການສະໜັບສະໜູນຍັດຕິ ຂອງອົງການສະຫະປະຊາຊາດ.
ຂ່າວ-ພາບ: ຄຕພ
ເນື້ອໃນ: ຂປລ


text:
ການເຝິກແອບສວນສະໜາມ ສະຫຼອງວັນສ້າງຕັ້ງກອງທັບ ຄົບຮອບ 70 ປີ ບັນລຸ 90%
ການເຝິກແອບສວນສະໜາມ ກະກຽມໃຫ້ແກ່ການສະເຫຼີມສະ ຫຼອງວັນສ້າງຕັ້ງກອງທັບປະຊາ ຊົນລາວຄົບຮອບ 70 ປີທີ່ຈະຈັດ ຂຶ້ນຢູ່ວິທະຍາຄານກົມມະດຳ ໃນ ວັນທີ 20 ມັງກອນ 2019 ນີ້. ມາຮອດປັດຈຸບັນສາມາດຕີລາຄາ ຄວາມເປັນເອກະພາບ, ເຂັ້ມແຂງ ແລະ ຈົບງາມປະມານ 90%.
ພັນເອກ ບຸນເຕົ້າ ທອງມະນີລາ ຮອງຫົວໜ້າກົມອົບຮົມກົມໃຫຍ່ ເສນາທິການກອງທັບໃຫ້ຮູ້ວ່າ: ຜ່ານການປັບປຸງຮູບແບບການ ເຝິກແອບຕັ້ງແຕ່ກ້ອນກຳລັງ ສວນສະໜາມຕ່າງໆຕະຫຼອດ ຮອດກ້ອນພາຫະນະການສະ ແດງເປີດສາກລາຍການຂອງສິ ລະປະກອນກອງທັບ ແລະ ສະ ແດງມວຍປ້ອງກັນຕົວຂອງເຫຼົ່າ ຮົບຕີພິເສດ ສືບຂ່າວມາຮອດປັດ ຈຸບັນນີ້ບັນລຸ 90% ແລະ ຈະເຝິກ ຊ້ອມທົດລອງເຂົ້າສູ່ລະບົບພິ ທີການຄົບ ຊຸດໃນວັນທີ 18 ທັນວາ ນີ້ເພື່ອປັບປຸງໃຫ້ດີຂຶ້ນເທື່ອລະ ກ້າວ.
ສ່ວນວັນທີ 4 ມັງກອນຈະ ສະແດງຜ່ານຄະນະປະຈຳພັກກະ ຊວງປ້ອງກັນປະເທດ, ວັນທີ 14 ມັງກອນສະແດງຜ່ານລາຍການ ຄັ້ງທີ I ແລະ ວັນທີ 17 ມັງກອນ ແມ່ນສະແດງຜ່ານລາຍການຄັ້ງ ທີ II ເຊິ່ງຈະມີຄະນະນຳກະຊວງ ປ້ອງກັນປະເທດ, ຄະນະພັກ-ຄະ ນະບັນຊາຕະຫຼອດຮອດກະຊວງ ທະບວງກົມ ແລະ ມວນຊົນເຂົ້າ ຮ່ວມຊົມຢ່າງຄັບຄາໜາແໜ້ນ. ພັນເອກ ບຸນເຕົ້າ ທອງມະນີ ລາ ຍັງກ່າວຕື່ມອີກວ່າ:
ເພື່ອເຮັດ ໃຫ້ການເຝິກແອບ ແລະ ການສະ ແດງໃນມື້ສະເຫຼີມສະຫຼອງວັນ ສ້າງຕັ້ງກອງທັບຄົບຮອບ 70 ປີ ປະສົບຜົນສຳເລັດຢ່າງຈົບງາມ ສົມກຽດສັກສີນັ້ນ ກ່ອນອື່ນແມ່ນ ຮຽກຮ້ອງໃຫ້ຄະນະພັກ-ຄະນະ ບັນຊາແຕ່ລະພາກສ່ວນກົມກອງ ທີ່ເຂົ້າຮ່ວມສວນສະໜາມປຸກລະ ດົມແນວຄິດຈິດໃຈຂອງພະນັກ ງານ-ນັກຮົບທຸກສະຫາຍທີ່ເຂົ້າ ຮ່ວມໃຫ້ເຊື່ອມຊຶມຢ່າງເລິກເຊິ່ງ ມີຄວາມຕັດສິນໃຈສູງສຸດຖືເອົາ ການເຝິກແອບແມ່ນບັ້ນຮົບໜຶ່ງ ທີ່ເປັນບ່ອນເຝິກຝົນຫຼໍ່ຫຼອມທັດ ສະນະຄຸນສົມບັດ ຄຸນທາດການ ເມືອງ ແລະ ຄວາມເດັດດ່ຽວ ໜ່ຽວແໜ້ນຄວາມເສຍສະຫຼະ ເທື່ອສ່ວນລວມຂອງຕົນເພີ່ມທະ ວີຄວາມສາມັກຄີຊ່ວຍເຫຼືອເຊິ່ງ ກັນ ແລະ ກັນ ແລະ ປະສານສົມ ທົບກັບຢ່າງແໜ້ນແຟ້ນກົມກຽວ ລະຫວ່າງກົມກອງຕ່າງໆເພື່ອໃຫ້ ການເຝິກແອບລົງໂຕ, ພິເສດທີ່ ສຸດແມ່ນຮຽກຮ້ອງໃຫ້ຄຸ້ມຄອງ ລະບຽບວິໄນຢ່າງເຂັ້ມງວດອັບ ປະກັນການໄປມາຢູ່ກິນ ແລະ ຮັກ ສາສຸຂະພາບຂອງພະນັກງານ- ນັກຮົບທຸກຄົນທີ່ເຂົ້າຮ່ວມໃຫ້ ແຂງແຮງເພື່ອເຮັດສຳເລັດໜ້າທີ່ ທີ່ຂັ້ນເທິງມອບໝາຍໃຫ້ປະສົບ ຜົນສຳເລັດຢ່າງສົມກຽດ.
ທີ່ມາ: ນສພ ກອງທັບ© ໂຕະນໍ້າຊາ | tonamcha.com
___________


text:
ການ Kentucky ລັດເຮືອນຂອງຜູ້ຕາງຜ່ານບັນເກືອບ$໒໔ ຕື້ົບປະມານແຜນທິດທີ່ຜ່ານມາ.ໃນຂະນະທີ່ການໃຊ້ຈ່າຍທີ່ສະເຫນີບໍ່ໄດ້ປະກອບແຮງລາຍຮັບຈາກການກິລາພະນັນ,ດນໍາພາທີ່ຮັບຜິດຊອບທີ່ຈະຖືກກົດຫມາຍກິດຈະກໍາບໍ່ແມ່ນການຂັດ.ໃດກໍຕາມ,ໃນ ໑໐໐ ສະມາຊິກ,ເຮືອນ,ປະຈຸບັນຖື ໖໒ ບ່ອນນັ່ງໃນສະພາ ການພະນັນບໍລິສັດການລົງທຶນໃນ. Koenig ໄດ້ກ່າວວ່າໃນໄລຍະຜ່ານມາມີຄະແນນສຽງພຽງພໍທີ່ຈະຜ່ານບັນຊີລາຍການ,ແລະ Gov ການພະນັນບໍລິສັດໄດ້ລະບຸໄວ້ກ່ຽວກັບ asx. Andy Beshear,ເປັນປະຊາທິປະໄຕຜູ້ທີ່ຍັງນັບສະຫນູນບັນຊີລາຍການ,ໄດ້ກ່າວວ່າໃນເດືອນແລ້ວລາວເຂົ້າໃຈ Koenig ນຕ້ອງການທີ່ຈະໄດ້ຮັບຫຼາຍປະການກ່ຽວກັບຄະນະກັບບັນຊີລາຍການ.ເຮືອນບັນຊີລາຍ ໑໓໗ ຜ່ານເອອອກຈາກເຮືອນໃບອະນຸຍາດ,ອາຊີບ,ແລະການບໍລິຫານລະບຽບການຄະນະກໍາມະເກືອບສອງເດືອນກ່ອນຫນ້ານີ້ໃນຕົ້ນ ໖໐-ວັນກອງປະຊຸມ.ເປັນບັນຊີລາຍການທີ່ໄດ້ນັ່ງລໍຊັ້ນຢູ່ເຮືອນ,ທີ່ດີທີ່ສຸດ waned ຮ່ Kentucky ທີ່ຈະເຂົ້າຮ່ວມຂອງເພື່ອນບ້ານຂອງຕົນ,ລວມທັງ Illinois,ອິນເດຍ,ການ,ແລະຕາເວັນຕົກກຳ,ໃນທີ່ອະນຸຍາດກິລາພະນັນ.ໃກ້ກຳຂອງຊຸດທີ່ບັນລຸໄດ້ສຸດທ້າຍນາທີ,ຕົກລົງກ່ຽວກັບການກິລາພະນັນບັນຊີລາຍການນີ້ໄລຍະຜ່ານມາທ້າຍອາທິດ.ວັນອັງຫຼວງ ໔໔th ມື້ຂອງກອງປະຊຸມ.ປະຈຸບັນປະຕິທິນການໂທສໍາລັບການປະຊາຊົນເພື່ອຕອບສະຫນອງໂດຍຜ່ານການເດືອນເມສາ ໑ ກ່ອນທີ່ຈະເປັນ ໑໐-ມື້ຍັ້ຍະເວລາເລີ່ມຕົ້ນ.ທີ່ຈະຫຼັງຈາກນັ້ນໃຫ້ທົ່ວໄປແຫ່ງເພີ່ມເຕີມສອງວັນທີ່ຈະປີ້ vetoes ຫຼືຜ່ານນິຕິກຳອື່ນໆກ່ອນທີ່ມັນຕ້ອງຢຸດພັກໃນເດືອນເມສາ ໑໕ ການພະນັນບໍລິສັດຢູ່ໃນສະຫະລັດ. ງົບປະມານເຮືອນຜ່ານການສຸດທ້າຍອາທິໃນປັດຈຸບັນເຮັດໃຫ້ວິທີການຂອງຕົນທີ່ຈະຈັນຝົນສໍາລັບການຈາລະນາຂອງຕົນ,ແລະວ່າແມ່ນສິ່ງທີ່ເຮັດໃຫ້ Koenig ເຫດຜົນທີ່ຈະຍັງຄົງແງ່ດີ.ມັນຍັງບໍ່ແນ່ນອນພຽງແຕ່ວິທີຍາມຝົນຈະໃຊ້ເວລາຢູ່ໃນຫັດຖະກໍາຂອງຕົນບັບຂອງງົບປະມານ.ກອງປະຊຸມຄະນະກໍາມະການຫຼັງຈາກນັ້ນຈະຕ້ອງການທີ່ຈະ hash ອອກຄວາມແຕກຕ່າງລະຫວ່າງສະບັບ.ເປັນດົນເປັນ ໒໐໑໖,ຕີນບໍ່ໄດ້ບັນລຸຂໍ້ຕົກລົງກ່ຽວກັບການສອງປີແຜນການໃຊ້ຈ່າຍຈົນກ່ວາກອງປະຊຸມຂັ້ນສຸດທ້າຍມື້.ຖ້າຫາດັ່ງກ່າວເປັນສະຖານະການນໍາສະເຫນີມັນເອງໃນປີນີ້,ຄວາມເປັນໄປທີ່ມີຢູ່ສໍາລັບການຕີມູນການກິລາພະນັນບັນຊີລາຍການໂດຍກົງເຂົ້າໄປໃນງົບປະມານບັນຊີລາຍການ,ເຖິງແມ່ນວ່າ Koenig ເບິ່ງຄືວ່າຈະ downplay ວ່າ ການພະນັນບໍລິສັດຢູ່ໃນ san diego. "ມັນອາດຈະບໍ່ໄດ້ຮັບການເປັນນະໂຍບາຍທີ່ດີ,"ເຂົາເວົ້າວ່າ ບ່ອນໃດທີ່ຈະກິນອາຫານຢູ່ເຮືອນແຕ່ຄາສິໂນ. "ແຕ່ແມ່ນແລ້ວ,ດ້າມັນສາມາດເຮັດໄດ້." ພາຍໃຕ້ສະຖານະການ,ກິລາພະນັນຈະພຽງແຕ່ຖືກກົດຫມາຍສໍາລັບສອງປີ,ຊຶ່ງຫມາຍແຫ່ງທົ່ຈະຕ້ອງການທີ່ຈະໃຊ້ເວລາເຖິງບັນຫາອີກເທື່ອຫນຶ່ງ. Koenig ໄດ້ກ່າວວ່າມີບາງປະທານາທິເຮືອນປະຊາຊົນຜູ້ທີ່ຍັງຄົງ persuadable,ແລະພວກເຂົາເຈົ້າອາດຈະເບິ່ງບໍ່ຫຼາຍປານໃດຢ້ຽມຢາມມາວິທີຂອງເຂົາເຈົ້າກ່ຽວກັບວັນພະຫັດໃນ Frankfort.ວ່າໃນເວລາທີ່ການ Kentucky Equine ການສຶກສາໂຄງການ(ຮັກສາ)ຖືຂອງຕົນ"ຮັກສາວັນ"ຢູ່ທີ່ລັດື່.ກ່ອນຫນ້ານັ້ນໃນປີນີ້,ກຸ່ມການປະກາດຂອງຕົນນັບສະຫນູນສໍາລັບການ Koenig ຂອງບັນຊີລາຍການ.ນອກຮັກສາ,ອື່ນໆຈໍານວນທຸລະກິດແລະແຮງງານການຈັດຕັ້ງໄດ້ຮັບຮອງບັນຊີລາຍການ,ເຫັນວ່າມັນເປັນລາຍຮັບທົ່ວໄປທີ່ຈະເປັນໄປໄດ້ການສຶກສາຢູ່ຫຼືບໍານອງທຶນ.ລັດຜູ້ນຳກ່າວວ່າເຂົາເຈົ້າຄາດວ່າລັດຈະສາມາດທີ່ຈະສ້າງຂຶ້ນຂອງ$໒໒ ລ້ານຄົນໃນຢ່າງເຕັມປີຈາກກິລາພະນັນ ບ່ອນໃດທີ່ຈະກິນອາຫານຄາສິໂນ. HB໑໓໗ ຈະອະນຸຍາດຂອງລັດຂອງການຕິດຕາມເຊື້ອແລະ Kentucky ແຜນທີ່ຈະເປັນເຈົ້າພາບ brick ແລະ mortar sportsbooks,ເຊັ່ນດຽວກັນສະເຫນີເປັນມືຖືສະຫມັກ.ລັດຈະພາສີການປັບລວມລາຍຮັບຂອງປີ sportsbooks ຢູ່ ໑໐.໒໕ ຮ້ອຍ,ມີ .໕ ເປີເຊັນສໍາລັບຜະລິດລົດກອງທຶນ,ແລະອອນໄລນ໌sportsbooks ຈະເກັບພາສີຢູ່ໃນ ໑໔.໒໕ ເປີເຊັນ.ພະນັນເສບຕິດການບໍລິການຈະໄດ້ຮັບຫ້າສ່ວນຮ້ອຍຂອງພາສີລາຍຮັບ. ບ່ອນໃດທີ່ຈະກິນອາຫານຢູ່ໃນດາວສິໂນຊິດ.
ການພະນັນບໍລິສັດການລົງທຶນໃນ
ການພະນັນບໍລິສັດຢູ່ໃນ san diego


text: ວັນທີ 4 ມັງກອນນີ້, ທ່ານສີຈິ້ນຜີງ, ເລຂາທິການໃຫຍ່, ຄະນະກຳມະການສູນກາງພັກກອມມູນິດຈີນ, ປະທານປະເທດຈີນໄດ້ເດີນທາງໄປກວດເບິ່ງຄວາມກຽມພ້ອມຂອງສະໜາມກິລາສະເກັດຄວາມໄວແຫ່ງຊາດ, ສູນສື່ມວນຊົນຕົ້ນຕໍຂອງງານກິລາໂອລິມປິກລະດູໜາວແລະງານກິລາໂອລິມປິກລະດູໜາວຄົນພິການປັກກິ່ງ, ບ້ານພັກນັກກິລາໂອລິມປິກລະດູໜາວ (ບ້ານພັກນັກກິລາໂອລິມປິກຄົນພິການລະດູໜາວປັກ ກິ່ງ), ສູນຄຸ້ມຄອງການປະຕິບັດງານການແຂ່ງຂັນກິລາໂອລິມປິກລະດູໜາວປັກກິ່ງແລະສູນຝຶກຊ້ອມປະເພດກິລາລະດູໜາວ, ເພື່ອຮັບຮູ້ສະພາບວຽກງານການກຽມຄວາມພ້ອມສຳລັບງານກິລາໂອລິມປິກລະດູໜາວແລະງານກິລາໂອລິມປິກຄົນພິ ການລະດູໜາວປັກກິ່ງ 2022, ທ່ານປະທານປະເທດຍັງໄດ້ໄປຢ້ຽມຢາມແລະສະແດງຄວາມຊົມເຊີຍນັກກິລາ, ຄູຝຶກກ, ພະນັກກງານຄຸ້ມຄອງ, ພະນັກງານຄົ້ນຄວ້າວິ ທະຍາສາດ, ນັກຂ່າວ, ອາສາສະໝັກແລະພາກສ່ວນອື່ນໆ, ທັງໄດ້ກ່າວຄຳອວຍພອນປີໃໝ່ໃຫ້ກັບພວກເຂົາເຈົ້າ.


text:
ແຂວງຈໍາປາສັກ ເປີດ ງານບຸນມະໂຫລານ ກາເຟ – ຊາ ພູພຽງບໍລະເວນ ປີ 2022 ແລະ ເປີດ ອຸທິຍານແຫ່ງຊາດດົງຫົວສາວ ແລະອຸທິຍານແຫ່ງຊາດເຊປຽນ ໃນວັນທີ 17 ກຸມພາ 2022 ທີ່ ໂຮງແຮມເອລະວັນ, ນະຄອນປາກເຊ, ແຂວງຈໍາປາສັກ ໂດຍເປັນກຽດເຂົ້າຮ່ວມຂອງ ພົນເອກ ຈັນສະຫມອນ ຈັນຍາລາດ ຮອງນາຍົກລັດຖະມົນຕີ ລັດຖະມົນຕີ ກະຊວງປ້ອງກັນປະເທດ, ທ່ານ ນາງ ນາລີ ສີສຸລິດ ພັນລະຍາ ທ່ານທອງລຸນ ສີສຸລິດ ເລຂາທິການໃຫຍ່, ປະທານປະເທດ, ມີ ທ່ານລັດຖະມົນຕີກະຊວງກະສິກຳ ແລະປ່າໄມ້, ຮອງລັດຖະມົນຕີກະຊວງອຸດສາຫະກຳ ແລະການຄ້າ, ມີບັນດາ ທ່ານເຈົ້າແຂວງ ສາລະວັນ, ເຊກອງ, ອັດຕະປື ແລະແຂວງຈຳປາສັກ, ມີ ຮອງເຈົ້າແຂວງສະຫວັນນະເຂດ, ມີບັນດາ ການນໍາຈາກສູນກາງ ແລະພະ ແນກການທີ່ກ່ຽວຂ້ອງຂອງແຂວງ ພ້ອມດ້ວຍ ຜູ້ປະກອບການ ເຂົ້າຮ່ວມ.
ທ່ານ ວິໄລວົງ ບຸດດາຄຳ ເຈົ້າແຂວງຈຳປາສັກ ໄດ້ກ່າວໃນພິທີບາງຕອນວ່າ: ການຈັດງານບຸນມະໂຫລານກາເຟ-ຊາ ພູພຽງບໍລະເວນ ປະຈຳປີ 2022 ນີ້ ແມ່ນເພື່ອເປັນການສົ່ງເສີມການຜະລິດຂອງຊາວສວນກາເຟ-ຊາ ແຂວງຈຳປາສັກ ແລະ ບັນດາແຂວງ, ຜູ້ປະກອບການທຸລະກິດກາເຟ-ຊາຈາກທົ່ວປະເທດ ຮັບຮູ້ ແລະ ເຂົ້າໃຈເຖິງປະຫວັດຄວາມເປັນມາຂອງກາເຟ-ຊາ ພູພຽງບໍລະເວນ, ຄວາມຫຼາກຫຼາຍດ້ານແນວພັນຊະນິດກາເຟ, ວິຖີຊີວິດຊາວສວນເມືອງປາກຊ່ອງ ທີ່ຕິດພັນກັບການສ້າງຄຸນຄ່າໃນການຜະລິດກາເຟ-ຊາ ຄຸນນະພາບ ແລະ ສ້າງຄ່ານິຍົມໃນໝູ່ຄົນລຸ້ນໃໝ່ໃຫ້ມີວັດທະນະທໍາການດື່ມກາເຟ-ຊາ ພູພຽງບໍລະເວນ. ສ້າງຕ່ອງໂສ້ມູນຄ່າການຜະລິດ, ການສົ່ງເສີມການຕະຫຼາດ ແລກປ່ຽນຊື້-ຂາຍ, ຈັບຄູ່ທຸລະກິດ ແລະ ການສົ່ງອອກ, ນັບແຕ່ຊາວສວນຜູ້ຜະລິດ ຜ່ານຂະບວນເຕັກນິກການຄັດເລືອກຄຸນນະພາບເມັດກາເຟ-ຊາ, ການຂົ້ວ, ການປຸງແຕ່ງໃນຫຼາຍຂັ້ນຕອນ, ຈົນຮອດສິ ລະປະການຊົງກາເຟທີ່ເປັນເອກະລັກ ຮັກສາຣົດຊາດສະເພາະກາເຟ-ຊາ ພູພຽງບໍລະເວນ ເວົ້າລວມ, ເວົ້າສະເພາະ ທີ່ເມືອງປາກຊ່ອງ ຜືນແຜ່ນດີນຄໍາ ແລະ ດິນພູໄຟສົມຄໍາຊ່າລື ຈາກສວນ-ສູ່ຈອກຂອງຜູ້ຊົມໃຊ້.
ກາເຟ-ຊາ ແມ່ນສິນຄ້າ ຍຸດທະ ສາດ ຂອງແຂວງຈຳປາສັກ, ສ້າງລາຍຮັບທີ່ໝັ້ນທ່ຽງໃຫ້ແກ່ປະຊາ ຊົນ ຊາວສວນ ແລະລັດຖະບານ ເປັນສິນຄ້າສົ່ງອອກ, ສໍາລັບປີ 2021 ແຂວງຈຳປາສັກສົ່ງອອກສິນຄ້າ ມູນຄ່າ 300 ລ້ານໂດລາ, ໃນນັ້ນ ກາເຟ-ຊາ ສົ່ງອອກມູນຄ່າ 70 ລ້ານໂດລາ ກວມ 23,33% ຂອງການສົ່ງອອກ ໄປໃນ 20 ປະເທດທົ່ວໂລກ. ແລະພາຍໃນງານ ຜູ້ເຂົ້າຮ່ວມ ຈະໄດ້ເຂົ້າໃຈຄວາມໝາຍ ແລະ ຄວາມສໍາຄັນ ໃນການພັດທະນາກາເຟ-ຊາ ພູພຽງບໍລະເວນ ເປັນຕົ້ນ: 1/ ງານວາງສະແດງ ແລະ ຂາຍສິນຄ້າ ຜົນຜະລິດ ແລະຜະລິດຕະພັນກາເຟ, ຊາ, ພືດຜັກເມືອງໜາວ ແລະ ສິນຄ້າ ODOP ຈາກບັນດາເມືອງອ້ອມຂ້າງແຂວງ ຈໍາປາສັກ, ຊິມຣົດຊາດການປຸງແຕ່ງກາເຟ- ຊາ ຂອງຮ້ານກາເຟ-ຊາ ຈາກບັນດາແຂວງໃນທົ່ວປະເທດ. 2/ ການສໍາມະນາວິທະຍາສາດ ໃນຫົວຂໍ້ ສໍາຄັນກ່ຽວກັບຍຸດທະສາດການພັດທະນາກາເຟລາວ, ກາລະໂອກາດການເຂົ້າເຖີງຕະຫຼາດ ແລະ ສິ່ງທ້າທາຍການແຂ່ງຂັນໃນຕະຫຼາດກາເຟສາກົນ. 3/ ການປະກວດ ແລະ ແຂ່ງຂັນການຊົງ ແລະ ຊິມຄຸນນະພາບກາເຟ Barista. ແລະ 4/ ການທ່ຽວຊົມສວນກາເຟ ແລະ ແຫຼ່ງທ່ອງທ່ຽວທຳມະຊາດ ທີ່ເມືອງປາກຊ່ອງ ສຳຜັດອາກາດທີ່ໜາວເຢັນ.
ໂດຍຕິດພັນກັບງານດັ່ງກ່າວ ຍັງມີ ພິທີ ປະກາດ ປ່າສະຫງວນດົງຫົວສາວ ແລະດົງເຊປຽນ ເປັນອຸທິຍານແຫ່ງຊາດ.
ສຳລັບອຸທີຍານແຫ່ງຊາດ ດົງຫົວສາວ ແມ່ນມີຄວາມໂດດເດັ່ນ ທິວທັດທຳມະຊາດທີ່ສວຍງາມ ມີພູພຽງ, ພູສູງ, ຄວາມຫຼາກຫຼາຍສາຍນໍ້າ, ມີນ້ຳຕົກຕາດຫລາຍແຫ່ງ ເຊິ່ງມີນໍ້າໄຫລຕະຫລອດປີ ແລະ ມີຄວາມຫລາກຫລາຍທາງດ້ານຊະນິດພັນສັດນ້ໍາ-ສັດປ່າ ແລະ ພືດປ່າ ກຸຫລາບພັນປີ ທີ່ຫາຍາກ, ເປັນທີ່ຍອມຮັບຂອງສາກົນ ວ່າເປັນອຸດທິຍານ ທີ່ມີຄວາມອຸດົມສົມບຸນທີ່ເຕັມໄປດ້ວຍຊີວະນາໆພັນອັນລ້ຳຄ່າ, ເປັນເຮືອນຮັງຂອງສັດປ່າ ແລະ ມີຄວາມຫຼາກຫຼາຍຂອງຊະນິດພັນໄມ້ໃນລະບົບນິເວດປ່າໄມ້ເຂດຮ້ອນ ທີ່ເປັນເອກະລັກທາງດ້ານຄຸນຄ່າຊີວະວິທະຍາ ທີ່ມີຄວາມສໍາຄັນຕໍ່ວົງຄະນະຍາດແຫ່ງຊາດ ແລະ ໃນໂລກ.
ສ່ວນອຸທິຍານແຫ່ງຊາດ ເຊປຽນ ແມ່ນມີຄວາມໂດດເດັ່ນທາງດ້ານຊະນິດພັນສັດປ່າ ຈໍາພວກຕະກຸນລີງ ທະນີ ແລະ ນົກນ້ໍາຂະໜາດໃຫຍ່ ແລະ ປ່າດົງດິບເຂດຮາບພຽງຂະໜາດໃຫຍ່ ປະເພດປ່າແຄມນໍ້າ ເປັນທີ່ຢູ່ອາໄສທີ່ມີຄຸນຄ່າຕໍ່ສັດນ້ຳ-ສັດປ່ານາໆ ຊະນິດ, ໃນຂອບເຂດປ່າສະຫງວນ ເຊປຽນ ຍັງໄດ້ຊຸກຍູ້ສົ່ງເສີມໃຫ້ປະຊາຊົນ ໄດ້ສ້າງຄຸນຄ່າແລະ ປະໂຫຍດ ຈາກຄວາມອຸດົມສົມບູນຂອງລະບົບນິເວດ ພາຍໃນເຂດປ່າສະຫງວນແຫ່ງນີ້ ໃນການດໍາລົງຊີວິດ ຕິດພັນກັບການອະນຸລັກ ປົກປັກຮັກສາປ່າສະຫງວນແຫ່ງຊາດ.
ຂ່າວ: ທັດຊະນະ


text:
ວັນທີ 19 ພຶດສະພານີ້, ກອງປະຊຸມເວທີປຶກສາຫາລືຂອງພັກການເມືອງ, ຄັງປັນຍາ ແລະອົງການຈັດຕັ້ງປະຊາສັງຄົມຂອງປະເທດ ບຣິກສ ທີ່ໄດ້ຈັດຂຶ້ນຢູ່ນະຄອນຫຼວງປັກກິ່ງປະເທດຈີນຜ່ານທາງວິດີໂອ. ທ່ານສີຈິ້ນຜິງ ເລຂາທິການໃຫຍ່ຄະນະກຳມະການສູນກາງພັກກອມມູນິດຈີນ, ປະທານປະເທດຈີນໄດ້ສົ່ງສານຊົມເຊີຍເຖິງກອງປະຊຸມດັ່ງກ່າວ.
ໃນສານຂອງທ່ານສີຈິ້ນຜິງລະບຸວ່າ: ປັດຈຸບັນ ການຟື້ນຟູເສດຖະກິດໂລກມີຄວາມອ່ອແອ ແລະຂາດພະລັງແຮງ, ຊ່ອງຫວ່າງແຫ່ງການພັດທະນາໄດ້ຂະຫຍາຍກວ້າງອອກຕື່ມອີກ, ການປ່ຽນແປງຂອງດິນຟ້າອາກາດ ແລະການຄຸ້ມຄອງດີຈີຕອນໄດ້ປະສົບກັບສິ່ງທ້າທາຍທີ່ຂ້ຽວຂາດ. ປະເທດ ບຣິກສ ບໍ່ຄວນລືມອຸດົມການແຕ່ຫົວທີ, ຈື່ຈຳພາລະກຳຂອງການຮ່ວມມື, ຮ່ວມກັບປະເທດພວມພັດທະນາທັງຫຼາຍ ຊຸກຍູ້ໃຫ້ປະຊາຄົມໂລກແກ້ໄຂບັນຫາດ້ວຍຄວາມເປັນຈິດໜຶ່ງໃຈດຽວກັນ ເພື່ອຮ່ວມກັນບຸກເບີກອະນາຄົດການພັດທະນາທີ່ສະຫວ່າງສະໄຫວກວ່າເກົ່າແລະດີງາມກວ່າເກົ່າ. ຈີນຍິນດີຮ່ວມກັບບັນດາປະເທດໃນໂລກເຊິ່ງລວມທັງປະເທດ ບຣິກສ, ເລັ່ງລັດການປະຕິບັດວາລະການພັດທະນາແບບຍືນຍົງຮອດປີ 2030 ຂອງອົງການ ສປຊ, ຊຸກຍູ້ການຈັດຕັ້ງປະຕິບັດຂໍ້ລິເລີ່ມການພັດທະນາໂລກຢ່າງໝັ້ນທ່ຽງ ເພື່ອຮ່ວມກັນສ້າງປະຊາຄົມການພັດທະນາໂລກ.
ທ່ານສີຈິ້ນຜິງ ກ່າວເນັ້ນໜັກວ່າ: ຫວັງວ່າພັກການເມືອງ, ຄັງປັນຍາແລະອົງການຈັດຕັ້ງປະຊາສັງຄົມລະຫວ່າງປະເທດ ບຣິກສ ແລະ ປະເທດພວມພັດທະນາ ຈະປະຕິບັດຕາມໜ້າທີ່ຄວາມຮັບຜິດຊອບ, ລົງເລິກການແລກປ່ຽນຄວາມຄິດເຫັນ ເພື່ອປະກອບສ່ວນສະຕິປັນຍາແລະເຫື່ອແຮງເຂົ້າໃນການບັນລຸເປົ້າໝາຍການພັດທະນາຮ່ວມກັນຂອງໂລກ ກໍຄືການຊຸກຍູ້ການສ້າງປະຊາຄົມຮ່ວມຊາຕາກຳຂອງມວນມະນຸດ.


text:
ຂ່າວສານ
ທ່ານເລຂາທິການໃຫຍ່ ຫງວຽນຟູ໋ຈ້ອງ ຕ້ອນຮັບນາຍົກລັດຖະມົນຕີ ລາວ ທອງລຸນ ສີສຸລິດ
ທ່ານເລຂາທິການໃຫຍ່ ຫງວຽນຟູ໋ຈ້ອງ ຕ້ອນຮັບ
ທ່ານນາຍົກລັດຖະມົນຕີແຫ່ງສປປ ລາວ ທອງລຸນ ສີສຸລິດ
ຕອນບ່າຍວັນທີ 07/02 ຢູ່ ຮ່າໂນ້ຍ, ທ່ານເລຂາທິການໃຫຍ່ຄະນະບໍລິຫານງານສູນກາງພັກກອມມູນິດ ຫວຽດນາມ ຫງວຽນຟູ໋ຈ້ອງ ໃຫ້ການຕ້ອນຮັບທ່ານນາຍົກລັດຖະມົນຕີແຫ່ງສປປ ລາວ ທອງລຸນ ສີສຸລິດ ມາ ຫວຽດນາມ ເຂົ້າຮ່ວມ ແລະ ເປັນປະທານຮ່ວມກອງປະຊຸມຄັ້ງທີ 39 ຄະນະກຳມະການລະຫວ່າງລັດຖະບານ ຫວຽດນາມ - ລາວ. ທ່ານເລຂາທິການໃຫຍ່ ຫງວຽນຟູ໋ຈ້ອງ ຢືນຢັນວ່າ: ຫວຽດນາມ ສະໜັບສະໜູນຢ່າງແຮງ ແລະ ຮອບດ້ານສຳລັບພາລະກິດປ່ຽນໃໝ່, ປົກປັກຮັກສາ ແລະ ສ້າງສາປະເທດ ລາວ. ທ່ານເລຂາທິການໃຫຍ່ ຫງວຽນຟູ໋ຈ້ອງ ຕີລາຄາສູງໝາກຜົນແຫ່ງການຮ່ວມມືລະຫວ່າງ 2 ລັດຖະບານໃນໄລຍະຜ່ານມາ ແລະ ສະເໜີວ່າ ທີ່ກອງປະຊຸມຄັ້ງທີ 39 ຄະນະກຳມະການລະຫວ່າງລັດຖະບານ ຫວຽດນາມ - ລາວ ນາຍົກລັດຖະມົນຕີ 2 ທ່ານຂອງ 2 ປະເທດຊີ້ນຳບັນດາກະຊວງ, ຂະແໜງການ, ທ້ອງຖິ່ນ, ວິສາຫະກິດປຶກສາຫາລື ແລະ ເຫັນດີເປັນເອກະພາບບັນດາມາດຕະການ, ເປັນເຈົ້າການ, ຕັ້ງໜ້າສົມທົບກັນຜັນຂະຫຍາຍບັນດາຖະແຫຼງການຮ່ວມລະຫວ່າງ ຫວຽດນາມ - ລາວ ແລະ ບັນດາຂໍ້ຕົກລົງລະຫວ່າງການນຳຂັ້ນສູງ 2 ພັກ, 2 ລັດ, ສັນຍາຮ່ວມມືລະຫວ່າງ 2 ລັດຖະບານ ແລະ ບັນດາໂຄງການ, ແຜນການຮ່ວມມືລະຫວ່າງ 2 ຝ່າຍຢ່າງມີປະສິດທິຜົນ.
ທ່ານເລຂາທິການໃຫຍ່ ຫງວຽນຟູ໋ຈ້ອງ ແລະ ທ່ານນາຍົກລັດຖະມົນຕີ ທອງລຸນ ສີສຸລິດ ສະແດງຄວາມພາກພູມໃຈຕໍ່ການພົວພັນສາມັກຄີແບບພິເສດ ແລະ ການຮ່ວມມືຮອບດ້ານລະຫວ່າງ ຫວຽດນາມ - ລາວ ທີ່ນັບມື້ນັບພັດທະນາເຂົ້າສູ່ລວງເລິກ, ປະກອບສ່ວນສຳຄັນເຂົ້າພາລະກິດສ້າງສາ ແລະ ປົກປັກຮັກສາປະເທດຊາດຂອງແຕ່ລະປະເທດ. 2 ຝ່າຍຢືນຢັນ ພ້ອມກັນຮັກສາ, ເພີ່ມພູນຄູນສ້າງ, ເສີມຂະຫຍາຍ ແລະ ສືບທອດໃຫ້ລຸ້ນຫລັງກ່ຽວກັບສາຍພົວພັນສາມັກຄີແບບພິເສດ ຫວຽດນາມ - ລາວ.
(ແຫຼ່ງຄັດຈາກ VOV)


text:
ຂ່າວສານ
ທ່ານນາຍົກລັດຖະມົນຕີ ລາວ ພັນຄຳ ວິພາວັນ ສົ່ງສານຢື້ຢາມຖາມຂ່າວສະພາບການໂລກລະບາດໂຄວິດ - 19 ຢູ່ ຫວຽດນາມ
ຕໍ່ໜ້າສະພາບການໂລກລະບາດໂຄວິດ - 19 ມີການຜັນແປຢ່າງສັບສົນ ຢູ່ຫຼາຍແຂວງ, ນະຄອນຂອງ ຫວຽດນາມ, ທ່ານນາຍົກລັດຖະມົນຕີ ລາວ ພັນຄຳ ວິພາວັນ ໄດ້ສົ່ງສານຢື້ຢາມຖາມຂ່າວໄປຍັງ ທ່ານນາຍົກລັດຖະມົນຕີ ຫວຽດນາມ ຟ້າມມິງຈິງ.
ໃນສານ, ໂດຍຕາງໜ້າ ພັກ, ລັດຖະບານ ແລະ ປະຊາຊົນ ລາວ, ທ່ານນາຍົກລັດຖະມົນຕີ ພັນຄຳ ວິພາວັນ ໄດ້ສະແດງຄວາມແບ່ງເບົາ ແລະ ເຫັນອົກເຫັນໃຈ ໄປຍັງ ພັກ, ລັດຖະບານ ແລະ ປະຊາຊົນ ຫວຽດນາມ, ເປັນຕົ້ນແມ່ນບັນດາທ້ອງຖິ່ນທີ່ມີຜູ້ຕິດເຊື້ອໂຄວິດ - 19ໃນຊຸມຊົນເປັນຈຳນວນຫຼາຍ. ການນຳ ແລະ ປະຊາຊົນ ລາວ ຕີລາຄາສູງບັນດາມາດຕະການປ້ອງກັນ, ສະກັດກັ້ນໂລກລະບາດໂຄວິດ - 19 ຢ່າງຂ້ຽວຂາດ ແລະ ທັນການ ເຊິ່ງ ຫວຽດນາມຜັນຂະຫຍາຍ, ພ້ອມທັງເຊື່ອໝັ້ນຢ່າງແນວແນ່ວ່າ ຫວຽດນາມ ຈະຄວບຄຸມ ແລະ ໄຊຊະນະໂລກລະບາດໂຄວິດ - 19 ໂດຍໄວ.
(ແຫຼ່ງຄັດຈາກ VOV)


text:
ຂ່າວສານ
AEM 54: ສ້າງສະພາບແວດລ້ອມແກ່ງແຍ້ງທີ່ສົດໄສໃຫ້ແກ່ວິສາຫະກິດຂະໜາດນ້ອຍ ແລະ ກາງ, ຊຸກຍູ້ການພັດທະນາເສດຖະກິດ ດີຈີຕອນ ໃນ ອາຊຽນ
ບັນດາລັດຖະມົນຕີເສດຖະກິດ ອາຊຽນ ໃຫ້ຂໍ້ສັງເກດກ່ຽວກັບເລື່ອງປະຕິບັດກົດໝາຍວ່າດ້ວຍການແກ່ງແຍ້ງຢ່າງມີປະສິດທິຜົນຈະຊຸກຍູ້ວິວັດການປະຕິບັດນະໂຍບາຍເສດຖະກິດດີຈີຕອນ, ປະກອບສ່ວນພັດທະນາຕະຫຼາດດີຈີຕອນ.
ທ່ານ Penn Sovicheat, ຮອງລັດຖະມົນຕີ, ໂຄສົກກະຊວງການຄ້າ ກຳປູເຈຍ ແລະ ກອງປະຊຸມ SMS
ພັດທະນາວິສາຫະກິດຂະໜາດນ້ອຍ ແລະ ກາງ (SMS), ພ້ອມກັບເສດຖະກິດສີຂຽວ, ເສດຖະກິດດີຈີຕອນ ແລະ ພັດທະນາຄົບຊຸດ, ເປັນຫົວຂໍ້ຂອງການປຶກສາຫາລືຕົ້ນຕໍໃນກອງປະຊຸມລັດຖະມົນຕີເສດຖະກິດ ອາຊຽນ ຄັ້ງທີ 54 (AEM -54) ແລະ ບັນດາກອງປະຊຸມທີ່ກ່ຽວຂ້ອງ. ນີ້ແມ່ນການຢັ້ງຢືນຂອງທ່ານ Penn Sovicheat, ຮອງລັດຖະມົນຕີ, ໂຄສົກກະຊວງການຄ້າ ກຳປູເຈຍ ແລະ ກອງປະຊຸມຄັ້ງນີ້ ໃນການກອງປະຊຸມຖະແຫຼງຂ່າວຈັດຂຶ້ນໃນ ວັນທີ 18 ກັນຍາ, ໃນນັ້ນ ໄດ້ຊີ້ແຈ້ງກອງປະຊຸມໝູນອ້ອມຫົວຂໍ້ຈຸດສຸມກ່ຽວກັບບັນດາມາດຕະການຟື້ນຟູ ແລະ ພັດທະນາເສດຖະກິດພາກພື້ນ ອາຊຽນ ພາຍຫຼັງໂລກລະບາດໂຄວິດ -19. ບັນດາລັດຖະມົນຕີເສດຖະກິດ ອາຊຽນ ໃຫ້ຂໍ້ສັງເກດກ່ຽວກັບເລື່ອງປະຕິບັດກົດໝາຍວ່າດ້ວຍການແກ່ງແຍ້ງຢ່າງມີປະສິດທິຜົນຈະຊຸກຍູ້ວິວັດການປະຕິບັດນະໂຍບາຍເສດຖະກິດດີຈີຕອນ, ປະກອບສ່ວນພັດທະນາຕະຫຼາດດີຈີຕອນ, ຊ່ວຍໃຫ້ບັນດາ SMS ໃນກຸ່ມ ອາຊຽນ ອາດຈະດຳເນີນການເຄື່ອນໄຫວດຳເນີນທຸລະກິດ ຂອງຕົນໃນສະພາບແວດລ້ອມແກ່ງແຍ້ງທີ່ກະຈ່າງແຈ້ງ, ສົດໄສ. ກອງປະຊຸມ AEM -54 ແລະ ບັນດາກອງປະຊຸມທີ່ກ່ຽວຂ້ອງດ້ວຍບັນດາໂຄງການດຳເນີນງານທີ່ຫຼາກຫຼາຍ ໄດ້ດຳເນີນໃນລະຫວ່າງວັນທີ 11 -18 ກັນຍາ ຢູ່ນະຄອນ ຊຽມຣຽບ ຂອງປະເທດ ກຳປູເຈຍ - ເຊິ່ງເປັນປະເທດເຈົ້າພາບ ອາຊຽນ 2022.
(ແຫຼ່ງຄັດຈາກ VOV)


text:
( ປາຖະກະຖາວັນຄ້າຍວັນເກີດຂອງທ່ານ ປະທານ ສຸພານຸວົງ )
ໃນວັນທີ 09 ກໍລະກົດ 2019 ເວລາ 8:30 ໂມງ ຄະນະໂຄສະນາອົບຮົມແຂວງວຽງຈັນ ໄດ້ສົມທົບກັບຫ້ອງວ່າການປົກຄອງແຂວງ ໄດ້ຈັດຕັ້ງພິທີ ປາຖະກະຖາ ວັນຄ້າຍວັນຂອງເກີດ ທ່ານ ປະທານ ສຸພານຸວົງ ຄົບຮອບ 110 ປີ ແລະ ວັນເຊັນສົນທິສັນຍາມິດຕະພາບການຮ່ວມມື ລາວ-ຫວຽດນາມ ຄົບຮອບ 42 ປີ ຢູ່ທີ່ສະໂມສອນໃຫຍ່ຂອງຫ້ອງວ່າການປົກຄອງແຂວງວຽງຈັນ.ໂດຍເປັນປະທານ ແລະ ໃຫ້ກຽດຂຶ້ນປາຖະກະຖາ ຂອງທ່ານ ຄຳພັນ ສິດທິດຳພາ ກຳມະການສູນກາງພັກ, ເລຂາພັກແຂວງ, ເຈົ້າແຂວງໆວຽງຈັນ. ການປາຖະກະຖາໃນຄັ້ງນີ້ ມີບັນດາຄະນະປະຈຳພັກແຂວງ, ກຳມະການພັກແຂວງ, ເລຂາພັກເມືອງ, ຫົວໜ້າພະແນກ, ຮອງພະແນກ, ທະຫານ, ຕຳຫຼວດ ແລະ ສະມາຊິກພັກ-ພະນັກງານຫຼັກແຫຼ່ງເຂົ້າຮ່ວມທັງໝົດ 348 ຄົນ, ຍິງ 87 ຄົນ.
( ຊຸດຝຶກອົບຮົມວຽກງານສັງລວມ-ຫາງສຽງສັງຄົມທົ່ວແຂວງວຽງຈັນ )
ຄະນະໂຄສະນາອົບຮົມແຂວງວຽງຈັນ ໄດ້ເປີດຊຸດຝຶກອົບຮົມວຽກງານສັງລວມ-ຫາງສຽງສັງຄົມ ໄດ້ໄຂຂຶ້ນໃນເວລາ 8:00 ໂມງ ຂອງວັນທີ 17 ມິຖຸນາ 2019 ທີ່ຫ້ອງປະຊຸມເບີ 2 ຫ້ອງການປົກຄອງແຂວງ, ໂດຍການໃຫ້ກຽດເຂົ້າຮ່ວມທ່ານ ນ ສິງຄຳ ຄົງສະຫວັນ ຮອງເລຂາພັກແຂວງ ຮອງເຈົ້າແຂວງໆວຽງຈັນ, ທ່ານ ນ ແສງຕານ ແກ້ວອິນດາປິງ, ຫົວໜ້າ ກົມສັງລວມຂອງຄະນະໂຄສະນາອົບຮົມສູນກາງພັກ ແລະ ທ່ານ ຈັນແປງ ດວງພະຈັນ, ກຳມະການພັກແຂວງ, ຫົວໜ້າ ຄະນະໂຄສະນາອົບ ຮົມແຂວງ ຊຸດຝຶກອົບຮົມຄັ້ງນີ້; ມີຜູ້ເຂົ້າຝຶກອົບຮົມທັງໝົດ 77 ທ່ານ, ຍິງ 23 ທ່ານ,ໃນນີ້; ພະແນກການ, ອົງການ ກົມກອງ 42 ທ່ານຍິງ 8 ທ່ານ, ບັນດາເມືອງ 11 ທ່ານ, ຍິງ 2 ທ່ານ ແລະ ຄະນະໂຄສະນາອົບຮົມແຂວງ 24 ທ່ານ, ຍິງ 13 ທ່ານ. ຊຸດຝຶກອົບຮົມໄດ້ນໍາເອົາເອກະສານທີ່ສຳຄັນ ແລະ ຈໍາເປັນຈໍານວນໜຶ່ງເຂົ້າມາສຶກສາ, ຄົ້ນຄວ້າ, ເຊື່ອມຊຶມ ເຊັ່ນ: ບັນຫາພື້ນຖານກ່ຽວກັບຫາງສຽງສັງຄົມ ວິທີການເກັບກຳ, ການນຳໃຊ້ຫາງສຽງສັງຄົມເຂົ້າໃນວຽກງານການເມືອງ-ແນວຄິດຕາໜ່າງເພື່ອນຮ່ວມງານ ແລະ ວຽກງານຄົ້ນຄວ້າສັງລວມ
( ພິທີມອບໃບຢັ້ງຢືນໃຫ້ແກ່ນັກສຳມະນາກອນ )
ເມືອງ ກາສີ
ຄະນະໂຄສະນາອົບຮົມແຂວງວຽງຈັນ ໄດ້ເປີດກອງປະຊຸມວຽກງານການເມືອງ-ແນວຄິດໃຫ້ພະນັກງານບຳນານຢູ່ 2 ຕົວເມືອງຄື: ເມືອງການສີ ແລະ ເມືອງແມດ ຄັ້ງວັນທີ 5-6 ມີນາ 2019 ໂດຍມີພະນັກງານບຳນານ ແລະ ຂະແໜງການທີ່ກ່ຽວຂ້ອງເຂົ້າຮ່ວມທັງໝົດ 96 ທ່ານ, ຍິງ 11 ທ່ານ ໃນນີ້ເມືອງ ກາສີ ມີ 73 ທ່ານ, ຍິງ 9 ທ່ານ ແລະ ເມືອງແມດ ມີ 23 ທ່ານ, ຍິງ 2 ທ່ານ ໂດຍພາຍໃຕ້ການເປັນປະທານຂອງ ທ່ານ ຈັນແປງ ດວງພະຈັນ ກຳມະການພັກແຂວງ, ຫົວໜ້າຄະນະໂຄສະນາອົບຮົມແຂວງ ກອງປະຊຸມໄດ້ນຳໃຊ້ເອກະສານທີ່ສຳຄັນ 3 ເອກະສານ ມາບັນຍາຍຕໍ່ກອງປະຊຸມຄື:
- ເອກະສານ ຖານະບົດບາດຂອງພະນັກງານບຳນານ
- ເອກະສານ ພັນທະ, ໜ້າທີ່ຂອງພະນັກງານບຳນານ.
- ເອກະສານ ບາງເນື້ອໃນຈິດໃຈມະຕິກອງປະຊຸມໃຫ່ຍຄັ້ງທີ X ຂອງພັກ.
ໜ່ວຍກູໄພ: 1625
ມີ 6 ຂາສັນຈອນ ແລະ ບໍ່ມີສະມາຊິກອອນໄລນ໌ ອອນໄລນ໌


text:
ຕອນບ່າຍວັນທີ 22 ມັງກອນ, ຢູ່ສຳນັກງານກະຊວງການຕ່າງປະເທດ ຫວຽດນາມ, ທ່ານ ບຸຍແທັງເຊີນ ຮອງລັດຖະມົນຕີຜູ້ປະຈຳການກະຊວງການຕ່າງປະເທດໄດ້ໃຫ້ການຕ້ອນຮັບທ່ານນາງ Mary Tarnowka ຜູ້ອຳນວຍການຝ່າຍບໍລິຫານ ຫ້ອງການການຄ້າ ອາເມລິກາ ປະຈຳ ຫວຽດນາມ (AmCham) ມາເຂົ້າຢ້ຽມຂ່ຳນັບ.
ທີ່ການຕ້ອນຮັບ, ທ່ານຮອງລັດຖະມົນຕີ ບຸນແທັງເຊີນ ໄດ້ສະແດງຄວາມຊົມເຊີຍຕໍ່ທ່ານນາທານາທິບໍດີ ອາເມລິກາຄົນໃໝ່ Joe Biden, ທ່ານນາງ ຮອງປະທານາທິບໍດີ ອາເມລິກາ Kamala Harris ພ້ອມກັບລັດຖະບານອາເມລິກາຊຸດໃໝ່. ທ່ານກໍ່ຫວັງວ່າ ລັດຖະບານອາເມລິກາຊຸດໃໝ່ສືບຕໍ່ຮ່ວມມືກັບລັດຖະບານ ແລະ ກະຊວງການຕ່າງປະເທດ ຫວຽດນາມ, ຊຸກຍູ້ການພົວພັນຄູ່ຮ່ວມມືຍຸດທະສາດຢ່າງຮອບດ້ານ ໄດ້ ແລະ ພວມພັດທະນາຢ່າງດີງາມລະຫວ່າງສອງປະເທດ.
ທ່ານຮອງລັດຖະມົນຕີ ໄດ້ສະແດງຄວາມຊົມເຊີຍ ແລະ ຕີລາຄາສູງບັນດາຜົນງານ ແລະ ໝາກຜົນການຮ່ວມມື, ສົມທົບກັບ ແລະ ກະຊວງການຕ່າງປະເທດໃນໄລຍະທີ່ຜ່ານມາ, ປະກອບສ່ວນເຂົ້າໃນການເພີ່ມທະວີຊຸກຍູ້ການພົວພັນການຄ້າ ແລະ ການລົງທຶນລະຫວ່າງສອງປະເທດ.
ທ່ານຮອງລັດຖະມົນຕີມີຄວາມຫວັງວ່າ ໃນຖານະເປັນການນຳ AmCham, ທ່ານນາງ Mary Tarnowka ຈະສືບຕໍ່ຊຸກຍູ້ການເຊື່ອມຕໍ່ຮ່ວມມືລະຫວ່າງບັນດາວິສາຫະກິດອາເມລິກາກັບບັນດາທ້ອງຖິ່ນ ຫວຽດນາມ, ພິເສດແມ່ນໃນບັນດາຂົງເຂດຄື: ພະລັກງງານ, ເຕັກໂນໂລຢີສູງ, ພື້ນຖານໂຄງລ່າງ…
ໂດຍສະແດງຄວາມຂອບອົກຂອບໃຈຕໍ່ທ່ານ ບຸຍແທັງເຊີນ ທີ່ໄດ້ສະຫງວດເວລາຕ້ອນຮັບ, ທ່ານນາງ Mary Tarnowka ໄດ້ແບ່ງປັນກ່ຽວກັບບັນດາໝາກຜົນທີ່ AmCham ບັນລຸໄດ້ ໃນໄລຍະທີ່ຜ່ານມາ, ຂໍ້ມູນກ່ຽວກັບບັນດາໂຄງການລົງທຶນໃຫຍ່ ແລະ ບັນດາວິສາຫະກິດ ອາເມລິກາທີ່ພວມກະກຽມລົງທຶນຢູ່ ຫວຽດນາມ.
ທ່ານນາງ Mary Tarnowka ໃຫ້ຮູ້ວ່າ ເຖິງວ່າໂລກລະບາດໂຄວິດ - 19 ມີການຜັນແປຢ່າງສັບສົນກໍ່ຕາມ ແຕ່ມັນບໍ່ສາມາດກີດຂວາງຄວາມສົນໃຈ ແລະ ການເຂົ້າຮ່ວມຂອງປະຊາຄົມວິສາຫະກິດອາເມລິກາຕໍ່ຕະຫຼາດ ຫວຽດນາມ.
ທ່ານນາງກໍ່ຢັ້ງຢືນວ່າຈະພ້ອມກັບສາມາຄົມຕັ້ງໜ້າໂຄສະນາ, ຮຽກຮ້ອງໃຫ້ບັນດາວິສາຫະກິດອາເມລິກາມາລົງທຶນ, ດຳເນີນທຸລະກິດຢູ່ ຫວຽດນາມ, ພິເສດແມ່ນເສີມຂະຫຍາຍບົດບາດເຊື່ອມຕໍ່ການຮ່ວມມືກັບບັນດາວິສາຫະກິດ ແລະ ທ້ອງຖິ່ນ ຫວຽດນາມ.
ບຸນຄົງ


text: ນະໂອກາດແຂວງຫົວພັນ ໄດ້ຈັດງານໂຮມຊຸມນຸມ ສະເຫຼີມສະຫຼອງວັນສ້າງຕັ້ງພັກປະຊາຊົນ ປະຕິບັດລາວ ຄົບຮອບ 60 ປີ ທ່ານ ພົນເອກ ສີສະຫວາດ ແກ້ວບຸນພັນ ອາດີກຳມະການກົມການເມືອງສູນກາງພັກ, ອາດີດນາຍົກລັດຖະມົນຕີແຫ່ງ ສປປ ລາວ ໄດ້ເດີນທາງ ມາຢ້ຽມຢາມຖິ່ນຖານບ້ານເກີດເມືອງນອນ, ຖິ່ນທີ່ໝັ້ນແຫ່ງການປະຕິວັດ, ທ່ານ ຍັງໄດ້ໄປຢ້ຽມຢາມບັນດາຄອບຄົວ ຂອງນັກຮົບປະຕິວັດ ດ້ວຍຄວາມອົບອຸ່ນຮັກແພງ, ຢ້ຽມຢາມສະຖານທີ່ສຳຄັນຕ່າງໆຂອງແຂວງ, ຊື່ງແຂວງຫົວພັນ ໄດ້ໃຫ້ການຕ້ອນຮັບຢ່າງອົບອຸ່ນ ແລະ ສະໜິດສະໝົມ ນະໂອກາດດຽວກັນນັ້ນ, ທ່ານຍັງໄດ້ເຂົ້າຮ່ວມພິທີສະເຫຼີມສະຫຼອງວັນສ້າງຕັ້ງພັກປະຊາຊົນປະຕິວັດລາວ ຮ່ວມກັບພະນະທ່ານ ທອງສີງ ທຳມະວົງ ກຳມະການກົມການເມືອງສູນກາງພັກ, ນາຍົກລັດຖະມົນຕີ ແຫ່ງ ສປປ ລາວ ຢູ່ທີ່ເດີ່ນກິລາຂອງແຂວງຫົວພັນ ຊື່ງມີມວນຊົນເຂົ້າຮ່ວມຢ່າງໜາແໜ້ນ ແລະໃນຕອນເຊົ້າຂອງວັນທີ 27 ມີນາ 2015 ການນຳແຂວງຫົວພັນ ນຳໂດຍທ່ານ ຕຳລາ ອຳຄາທອງຄຳ ຮອງເລຂາພັກແຂວງ, ທ່ານ ດຣ ຈັນແສງ ພິມມະວົງ ຮອງເຈົ້າແຂວງ, ທ່ານ ຄຳຜີວ ວົງສະຫວັນ ຄະນະປະຈຳພັກແຂວງ, ທ່ານ ຄຳວອນ ບຸນທະວົງ ຄະນະປະຈຳພັກແຂວງ ແລະ ບັນດາທ່ານ ກຳມະການພັກແຂວງ, ຫົວໜ້າ-ຮອງຫົວໜ້າ ພະແນກການພ້ອມດ້ວຍພະນັກງານລັດຖະກອນ ອ້ອມຂ້າງແຂວງ ຈຳນວນໜື່ງ ກໍ່ໄດ້ໄປສົ່ງເພີ່ນຂື້ນຍົນຢູ່ທີ່ສະໜາມບິນຂອງແຂວງ (ເດີ່ນບີນນາທອງ) ແລະ ທ່ານ ໄດ້ເດີນທາງກັບສູ່ນະຄອນຫຼວງວຽງຈັນດ້ວຍຄວາມສະຫວັດດີພາບ.


text:
ຫ້ອງວ່າການກະຊວງປ້ອງກັນຄວາມສະຫງົບ ໄດ້ຈັດຕັ້ງເຜີຍແຜ່ຂໍ້ຕົກລົງວ່າດ້ວຍ ຂໍ້ຫ້າມຕໍ່ນາຍແລະພົນຕຳຫຼວດ
ຫ້ອງວ່າການກະຊວງປ້ອງກັນຄວາມສະຫງົບ ໄດ້ຈັດຕັ້ງເຜີຍແຜ່ຂໍ້ຕົກລົງວ່າດ້ວຍ ຂໍ້ຫ້າມຕໍ່ນາຍແລະພົນຕຳຫຼວດ ໃນວັນທີ 13 ມີຖຸນາ 2019 ນີ້ ໃຫ້ກຽດເຜີຍແຜ່ໂດຍ ພັອ ກຽງຄຳ ອີນແພງທະວົງ ຮອງຫົວໜ້າຫ້ອງວ່າການ ກະຊວງປ້ອງກັນຄວາມສະຫງົບ, ມີພະນັກງານຫຼັກແຫຼ່ງ ແລະ ພະນັກງານນັກຮົບອ້ອມຂ້າງກະຊວງເຂົ້າຮ່ວມ.
ພັອ ກຽງຄຳ ອິນແພງທະວົງ ໄດ້ຍົກໃຫ້ເຫັນບັນດາຂໍ້ຫ້າມຕ່າງໆນອກຈາກຂໍ້ຫ້າມທີ່ກຳນົດໄວ້ໃນກົດໝາຍວ່າດ້ວຍກຳລັງປ້ອງກັນຄວາມສະຫງົບປະຊາຊົນ ແລ້ວຫ້າມນາຍ ແລະ ພົນຕຳຫຼວດ ຫ້າມຮັບສີນບົນໃນທຸກກໍລະນີ, ຫ້າມພົວພັນແລະເຂົ້າຮ່ວມການຜະລິດ ຄ້າ-ຂາຍ, ຂົນສົ່ງ, ອຳນວຍຄວາມສະດວກ, ຊຸກເຊື່ອງ ແລະ ເສບສີງເສບຕິດທຸກປະເພດທີກົດໝາຍເກຶອດຫ້າມ, ຫ້າມສວຍໃຊ້ໜ້າທີອອກແລະ ນຳໃຊ້ປ້າຍລົດທີ່ບໍ່ຖືກຕ້ອງຕາມລະບຽບຫຼັກການທີກຳນົດໄວ້, ຫ້າມພົວພັນສັງຄົມທີ່ບໍ່ຖືກຕ້ອງຕາມກົດໝາຍ ແລະ ຮິດຄອງປະເພນີອັນດີງາມເປັນຕົ້ນສ້າງຄອບຄົວໂດຍບໍ່ໄດ້ຮັບອະນຸຍາດ, ທຳມິດສະຈານ, ພົວພັນແບບຊູ້ສາວທີບໍ່ເໝາະສົມ, ພົວພັນກັບບຸກຄົນຫຼືກຸ່ມແກ້ງທີ່ມີພຶດຕິກຳລະເມີດລະບຽບກົດໝາຍແລະຂໍ້ຫ້າມອື່ນໆ, ເພື່ອຍົກສູງຄວາມຮັບຜິດຊອບຕໍ່ໜ້າທີການເມືອງ, ສ້າງຄວາມເປັນເອກກະພາບໃນການຈັດຕັ້ງປະຕິບັດການສະກັດກັ້ນແລະ ແກັໄຂບັນຫາປະກົດການຫຍໍ້ທໍ້ໃນກຳລັງປ້ອງກັນຄວາມສະຫງົບ ແນ່ໃສ່ຫຼຸດຜ່ອນຫາງສຽງວິພາກວິຈານຂອງສັງຄົມ ແລະ ເຮັດໃຫ້ກຳລັງມີຄວາມປອດໃສເຂັ້ມແຂງໜັກແໜ້ນ, ມີແບບແຜນທີທັນສະໄໝພ້ອມນີ້ຍັງໄດ້ເຜີຍແຜ່ຄຳສັ່ງແນະນຳຂອງກົມໃຫ່ຍການເມືອງປ້ອງກັນຄວາມສະຫງົບກ່ຽວກັບການລາຍງານສະພາບວຽກງານພັກ-ວຽກງານພະນັກງານເພື່ອເຮັດໃຫ້ການເກັບກຳຂໍ້ມູນ, ການເຄື່ອນໄຫວ, ການເໜັງຕີງກ່ຽວກັບວຽກງານພັກ-ວຽກງານພະນັກງານໃນກຳລັງປ້ອງກັນຄວາມສະຫງົບທົ່ວປະເທດ, ມີລັກຊະນະຖືກຕ້ອງລວມສູນວ່ອງໄວທັນການສາມາດສະໜອງຂໍ້ມູນເຄືອນໄຫວການເໜັງຕີງ ຂອງກຳລັງ ປກສ ໃຫ້ຂັນເທີງຢ່າງມີປະສິກທິພາບເພື່ອໃຫ້ຂັ້ນເທີງຊີ້ນຳ-ນຳພາຕໍ່ສະພາບການເຄື່ອນໄຫວຂອງນາຍ ແລະ ພົນຕຳຫຼວດຖືກຕ້ອງທັນສະພາບການ, ແກ້ໄຂໄດ້ຫາງສຽງບໍ່ດີທີ່ກະທົບຕໍ່ກຳລັງ ປກສ ແລະ ເພື່ອຮັບປະກັນການຄຸມຄອງວຽກງານພັກ-ວຽກງານພະນັກງານແຕ່ລະຂັ້ນແຕ່ລະຫົວໜ່ວຍການຈັດໃຫ້ມີຄວາມເປັນເອກະພາບ,ມີຄວາມຮັບຜິດຊອບແຕ່ເທິງລົງລຸ່ມ ແລະ ແຕ່ລຸ່ມຂື້ນເທິງ


text:
by Peaung Thanonkeo
ໜ່ວຍສະຫະພັນແມ່ຍິງກົມສື່ມວນຊົນ ກົມໃຫຍ່ການເມືອງ ກະຊວງ ປກສ ໄດ້ຈັດກອງປະຊຸມ ເປີດບັ້ນດຳເນີນຊີວິດການເມືອງ ຈັດຕັ້ງປະຕິບັດຂໍ້ແຂ່ງຂັນ 3 ດີ ປະຈຳປີ 2022, ໃນວັນທີ 10 ສິງຫາ 2022, ເປັນປະທານໂດຍພັທ ນາງ ຄໍາແສງ ທໍາມະວົງ ປະທານໜ່ວຍສະຫະພັນແມ່ຍິງກົມສື່ມວນຊົນ ປກສ (more…)
by Peaung Thanonkeo
ກອງປະຊຸມຄົບຄະນະບໍລິຫານງານພັກ ຫ້ອງວ່າການກະຊວງປ້ອງກັນຄວາມສະຫງົບ ຄັ້ງທີ 5 ສະໄໝທີ VI, ໄດ້ຈັດໃນວັນທີ 10 ສິງຫາ 2022 ໂດຍການເປັນປະທານຂອງ ສະຫາຍ ພົຕ ສົມວັນ ສາຍລ້ອງພາ ຄະນະປະຈຳພັກກະຊວງ, ເລຂາຄະນະພັກ ຫົວໜ້າຫ້ອງວ່າການກະຊວງ ປ້ອງກັນຄວາມສະຫົງບ, ມີຮອງເລຂາ, ຄະນະປະຈຳພັກ, ຄະນະພັກກົມ, ຫ້ອງ ເຂົ້າຮ່ວມ.
(more…)
by Peaung Thanonkeo
ກົມພັກ ກົມໃຫຍ່ການເມືອງ ປ້ອງກັນຄວາມສະຫງົບ ລົງເຄື່ອນໄຫວ ຕິດຕາມກວດກາ – ຊຸກຍູ້ຂະບວນການກໍ່ສ້າງຫນ່ວຍພັກ ປອດໃສເຂັ້ມແຂງ,ຫນັກແຫນ້ນ ປະຈຳປີ 2022 ຢູ່ກອງບັນຊາການປ້ອງກັນເຄື່ອນທີ່ ໃນວັນທີ 9 ສິງຫາ 2022ນີ້ ໂດຍການເຂົ້າຮ່ວມຂອງ ພັອ ທອງພັດ ແສນສຸວັນ ຄະນະພັກ ຮອງກອງບັນຊາການປ້ອງກັນເຄື່ອນທີ່ມີ ພັທ ລັດສະຫມີ ເພັງສະຫວັນ ຄະນະພັກ ຮອງຫົວຫນ້າກົມພັກ ພ້ອມດ້ວຍບັນດາຄະນະພັກຮາກຖານ ຫນ່ວຍພັກ ແລະ ສະມາຊິກພັກເຂົ້າຮ່ວມ (more…)
by somchan
ໃນວັນທີ 9 ສີງຫາ 2022ນີ້ ກອງບັນຊາການ ປກສ ເມືອງໄຊທານີ ນະຄອນຫຼວງວຽງຈັນ ໄດ້ມອບລົດຈັກ 9 ຄັນ ປະກອບມີ ລົດເວບຮ້ອຍ 8 ຄັນ ແລະ ລົດຊູໂມເອັກ 1 ຄັນທີ່ຖືກຄົນຮ້າຍລັກໄປຄືນເຈົ້າຂອງເດີມ ຕາງຫນ້າມອບໂດຍ ພັທ ສຸລິວັນ ແກ້ວມະນີວົງ ຮອງກອງບັນຊາການ ປກສ ເມືອງໄຊທານີ ຮັບໂດຍ ເຈົ້າຂອງລົດ ເຊີ່ງລົດຈຳນວນດັ່ງກ່າວ ແມ່ນເຈົ້າຫນ້າທີ່ຕຳຫລວດສາມາດມ້າງກຸ່ມແກ້ງເປົ້າຫມາຍລັກຊັບໄດ້ ໃນຄັ້ງວັນທີ 17 ພຶດສະພາ 2022
(more…)
by somchan
ພັທ ສຸລິວັນ ແກ້ວມະນີວົງ ຮອງຫົວໜ້າກອງບັນຊາການ ປກສ ເມືອງໄຊທານີ ໄດ້ຖະແຫຼງຂ່າວ ຕໍ່ສື່ມວນຊົນ ປກສ ໃນວັນທີ 9 ສິງຫາ 2022 ນີ້ ກຽ່ວກັບການແກ້ໄຂກຸ່ມແກ້ງຂະບວນຄ້າຂາຍຢາເສບຕິດ ທີ່ ປກສ ກຸ່ມສີວິໄລ ແລະ ປກສ ເມືອງໄຊທານີ ຮ່ວມກັນແກ້ໄຂ ຜ່ານການຈັດຕັ້ງປະຕິບັດສາມາດມາດກັກຕົວພວກຖືກຫາໄດ້ ທັງໝົດ 5 ຄົນ ຍິງ 1 ຄົນ,
(more…)
by Peaung Thanonkeo
ວິທະຍາຄານຕຳຫລວດປະຊາຊົນ ໄດ້ປາຖະກະຖາ ປີສາມັກຄີມິດຕະພາບ ລາວ-ຫວຽດນາມຄື: ວັນເຊັນສົນທິສັນຍາມິດຕະພາບ ແລະ ການຮ່ວມມື ຄົບຮອບ 45 ປີ ແລະ ວັນສ້າງຕັ້ງສາຍພົວພັນການທູດ ລາວ-ຫວຽດນາມ (more…)


text:
ກອງປະຊຸມໃຫຍ່ຄັ້ງທີ V ຂອງໜ່ວຍຊາວໜຸ່ມຮາກຖານຫ້ອງວ່າການແຂວງວຽງຈັນ ໄດ້ຈັດຂຶ້ນໃນວັນທີ 20 ມັງກອນ 2020 ຢູ່ທີ່ຫ້ອງປະຊຸມເບີ2 ຫ້ອງວ່າການແຂວງ, ໂດຍການໃຫ້ກຽດເຂົ້າຮ່ວມຂອງ ສະຫາຍ ພູຄຳ ສຸດທິຈັກ ເລຂາຄະນະພັກຮາກຖານ,ຫົວໜ້າຫ້ອງວ່າການ ແຂວງວຽງຈັນ, ສະຫາຍ ດາວສະຫວັນ ລາດສະວົງ ຮອງເລຂາຄະນະບໍລິຫານງານຊາວໜຸ່ມແຂວງວຽງຈັນ,ມີບັນດາສະມາຊິກຊາວໜຸ່ມພາຍໃນຫ້ອງວ່າການ ແລະ ແຂກຖືກເຊີນເຂົ້າຮ່ວມ.
ສະຫາຍ ທອງຫຼໍ່ ທຸມມະວົງ ຮອງເລຂາຊາວໜຸ່ມຮາກຖານຫ້ອງວ່າການ ແຂວງວຽງຈັນ ໄດ້ກ່າວໃນຮ່າງບົດລາຍງານການເມືອງບາງຕອນວ່າ: ໜ່ວຍຊາວໜຸ່ມຮາກຖານຫ້ອງວ່າການ ແຂວງວຽງຈັນ ມີສະມາຊິກ 63 ສະຫາຍ,ຍິງ 30 ສະຫາຍ. ໃນໄລຍະຜ່ານມາຄະນະໜ່ວຍຊາວໜຸ່ມຮາກຖານຫ້ອງວ່າການ ໄດ້ເອົາໃຈໃສ່ສຶກສາອົບຮົມການເມືອງແນວຄິດໃຫ້ແກ່ບັນດາສະມາຊິກຊາວໜຸ່ມໃຫ້ມີຄຸນທາດການເມືອງໜັກແໜ້ນ, ມີຄຸນສົມບັດສິນທຳປະຕິວັດ, ມີນໍ້າໃຈຮັກຊາດ, ມີຄວາມເປັນເອກະພາບຕໍ່ແນວທາງອັນຖືກຕ້ອງຂອງພັກ, ເປັນເຈົ້າການໃນການຈັດຕັ້ງປະຕິບັດວຽກງານທີ່ການຈັດຕັ້ງມອບໝາຍໃຫ້ສຳເລັດ ເພຶ່ອເຂົ້າຮຽນເອກະສານສະໜັບສະໜູນເຂົ້າເປັນສະມາຊິກພັກ 40 ສະຫາຍ, ຍິງ 12 ສະຫາຍ, ຂະຫຍາຍມະຫາຊົນຜູ້ກ້າວໜ້າເຂົ້າເປັນສະມາຊິກພັກ 36 ສະຫາຍ,ຍິງ12ສະຫາຍ, ຊຸກຍູ້ສົ່ງເສີມໃຫ້ສະມາຊິກຊາວໜຸ່ມໄດ້ຮັບການຍົກລະດັບທາງດ້ານທິດສະດີ-ການເມືອງ, ຝຶກອົບຮົມວຽກງານວິຊາສະເພາະ, ວຽກງານກໍ່ສ້າງພັກ-ພະນັກງານ ຢູ່ພາຍໃນ ແລະ ຕ່າງປະເທດ, ປຸກລະດົມສະມາຊິກຊາວໜຸ່ມເຂົ້າຮ່ວມວຽກງານໄພພິບັດ ແລະ ການບໍລິຈາກເລືອດ ເພຶ່ອຊ່ວຍເຫຼືອສັງຄົມ ໄດ້ 3 ຄັ້ງ, ໄດ້ເລືອດ 18 ຖົງ, ເຂົ້າຮ່ວມວຽກງານຂໍ້ແຂ່ງຂັນ 4 ບຸກຂອງຊາວໜຸ່ມ ໂດຍສະເພາະການສ້າງເສດຖະກິດຄອບຄົວໃຫ້ສູງຂຶ້ນ ແລະ ການສ້າງກອງທຶນຊາວໜຸ່ມ.
ດ້ານວຽກງານວິຊາສະເພາະສະມາຊິກຊາວໜຸ່ມແຕ່ລະສະຫາຍ ໄດ້ເອົາໃຈໃສ່ປະຕິບັດໜ້າທີ່ວຽກງານຕາມທິດຊີ້ນຳຂອງຄະນະພັກ-ຄະນະຫ້ອງວ່າການແຂວງ ບົນພື້ນຖານການປະຕິບັດໜ້າທີ່ວຽກງານຕາມພາລະບົດບາດ ໂດຍໄດ້ເອົາໃຈໃສ່ຊີ້ນຳສະມາຊິກຊາວໜຸ່ມປະຕິບັດວຽກງານຕາມວິຊາສະເພາະຂອງຕົນ ບົນພື້ນຖານການເພີ່ມທະວີດ້ານທິດສະດີ ແລະ ພຶດຕິກຳໃຫ້ສູງຂຶ້ນເລື້ອຍໆ.
ໃນທີ່ປະຊຸມບັນດາຜູ້ແທນສົມບູນ ຍັງໄດ້ໃຊ້ສິດປະຊາທິປະໄຕຂອງຕົນ ປ່ອນບັດຄັດເລືອກເອົາຄະນະໜ່ວຍຊາວໜຸ່ມຮາກຖານຫ້ອງວ່າການແຂວງວຽງຈັນຊຸດໃໝ່ 7 ສະຫາຍ, ຍິງ 1 ສະຫາຍ ແລະ ກອງປະຊຸມຄັ້ງປະຖົມມະລືກ ໄດ້ເປັນເອກະສັນເລືອກເອົາ ສະຫາຍ ແພງປິວ ທິດຫຼ່ຽມຂວັນ ເປັນເລຂາ, ເລືອກເອົາ ສະຫາຍ ສີປະເສີດ ພວງຈັນດີ ແລະ ສະຫາຍ ນາງ ປາມວນ ຫຼວງລາດ ເປັນຮອງເລຂາ ແລະ ຍັງໄດ້ເລືອກເອົາຜູ້ແທນ 2 ສະຫາຍໄປຮ່ວມກອງປະຊຸມໃຫຍ່ຜູ້ແທນຊາວໜຸ່ມແຂວງວຽງຈັນຄັ້ງທີ່ VIII ຕື່ມອີກ.


text:
ຂປລ. ໃນຕອນບ່າຍວັນທີ 28 ພຶດສະພາ 2021 ນີ້, ຢູ່ຫ້ອງປະຊຸມສະພາແຫ່ງຊາດ (ຫລັກ6) ໄດ້ຈັດກອງປະຊຸມທາງໄກ ລະຫວ່າງ ທ່ານ ໄຊສົມພອນ ພົມວິຫານ ກຳມະການກົມການເມືອງສູນກາງພັກ, ປະທານສະພາແຫ່ງຊາດລາວ ແລະ ທ່ານ ລີ້ ຈານຊູ ກຳມະການຄະນະປະຈຳກົມການເມືອງສູນກາງພັກກອມມູນິດຈີນ, ປະທານຄະນະປະຈຳສະພາຜູ້ແທນປະຊາຊົນທົ່ວປະເທດຈີນ ໂດຍມີບັນດາຄະນະຜູ້ແທນສອງຝ່າຍ ເຂົ້າຮ່ວມ.
ການຈັດກອງປະຊຸມໃນຄັ້ງນີ້, ກໍເພື່ອປະກອບສ່ວນເຂົ້າໃນການຮັດແໜ້ນ ແລະ ເພີ່ມພູນຄູນສ້າງສາຍພົວພັນມິດຕະພາບ ທີ່ມມີມູນເຊື້ອອັນດີງາມ ລະຫວ່າງ ສອງພັກ, ສອງລັດ ແລະ ປະຊາຊົນສອງຊາດ ລາວ-ຈີນ-ລາວ ບົນພື້ນຖານການພົວພັນແບບຄູ່ຮ່ວມຍຸດທະສາດຮອບດ້ານ ໝັ້ນຄົງຍາວນານ ຕາມທິດ 4 ດີ ແລະ ການຈັດຕັ້ງຜັນຂະຫຍາຍເນື້ອໃນຈິດໃຈແຜນແມ່ບົດ ວ່າດ້ວຍການສ້າງຄູ່ຮ່ວມຊາຕາກຳລາວ-ຈີນ ເຂົ້າສູ່ພາກປະຕິບັດຕົວຈິງໂດຍສະເພາະ ເພື່ອເປັນການສືບຕໍ່ເພີ່ມທະວີການຮ່ວມມື ລະ ຫວ່າງສອງອົງການນິຕິບັນຍັດ ໃຫ້ມີປະສິດທິຜົນ ແລະ ເປັນຮູບປະທຳຍິ່ງຂຶ້ນ.
ນອກຈາກນີ້, ກອງປະຊຸມໄດ້ແລກປ່ຽນຄຳຄິດຄຳເຫັນ ການຈັດຕັ້ງປະຕິບັດຂໍ້ຕົກລົງເປັນເອກະພາບທີ່ສຳຄັນ ຂອງການນຳຂັ້ນສູງສຸດຂອງສອງພັກ, ສອງລັດ ຂອງສອງປະເທດລາວ-ຈີນ, ລົງເລິກການແລກປ່ຽນ ແລະ ຖອດຖອນບົດຮຽນ ເຊິ່ງກັນ ແລະ ກັນ ລະຫວ່າງສະພາແຫ່ງຊາດລາວ ແລະ ສະພາຜູ້ແທນປະຊາຊົນທົ່ວປະເທດຈີນ, ການປະກອບສ່ວນຢ່າງຕັ້ງໜ້າເຂົ້າໃນການຊຸກຍູ້ສ້າງຄູ່ຮ່ວມຊາຕາກຳ ລາວ-ຈີນ ແລະ ບັນຫາອື່ນໆ ທີ່ມີຄວາມສົນໃຈຂອງສອງຝ່າຍ.
ຂ່າວ: ສຸກສະຫວັດ
ພາບ: ຂັນໄຊ


text:
ແຫວ່າງແລ້ວນີ້, ຢູ່ ນະຄອນ ດົ່ງເຫີຍ, ລາຍການພົວພັນແລກປ່ຽນ “ຄວາມອົບອຸ່ນ ຍາມບຸນເຕັດ ຫວຽດ” ລະຫວ່າງປະຊາຊົນທ້ອງຖິ່ນ ແລະ ຊາວຕ່າງປະເທດ ທີ່ພວມດຳລົງຊີວິດ, ເຮັດວຽກ ແລະ ຮ່ຳຮຽນຢູ່ແຂວງ ກ໋ວາງບິ່ງໄດ້ຈັດຂຶ້ນ.
ເຂົ້າຮ່ວມລາຍການ, ຝ່າຍການນຳແຂວງກ໋ວາງບິ່ງ ມີທ່ານ ໂຮ່ອານຟອງ, ສະມາຊິກອົງຄະນະພັກແຂວງ, ຮອງປະທານຄະນະກຳມະການປະຊາຊົນແຂວງ, ຜູ້ຕາງໜ້າບັນດາພະແນກ, ຂະແໜງການ, ຫົວໜ່ວຍທີ່ກ່ຽວຂ້ອງ. ສ່ວນຝ່າຍແຂກຖືກເຊີນຊາວຕ່າງປະເທດ ມີບັນດານັກຊ່ຽວຊານແຖວໜ້າໂລກ ທີ່ພວມເຮັດວຽກຢູ່ເຂດ ຟອງຍາ - ແກບ່າງ, ບັນດາທ່ານໝໍກູບາ ທີ່ພວມເຮັດວຽກຢູ່ ໂຮງໝໍມິດຕະພາບ ຫວຽດນາມ - ກູບາ ດົ່ງເຮີຍ, ບັນດານັກສຶກສາ ລາວ ທີ່ພວມຮ່ຳຮຽນຢູ່ມະຫາວິທະຍາໄລ ດົ່ງເຮີຍ ພ້ອມກັບນັກຊ່ຽວຊານມາຈາກບັນດາວິສາຫະກິດ FDI ຢູ່ທ້ອງຖິ່ນນີ້.
ປີຜ່ານມາ, ຍ້ອນການຜັນແປຢ່າງສັບສົນຈາກໂລກລະບາດໂຄວິດ - 19, ຊາວຕ່າງປະເທດຫຼາຍຄົນພວມເຮັດວຽກ, ຮ່ຳຮຽນໃນບໍລິເວນແຂວງບໍ່ສາມາດກັບຄືນບ້ານເກີດເມືອງນອນ. ດ້ວຍຄວາມຫວັງຢາກສ້າງເງື່ອນໄຂໃຫ້ແກ່ຊາວຕ່າງປະເທດສືບຕໍ່ໄດ້ສຳຜັດກັບບຸນເຕັດປະຈຳຊາດຢ່າງອົບອຸນຂອງຊາດຫວຽດນາມ, ຄະນະກຳມະການແຂວງໄດ້ຊີ້ນຳພະແນກການຕ່າງປະເທດສົມທົບກັບສະຖານທີ່ກະຈາຍສຽງ - ໂທລະພາບແຂວງ ໄດ້ຈັດລາຍການພົວພັນແລກປ່ຽນ “ຄວາມອົບອຸ່ນ ຍາມບຸນເຕັດຫວຽດ”
ໃນຂອບເຂດໂຄງການ, ບັນດາຜູ້ແທນຊາວຕ່າງປະເທດໄດ້ໂອ້ລົມ, ພົວພັນວັດທະນະທຳ, ການສະແດງສິລະປະສົມທົບກັບບັນດາສາລະຄະດີສັ້ນໆກ່ຽວກັບການເຄື່ອນໄຫວລົງພຶດຕິກຳຂອງບັນດານັກຊ່ຽວຊານໃນເມື່ອກ່ອນ, ພາຍໃນ ແລະ ຫຼັງ ບຸນເຕັດ ສະຫຼຸທີ່ຕິດພັນກັບບັນດາຈຸດວັດທະນະທຳທີ່ເປັນເອກະລັກ, ອາຫານການກິນ, ຮີດຄອງປະເພນີຕ້ອນຮັບບຸນເຕັດຢູ່ກ໋ວາງບິ່ງ.
ເນື່ອງໃນໂອກາດນີ້, ບັນດານັກຊ່ຽນຊານ, ທ່ານໝໍຕ່າງປະເທດກໍ່ໄດ້ແບ່ງປັນກ່ຽວກັບຈຸດຄ້າຍຄືກັນກໍ່ຄືຄວາມແຕກຕ່າງກັນໃນຮີດຄອງປະເພນີຕ້ອນຮັບປີໃໝ່ລະຫວ່າງ ຫວຽດນາມ ແລະ ບັນດາປະເທດ, ບັນດາຈຸດປະທັບໃຈ, ຄວາມຊົງຈຳທີ່ງົດງາມ ແລະ ເຫດຜົນເປັນຫຍັງ ເຂົາເຈົ້າຕັດສິນໃຈສະໜິດຕິດພັນກັບດິນແດນກ໋ວາງບິ່ງ. ບັນດາຜູ້ແທນຍັງພົບປະແລກປ່ຽນ, ລົງພຶດຕິກຳຕົວຈິງກັບບັນດາການເຄື່ອນໄຫວຕ້ອນຮັບບຸນເຕັດປະຈຳຊາດ ຫວຽດນາມ ຂອງນັກສຶກສາລາວທີ່ພວມຮ່ຳຮຽນຢູ່ກ໋ວາງບິ່ງ.
ບຸນຄົງ


text:
ວັນທີ 11 ພຶດສະພາ 2022 ມະຫາວິທະຍາໄລແຫ່ງຊາດລາວ (ມຊ) ແລະມະຫາວິທະຍາໄລຄົມມະນາຄົມພາກຕາເວັນຕົກສຽງໃຕ້ສປຈີນ ໄດ້ຮ່ວມກັນລົງນາມໃນບົດບັນທຶກຄວາມເຂົ້າໃຈ ວ່າດ້ວຍການຮ່ວມມືສ້າງຕັ້ງສູນກວດກາ, ຢັ້ງຢືນມາດຕະຖານໂຍທາທິການ ແລະການຂົນສົ່ງ(Logistics) ຢຸ່ທີ່ມະຫາວິທະຍາໄລແຫ່ງຊາດ ໂດຍຜ່ານຮູບແບບທາງໄກ, ຝ່າຍລາວຕາງໜ້າລົງນາມໂດຍ ທ່ານ ຮຸ່ງເພັດ ຈັນທະວົງ ຮອງອະທິການບໍດີ ມຊ ແລະຝ່າຍຈີນຕາງໜ້າໂດຍທ່ານຢາວຟາມິງ ຮອງອະທິການບໍດີມະຫາວິທະຍາໄລຄົມມະນາຄົມພາກຕາເວັນຕົກສຽງໃຕ້ ສປ ຈີນ.
ທ່ານ ສິດທິໄຊ ໄຊຍະວົງ ຫົວໜ້າຫ້ອງການຄົ້ນຄວ້າວິທະຍາສາດ ແລະບໍລິການວິຊາການ ມຊ ໄດ້ລາຍງານໃນພິທີວ່າ: ຈຸດປະສົງໃນການລົງນາມບົດບັນທຶກຄວາມເຂົ້າໃຈການຮ່ວມມືສ້າງຕັ້ງສູນກວດກາ, ຢັ້ງຢືນມາດຕະຖານໂຍທາທິການ ແລະ ການຂົນສົ່ງຄັ້ງນີ້ ແມ່ນເພື່ອແນໃສ່ຊຸກຍູ້ການພັດທະນາປະເທດ ໂດຍສະເພາະການສ້າງຕັ້ງຄະນະວິຊາການດ້ານມາດຕະຖານ ເພື່ອຮັບໃຊ້ວຽກງານກວດກາຄຸນນະພາບ ແລະຕິດຕາມໂຄງການຂະໜາດໃຫຍ່ ຕາມເສັ້ນທາງໜຶ່ງແລວໜຶ່ງເສັ້ນທາງ ຫຼືໂຄງການອື່ນໆ ພ້ອມທັງເປັນການຊຸກຍູ້ສົ່ງເສີມສາຍພົວພັນມິດຕະພາບ ແລະການຮ່ວມມືລາວ-ຈີນທີ່ຕ່າງຝ່າຍຕ່າງມີຜົນປະໂຫຍດ.
ອີງຕາມຂໍ້ມູນໃຫ້ຮູ້ວ່າ: ພາຍຫຼັງໄດ້ລົງນາມບົດບັນທຶກຄວາມເຂົ້າໃຈດັ່ງກ່າວແລ້ວ ທັງສອງຝ່າຍຍັງຈະຊຸກຍູ້ການເຄື່ອນໄຫວຂອງສັນຍາການຮ່ວມກັນສ້າງຕັ້ງສູນກວດກາ, ຢັ້ງຢືນມາດຕະຖານໂຍທາທິການ ແລະ ການຂົນສົ່ງ ພາຍໃຕ້ຂອບສັນຍາການພົວພັນຄູ່ຮ່ວມມືເສດຖະກິດຮອບດ້ານໃນພາກພື້ນ. ທັງສອງຝ່າຍຍັງຈະມີບົດບັນທຶກຄວາມເຂົ້າໃຈໃນການຈັດຕັ້ງປະຕິບັດຢ່າງລະອຽດອີກຄັ້ງໜຶ່ງ.


text:
ກອງປະຊຸມສະໄໝສາມັນເທື່ອທີ 5 ຂອງສະພາ ແຫ່ງຊາດ ຊຸດທີ VIII ພິຈາລະນາຮັບຮອງ ການຊີ້ແຈງອະທິບາຍຂອງລັດຖະບານ
ໃນກອງປະຊຸມສະໄໝສາມັນເທື່ອທີ 5 ຂອງສະພາ ແຫ່ງຊາດ ຊຸດທີ VIII ໄດ້ພິຈາລະນາຮັບຮອງ ການຊີ້ແຈງອະທິບາຍຂອງລັດຖະບານຕໍ່ກັບຄຳຊັກຖາມ ຂອງສະພາແຫ່ງຊາດ ໂດຍສະເພາະແມ່ນ ມາດຕະການ ແລະ ວິທີແກ້ໄຂຕໍ່ປະກົດການຫຍໍ້ທໍ້ໃນສັງຄົມ ທ່ານ ນາງ ສອນສະຫວັນ ວິຍະເກດ ເລຂາທິການສະພາແຫ່ງຊາດ ໄດ້ໃຫ້ຮູ້ວ່າການຊີ້ແຈງອະທິບາຍຂອງລັດຖະບານກ່ຽວກັບມາດຕະການ ແລະ ວິທີການແກ້ໄຂບັນດາປະກົດການຫຍໍ້ທໍ້ໃນສັງຄົມເປັນຕົ້ນບັນຫາຢາເສບຕິດ ແລະ ບັນຫາອຸປະຕິເຫດ.
ນອກຈາກນັ້ນກອງປະຊຸມສະພາແຫ່ງຊາດ ສະເໜີໃຫ້ລັດຖະບານເອົາໃຈໃສ່ບາງມາດຕະການເພີ່ມຕື່ມຄື: ບັນຫາຢາເສບຕິດ ໂດຍການເພີ່ມທະວີໂຄສະນາ, ສຶກສາອົບຮົມປູກຈິດສຳນຶກໃຫ້ທົ່ວປວງຊົນດ້ວຍຫຼາຍເນື້ອໃນ,ຫຼາຍຮູບການ ແລະ ຫຼາຍວິທີເພື່ອໃຫ້ສັງຄົມຮັບຮູ້ຜົນຮ້າຍໄພອັນຕະລາຍຂອງຢາເສບຕິດ, ພ້ອມທັງເຮັດໃຫ້ວຽກງານສະກັດກັ້ນ ແລະ ຕ້ານຢາເສບຕິດກາຍເປັນສະຕິເປັນເຈົ້າການ, ຄວາມຮັບຜິດຊອບ ແລະ ເປັນໜ້າທີ່ຂອງທົ່ວປວງຊົນ, ຄົ້ນຄວ້າສ້າງຍຸດທະສາດແກ້ໄຂຢາເສບຕິດໄລຍະຍາວໃຫ້ເປັນຮູບປະທຳ, ປັບປຸງ ແລະ ບັງຄັບໃຊ້ກົດໝາຍວ່າດ້ວຍຢາເສບຕິດຕໍ່ຜູ້ກະທຳຜິດເປັນຕົ້ນຜູ້ຜະລິດ, ຜູ້ຂາຍ-ຜູ້ຊື້, ຜູ້ຂົນສົ່ງ, ຜູ້ຄອບຄອງ ແລະ ຜູ້ເສບຢາເສບຕິດໃຫ້ມີຄວາມເຂັ້ມງວດ ແລະ ເດັດຂາດຂື້ນຕື່ມ, ສືບຕໍ່ຊີ້ນຳ-ນຳພາ ແລະ ສຶກສາອົບຮົມການເມືອງ-ແນວຄິດໃຫ້ເຈົ້າໜ້າທີ່ທີ່ກ່ຽວຂ້ອງໂດຍກົງກ່ຽວກັບຢາເສບຕິດໃຫ້ມີຈັນຍາບັນ, ຈັນຍາທຳເພື່ອຮັບປະກັນໃນການປະຕິບັດໜ້າທີ່ວຽກງານໃຫ້ມີຄວາມໂປ່ງໃສ,ຍຸຕິທຳຖືກຕ້ອງຕາມກົດໝາຍ ແລະ ສະໜອງງົບປະມານເຂົ້າໃສການບຳລຸງສ້າງບຸກຄະລາກອນທີ່ມີຄວາມຮູ້ຄວາມສາມາດ,ການກໍ່ສ້າງແລະປັບປຸງສູນບຳບັດປິ່ນປົວຜູ້ຕິດຢາເສບຕິດ, ສູນວິໄຈຢາເສບຕິດ ແລະ ຄ້າຍດັດສ້າງໃຫ້ມີຄຸນນະພາບຂື້ນຕື່ມລວມທັງການສະໜອງພາຫະນະ,ອຸປະກອນເຕັກນິກທີ່ຈຳເປັນເພື່ອຮັບໃຊ້ການປະຕິບັດໜ້າທີ່ວຽກງານດັ່ງກ່າວໃຫ້ດີຂື້ນກວ່າເກົ່າ.


text:
ກອງປະຊຸມສຳມະນາລະດັບຊາດ ການພັດທະນາຊົນນະບົດແບບມີສ່ວນຮ່ວມຢູ່ ສປປ ລາວ
ອົງການກອຍກາ ຮ່ວມກັບ ກະຊວງກະສິກຳ ແລະ ປ່າໄມ້ ໄດ້ຈັດກອງປະຊຸມສຳມະນາລະດັບຊາດ ການພັດທະນາຊົນນະບົດແບບມີສ່ວນຮ່ວມຂຶ້ນ ໃນວັນທີ 15-17 ພຶດສະພາ 2019 ທີ່ໂຮງແຮມແລນມາກ, ນະຄອນຫຼວງວຽງຈັນ. ໂດຍການເປັນປະທານ ຂອງທ່ານ ສົມດີ ດວງດີ ຮອງນາຍົກ ລັດຖະມົນຕີ ແຫ່ງ ສປປ ລາວ, ໃຫ້ກຽດເຂົ້າຮ່ວມໂດຍທ່ານ ລຽນ ທີແກ້ວ ລັດຖະມົນຕີກະຊວງ ກປ, ທ່ານ ຄຳບຸນນັດ ໄຊຍະນົນ ຮອງລັດຖະມົນຕີກະຊວງ ກປ, ທ່ານ ນາງ ລີທີຢຸນ ປະທານອົງການກອຍກາ ແຫ່ງ ສ.ເກົາຫຼີ, ມີບັນດາຮອງລັດຖະມົນຕີ, ຮອງເຈົ້າຄອງນະຄອນ, ຮອງເຈົ້າແຂວງ, ຫົວໜ້າ-ຮອງຫົວໜ້າຫ້ອງການ, ກົມ, ສະຖາບັນ ແລະ ພະແນກ ກປ ແຂວງ, ນະຄອນຫຼວງ ພ້ອມດ້ວຍພາກສ່ວນທີ່ກ່ຽວຂ້ອງເຂົ້າຮ່ວມ.
ໃນກອງປະຊຸມ ທ່ານ ປອ ລຽນ ທີແກ້ວ ໃຫ້ຮູ້ວ່າ: ລັດຖະບານແຫ່ງ ສປປ ລາວ ແລະ ລັດຖະບານແຫ່ງ ສ.ເກົາຫຼີ ໄດ້ຕົກລົງເຫັນດີຮ່ວມກັນດໍາເນີນໂຄງການພັດທະນາຊົນນະບົດແບບມີສ່ວນຮ່ວມຕາມຫຼັກການ ແຊມາອຸນດົງ ໃນປີ 2013 , ເຊິ່ງເລີ່ມຈັດຕັ້ງປະຕິບັດແຕ່ປີ 2014-2019 ຢູ່ 2ແຂວງເປົ້າໝາຍ, 6ເມືອງ ແລະ 30ບ້ານ. ຜ່ານມາການນໍາຂັ້ນສູງຂອງລາວເຮົາ ໄດ້ຕີລາຄາສູງວ່າ ໂຄງການດັ່ງກ່າວ ເປັນໂຄງການທີ່ໄດ້ປະກອບສ່ວນເຂົ້າໃນການຫຼຸດຜ່ອນຄວາມທຸກຍາກ ແລະ ພັດທະນາຊົນນະບົດແບບຍືນຍົງ. ເຊິ່ງໂຄງການນີ້ໄດ້ເນັ້ນໃສ່ສົ່ງເສີມຄວາມເປັນເຈົ້າການຂອງຊາວກະສິກອນ, ສ້າງໃຫ້ຄົນຊົນນະບົດເປັນເຈົ້າຊົນນະບົດຕາມທິດເພິ່ງຕົນເອງ ສ້າງຄວາມເຂັ້ມແຂງດ້ວຍຕົນເອງ້ທື່ອລະກ້າວ, ມັນໄດ້ສ້າງຄວາມຮູ້ໃໝ່ໃຫ້ແກ່ພະນັກງານພາຍໃນບ້ານ, ອົງການຈັດຕັ້ງມະຫາຊົນຂັ້ນຮາກຖານ ກໍ່ຄືຊຸມຊົນ ກ່ຽວກັບການພັດທະນາຊົນນະບົດໃໝ່ ໄດ້ຮັບການປຸກລະດົມຄວາມຕື່ນຕົວເປັນເຈົ້າສະໝັກໃຈເຂົ້າຮ່ວມແກ້ໄຂບັນຫາຂອງຕົນເອງ ໂດຍອີງໃສ່ຊັບພະຍາກອນທີ່ມີ, ແຮງງານ ແລະ ປັດໃຈອື່ນຂອງຄອບຄົວ, ບໍ່ເອື່ອຍອີງລໍຖ້າ ຊ່ວຍເຫຼືອຈາກພາຍນອກ ແລະ ຂັ້ນເທິງເປັນຕົ້ນຕໍ.
ໃນໂອກາດດຽວກັນ ທ່ານ ສົມດີ ດວງດີ ກໍ່ໄດ້ສະແດງຄວາມຊົມເຊີຍຕໍ່ຄວາມພະຍາຍາມຮ່ວມກັນລະຫວ່າງກະຊວງ ກະສິກຳ ແລະ ປ່າໄມ້ ແລະ ອົງການກອຍກາປະຈໍາລາວ ໃນການຈັດຕັ້ງປະຕິບັດໂຄງການດັ່ງກ່າວ ແລະ ກາຍເປັນຕົວແບບຂອງການພັດທະນາຊົນນະບົດໃນໄລຍະໃໝ່ ທີ່ມາຈາກປະຊາຊົນ ແລະ ຮັບໃຊ້ປະຊາຊົນ ເນັ້ນໃສ່ການມີສ່ວນຮ່ວມພັດທະນາຂອງທ້ອງຖິ່ນຮາກຖານຂຶ້ນມາ, ພ້ອມດຽວກັນນັ້ນກໍ່ຕີລາຄາສູງຕໍ່ໂຄງການດັ່ງກ່າວແມ່ນມີໝາກຜົນ ສ້າງຄວາມຢູ່ດີ ກິນດີ ໃຫ້ແກ່ປະຊາຊົນຢ່າງແທ້ຈິງ ເປັນການປະກອບສ່ວນອັນໃຫຍ່ຫຼວງ ໃຫ້ແກ່ການຄໍ້າປະກັນຄວາມໝັ້ນຄົງທາງດ້ານສະບຽງອາຫານ ແລະ ການຜະລິດເປັນສິນຄ້າຂອງຊຸມຊົນ. ນອກຈາກນີ້ໂຄງການພັດທະນາແບບມີສ່ວນຮ່ວມຂອງປະຊາຊົນ ຍັງເປັນໂຄງການທີ່ປະກອບສ່ວນຢ່າງຕັ້ງໜ້າໃນການຈັດຕັ້ງປະຕິບັດ ແຜນພັດທະນາ ເສດຖະກິດ-ສັງຄົມ ແຫ່ງຊາດ 5ປີ ຄັ້ງທີ VIII ແລະ ແຜນພັດທະນາຂະແໜງການກະສິກໍາ, ປ່າໄມ້ ແລະ ພັດດທະນາຊົນນະບົດ ແຕ່ປີ 2016 ຮອດປີ 2020; ການພັດທະນາຮູບແບບມີສ່ວນຮ່ວມນີ້ ໄດ້ປະກອບສ່ວນຢ່າງຕັ້ງໜ້າ ໃນການຈັດຕັ້ງປະຕິບັດບັນດາຕົວຊີ້ບອກ ທີ່ໄດ້ກໍານົດໄວ້ ໃນບົດແນະນໍາຂອງກະຊວງກະສິກໍາ ແລະ ປ່າໄມ້ ໃນການຈັດຕັ້ງປະຕິບັດດໍາລັດເລກທີ 348/ລບ, ລົງວັນທີ 16ພະຈິກ2017 ວ່າດ້ວຍມາດຕະຖານພົ້ນທຸກ ແລະ ມາດຕະຖານພັດທະນາ, ໄດ້ປະກອບສາວນຢ່າງຕັ້ງໜ້າໃນການພັດທະນາຊົນນະບົດໃໝ່ ແລະ ການເປັນໂຄງການຕົວແບບ ໃນການພັດທະນາຄຸນນະພາບຊີວິດ ຂອງປະຊໍາຊົນບັນດາເຜົ່າ ຕາມຮູບແບບແຊມາອຸນດົງ ຂອງ ສ.ເກົາຫຼີ ທີ່ເຊື່ອມໂຍງກັບນະໂຍບາຍ 3ສ້າງ, ເຊິ່ງ 2ນະໂຍບາຍດັ່ງກ່າວນີ້ ມີລັກສະນະຄ້າຍຄືກັນ.
ທ່ານ ຮອງນາຍົກ ກ່າວຕື່ມວ່າ: ກອງປະຊຸມສໍາມະນາລະດັບຊາດໃນຄັ້ງນີ້ ເປັນກອງປະຊຸມທີ່ມີຄວາມໝາຍຄວາມສໍາຄັນ ປະກອບສ່ວນເຂົ້າໃນການພັດທະນາຊົນນະບົດໃນໄລຍະໃໝ່ ເພາະວ່າບົດຮຽນຈາກການທົດລອງ ການຈັດຕັ້ງປະຕິບັດໂຄງການດັ່ງກ່າວ ແມ່ນມີການຊີ້ນໍາບັນຊາແບບລວມສູນ ເປັນເອກະພາບ ແລະ ມີການແບ່ງ ຄວາມຮັບຜິດຊອບ,ແບ່້ງຂັ້ນຄຸ້ມຄອງໃນແຕ່ລະຂັ້ນ, ຈຶ່ງຖືໄດ້ວ່າຂະບວນການທີ່ມີສ່ວນຮ່ວມ ແລະ ການປະສານສົມທົບທີ່ກົມກືນ ຂອງອົງການປົກຄອງຂອງລັດ, ຊຸມຊົນທ້ອງຖິ່ນ ແລະ ພາກສ່ວນຕ່າງໆຂອງສັງຄົມ ຕາມຫຼັກການພັດທະນາຊົນນະບົດແບບຮອບດ້ານ ທີ່ດໍາເນີນໄປຕາມແຜນການອັນດຽວ, ລະບົບບັນຊາລວມສູນ ເປັນເອກະພາບທີ່ເຕົ້າໂຮມເອົາຫຼາຍພາກສ່ວນ ເຂົ້າມາມີສ່ວນຮ່ວມ, ໂດຍຖືເອົາການສ້າງຄວາມເປັນເຈົ້າການ ແລະ ຄວາມເຂັ້ມແຂງໃຫ້ປະຊາຊົນຮາກຖານທ້ອງຖິ່ນເປັນເປົ້າໝາຍ. ດັ່ງນັ້ນ, ຂະບວນການແຊມາອຸນດົງ ຈຶ່ງມິີຄວາມສອດຄ່ອງສູງກັບຫຼັກກການພັດທະນາ ແບບຊຸມຊົນເປັນເຈົ້າ ໂດຍສະເພາະແມ່ນມີຄວາມສອດຄ່ອງສູງສຸດກັບກົນໄກ 3ສ້າງທີ່ແນໃສ່ສ້າງຄວາມເຂັ້ມແຂງໃຫ້ອົງການປົກຄອງທ້ອງຖິ່ນ ເຊິ່ງເປັນປັດໃຈຕັດສິນຜົນສໍາເລັດຂອງການພັດທະນາຊົນນະບົດ ລຶບລ້າງຄວາມທຸກຍາກຢູ່ປະເທດເຮົາ ຕາມ 4 ເນື້ອໃນ 4 ຄາດໝາຍ.
ພ້ອມດຽວກັນນີ້ ທ່ານ ຄໍາບຸນນັດ ໄດ້ລາຍງານເຖິງຜົນສໍາເລັດ ແລະ ບົດຮຽນທີ່ຖອດຖອນໄດ້ຈາກໂຄງການດັ່ງກ່າວວ່າ: ໂຄງການພັດທະນາຊົນນະບົດແບບມີສ່ວນຮ່ວມ ແມ່ນທຶນຊ່ວຍເຫຼືອລ້າຈາກລັດຖະ ບານ ສ.ເກົາຫຼີ ໃນມູນຄ່າ 14,55 ລ້ານໂດລາສະຫະລັດ, ເຊິ່ງມີການທົດລອງປະຕິບັດຢູ່ 30 ບ້ານ ຂອງເມືອງໂພນໂຮງ, ເມືອງວຽງຄໍາ, ເມືອງ ແກ້ວອຸດົມ, ເມືອງຫີນເຫີບ ແຂວງ ວຽງຈັນ ແລະ ເມືອງ ຈໍາພອນ, ເມືອງ ສອງຄອນ ແຂວງສະຫວັນນະເຂດ. ຈາກການຈັດຕັ້ງປະຕິບັດຜ່ານມາເຫັນວ່າ ປະຊາຊົນໄດ້ຮັບຄວາມຮູ້ໃໝ່ໆ, ມີຄວາມຕື່ນຕົວສະໝັກໃຈເປັນເຈົ້າການໃນການພັດທະນາ, ແກ້ໄຂບັນຫາຂອງຕົນເອງໃນຊຸມຊົນຫຼາຍຂຶ້ນ, ບ້ານເປົ້າໝາຍມີການພັດທະນາ, ປະຊາຊົນມີລາຍຮັບເພີ່ມຂຶ້ນ, ຊີວິດການເປັນຢູ່ໄດ້ຮັບການປັບປຸງຢ່າງມີຄຸນນະພາບ ແລະ ຍືນຍົງດີຂຶ້ນກວ່າເກົ່າຢ່າງຈະແຈ້ງ. ເຊິ່ງສາມາດຕີລາຄາໄດ້ວ່າ ໂຄງການດັ່ງກ່າວມີໝາກຜົນ ແລະ ບັນລຸຕາມຈຸດປະສົງເປົ້າໝາຍເປັນຢ່າງດີ, ມີຄວາມເໝາະສົມສອດຄ່ອງ, ຕອບສະໜອງໄດ້ຄວາມຮຽກຮ້ອງຕ້ອງການຂອງການພັດທະນາຊົນນະບົດຢູ່ປະເທດເຮົາ. ດ້ານກິດ ຈະກຳຂອງໂຄງການມີຢູ່ 5 ກິດຈະກຳຄື: ກິດຈະກຳສ້າງພື້ນຖານໂຄງລ່າງເສດຖະກິດ, ວັດທະນະທໍາ-ສັງຄົມ ເປັນຕົ້ນແມ່ນ ສ້າງຝາຍອ່າງເກັບນໍ້າ, ປັບປຸງທີ່ພັກອາໃສໃຫ້ໜ້າຢູ່; ກິດຈະກຳສ້າງລາຍຮັບໃຫ້ປະຊາຊົນລວມມີ ລ້ຽງງົວເປັນສິນຄ້າ, ປູກໄມ້ໃຫ້ໝາກ, ສົ່ງເສີມການເ ຮັດກະສິກຳປູກຝັງໃນເຮືອນຮົ່ມ ແລະ ອື່ນໆ; ກິດຈະກຳປັບປຸງສະພາບແວດລ້ອມ ດ້ວຍການສ້າງສູນວັດທະນະທໍາ ຫຼື ສະໂມສອນອະເນກປະສົງ, ສະໜາມກິລາບ້ານ ເຫຼົ່ານີ້ເປັນຕົ້ນ; ກິດຈະກຳພັດທະນາວັດທະນະທໍາສັງ ຄົມເຊັ່ນ: ຈັດຕັ້ງແບ່ງງານຂອງຊຸມຊົນ, ສົ່ງເສີມຂະບວນການແຂ່ງຂັນສີລະປະ ແລະ ກິດຈະກຳສົ່ງ ເສີມສຸຂະ ພາບ.
ນອກຈາກນີ້, ຍັງໄດ້ມີການເຊັນບົດບັນທຶກຄວາມເຂົ້າໃຈ ໂຄງການພັດທະນາຊົນນະບົດແບບມີສ່ວນຮ່ວມ ຢູ່ ສປປ ລາວ ລະຫວ່າງ ກະຊວງ ກະສິກໍາ ແລະ ປ່າໄມ້ ກັບ ອົງການກອຍກາ ໂດຍຈະໄດ້ຈັດຕັ້ງປະຕິບັດໂຄງການຢູ່ 3 ແຂວງເປົ້າໝາຍຄື: ແຂວງ ຈຳປາສັກ, ສາລະວັນ ແລະ ແຂວງ ເຊກອງ.
ໂດຍ: ເຂັມມະໄລ ສົນດາວັນ.


text:
ໃນລະຫວ່າງວັນທີ 28-29 ສິງຫາ 2022 ທີ່ຜ່ານມາ, ສະຫາຍ ແສງເພັດ ຮຸ່ງບຸນຍວງ, ເອກອັກຄະລັດຖະທູດວິສາມັນຜູ້ມີອຳນາດເຕັມ ແຫ່ງ ສປປ ລາວ ປະຈໍາ ສສ ຫວຽດນາມ ນຳພາຄະນະເຂົ້າຮ່ວມພິທີສະຫຼອງປີສາມັກຄີມິດຕະພາບ 2022 ທີ່ແຂວງເຊີນລາ, ໃນໂອກາດດັ່ງກ່າວທ່ານທູດ ພ້ອມດ້ວຍຄະນະ ການນຳ 03 ແຂວງ ເຊັ່ນ: ແຂວງໄຊສົມບູນ, ໄຊຍະບູລີ ແລະ ແຂວງຊຽງຂວາງ ໄດ້ເດີນທາງໄປຢ້ຽມຢາມ ແລະ ເຮັດວຽກຢູ່ແຂວງເຊີນລາ, ໃນໂອກາດນີ້, ສະຫາຍ ແສງເພັດ ຮຸ່ງບຸນຍວງ ພ້ອມຄະນະໄດ້ເຂົ້າຢ້ຽມຂໍ່ານັບ ສະຫາຍ ຫງວຽນ ຮິວ ດົງ, ກຳມະການສູນກາງພັກ ເລຂາພັກແຂວງເຊີນລາ ຊຶ່ງໃນການພົບປະຄັ້ງນີ້, ການນໍາແຂວງເຊີນລາ ກໍໄດ້ສະແດງຄວາມຍິນດີຕ້ອນຮັບ, ຕີລາຄາສູງທີ່ສະຫາຍເອກອັກຄະລັດຖະ ທູດ ພ້ອມຄະນະ ໄດ້ເດີນທາງໄປຢ້ຽມ ຢາມ ແລະ ເຮັດວຽກຢູ່ແຂວງເຊີນລາ ມີຂຶ້ນທ່າມກາງບັນຍາກາດທີ່ສອງປະເທດພວມຈັດຕັ້ງກິດຈະກໍາຕ່າງໆເພື່ອພ້ອມ ກັນສະເຫຼີມສະຫຼອງ “ປີສາມັກຄີມິດ ຕະພາບ ລາວ-ຫວຽດນາມ 2022” ເພື່ອຫວນຄືນສອງວັນປະຫວັດສາດທີ່ສຳຄັນ ຄື: ວັນສ້າງຕັ້ງສາຍພົວພັນການທູດ ຄົບຮອບ 60 ປີ (05/09/1962-05/09/2022) ແລະ ວັນເຊັນສົນທິສັນຍາມິດຕະພາບ ແລະ ການຮ່ວມມື ລາວ-ຫວຽດນາມ ຄົບຮອບ 45 ປີ (18/07/1977-18/07/2022). ພິເສດແມ່ນເຂົ້າຮ່ວມພິທີມອບຮັບໃບຢັ້ງຢືນຈັດລະດັບອານຸສອນສະຖານແຫ່ງຊາດພິເສດເຂດອານຸສອນສະຖານປະຫວັດສາດປະຕິວັດລາວ-ຫວຽດນາມ ທີ່ບ້ານລາວໂຄ, ຕາແສງພຽງຄວາຍ, ເມືອງອຽນເຈົາ, ແຂວງເຊີນລາ.
ໂອກາດນີ້ສະຫາຍຫງວຽນ ຮິວ ດົງ, ກຳມະການສູນກາງພັກ ເລຂາພັກແຂວງເຊີນລາ ໄດ້ລາຍງານໂດຍຫຍໍ້ກ່ຽວກັບສະພາບການພັດທະນາເສດຖະກິດສັງຄົມຂອງແຂວງໃນໄລຍະຜ່ານມາ ພ້ອມທັງໄດ້ແຈ້ງໃຫ້ຊາບການພົວພັນຮ່ວມມືກັບ ສປປ ລາວ, ໂດຍສະເພາະແຂວງເຊີນລາໄດ້ເຊັນບົດບັນທຶກການແຮກສ່ຽວກັບ 09 ແຂວງ ເຊັ່ນ: ແຂວງຫົວພັນ, ຜົ້ງສາລີ, ຫຼວງນຳ້ທາ, ອຸດົມໄຊ, ບໍ່ແກ້ວ, ໄຊຍະບູລີ, ຫຼວງພະບາງ, ຊຽງຂວາງ ແລະ ແຂວງໄຊສົມບູນ. ພ້ອມທັງແຈ້ງໃຫ້ຊາບກ່ຽວກັບໂຄງການຊ່ວຍເຫຼຶອຂອງແຂວງເຊີນລາໃຫ້ກັບບັນດາແຂວງພາກເໜືອຂອງລາວໃນໄລຍະຜ່ານມາ.
ສະຫາຍ ແສງເພັດ ຮຸ່ງບຸນຍວງ ກໍໄດ້ສະແດງຄວາມຂອບໃຈໃນການຕ້ອນຮັບອັນອົບອຸ່ນ ແລະ ເປັນກັນເອງໃນຖານສະຫາຍອ້າຍນ້ອງ ພ້ອມທັງສະແດງຄວາມຊົມເຊີຍໝາກຜົນການພັດທະນາເສດຖະກິດ-ສັງຄົມໃນໄລຍະຜ່ານມາຂອງແຂວງ ຊຶ່ງບັນດາຜົນສຳເລັດດັ່ງກ່າວກໍໄດ້ສະແດງໃຫ້ເຫັນເຖິງການວາງແນວທາງທີ່ຖືກຕ້ອງ, ຄວາມສາມາດໃນການຊີ້ນຳ-ນຳພາຂອງອົງຄະນະພັກ, ອຳນາດການປົກຄອງ ແລະ ການເປັນຈິດໜຶ່ງໃຈດຽວຂອງປະຊາຊົນແຂວງເຊີນລາ. ພ້ອມທັງຕີລາຄາສູງການພົວພັນຮ່ວມມືລະຫວ່າງສອງປະເທດໃນດ້ານການເມືອງ, ປ້ອງກັນຊາດ-ປ້ອງກັນຄວາມສະຫງົບສືບຕໍ່ເປັນເສົາຫຼັກໃຫ້ແກ່ການພົວພັນລວມຂອງສອງປະເທດ.
ການຮ່ວມມືລະຫວ່າງ ແຂວງເຊີນລາ ກັບ ບັນດາແຂວງພາກເໜືອຂອງລາວ ກໍສະເໜີໃຫ້ສອງຝ່າຍສືບຕໍ່ ຊ່ວຍເຫຼືອເຊິ່ງກັນ ແລະ ກັນ ເພື່ອແນ່ໃສ່ໃນການເສີມສ້າງຄວາມເຂັ້ມແຂງການພັດທະນາເສດຖະກິດ-ສັງຄົມຂອງແຂວງພາກເໜືອຂອງລາວໂດຍສະເພາະແມ່ນການຊຸກຍູ້ໃຫ້ນັກລົງທຶນເຂົ້າໄປລົງທຶນຢູ່ແຂວງພາກເໜືອຂອງລາວ.
ນອກຈາກນັ້ນຄະນະຍັງໄດ້ໄປວາງພວງມະລາດອກໄມ້ທູບທຽນທີ່ສະໜາມຫຼວງອານຸສອນສະຖານປະທານໂຮ່ຈີມິນ. ເຂົ້າຮ່ວມພິທີມອບຮັບໃບຢັ້ງຢືນຈັດລະດັບອານຸສອນສະຖານແຫ່ງຊາດພິເສດເຂດອານຸສອນສະຖານປະຫວັດສາດປະຕິວັດລາວ-ຫວຽດນາມ ທີ່ບ້ານລາວໂຄ, ຕາແສງພຽງຄວາຍ, ເມືອງອຽນເຈົາ, ແຂວງເຊີນລາ. ພາຍຫຼັງຮ່ວມພິທີສະຫາຍເອກອັກຄະລັດຖະທູດພ້ອມດ້ວຍການນຳແຂວງພາກເໜືອຂອງລາວໄດ້ຮ່ວມປູກຕົ້ນໄມ້ທີ່ເຂດອານຸສອນສະຖານປະຫວັດສາດການປະຕິວັດລາວ-ຫວຽດນາມທີ່ບ້ານລາວໂຄ, ຕາແສງພຽງຄວາຍ, ເມືອງອຽນເຈົາ, ແຂວງເຊີນລາ.
ຂ່າວ,ພາບ: ສະຖານທູດລາວທີ່ຮ່າໂນ້ຍ


text:
ຮອງເຈົ້າຄອງ ນວ ໂອ້ລົມພະແນກ ອຄ.ນວ ເນັ້ນເອົາໃຈໃສ່ຊຸກຍູ້ສົ່ງເສີມຫົວໜ່ວຍທຸລະກິດໃຫ້ເປັນຮູບປະທຳ ແລະ ສ້າງສະພາບແວດລ້ອມທີ່ເອື້ອອຳນວຍ ຄວາມສະດວກທາງດ້ານການຄ້າ.
ໃນຕອນເຊົ້າຂອງວັນທີ 11 ມິຖຸນາຜ່ານມາ ທີ່ພະແນກອຸດສາຫະກຳ ແລະ ການຄ້າ ນະຄອນຫຼວງວຽງຈັນ ( ອຄ.ນວ ) ໄດ້ຕ້ອນຮັບການລົງມາຢ້ຽມຢາມ ແລະ ເຮັດວຽກຂອງ ທ່ານ ອາດສະພັງທອງ ສີພັນດອນ ຮອງເຈົ້າຄອງ ນວ ( ຜູ້ຮັບຜິດຊອບວຽກງານເສດຖະກິດ ) ຕ້ອນຮັບໂດຍ ທ່ານ ເບີລິນ ເພັດຈັນທະຣາດ ຫົວໜ້າພະແນກ ອຄ.ນວ, ມີບັນດາຮອງຫົວໜ້າພະແນກ, ຫົວໜ້າຫ້ອງການອຸດສາຫະກຳ ແລະ ການຄ້າ 9 ຕົວເມືອງໃນ ນວ, ສະພາອຸດສາຫະກຳ ແລະ ການຄ້າ ນວ ແລະ ພາກສ່ວນທີ່ກ່ຽວຂ້ອງເຂົ້າຮ່ວມ.
ທ່ານ ເບີລິນ ເພັດຈັນທະລາດ ກ່າວລາຍງານກ່ຽວກັບພາບລວມ ແລະ ຜົນງານການເຄື່ອນໄຫວວຽກງານຂອງພະແນກ ອຄ.ນວ ໃນໄລຍະຜ່ານມາ ໂດຍສະເພາະໃນປີ 2019 ໄດ້ຮັບງົບປະມານໂຄງການລົງທຶນຂອງລັດ ຈຳນວນ 10 ໂຄງການ ມີມູນຄ່າ 137,32 ລ້ານກີບ ແລະ ນໍາສະເໜີໂຄງການລົງທຶນຂອງລັດປະຈຳປີ 2020 ຈໍານວນ 10 ໂຄງການ ມີມູນຄ່າ 1,24 ຕື້ກີບ ເພື່ອພິຈາລະນາ, ວຽກງານການຈັດຕັ້ງປະຕິບັດການສຳຫຼວດອອກແບບ ເພື່ອສ້າງເຂດການຄ້າສາກົນໃນເຂດນິຄົມອຸດສາຫະກຳ, ວຽກງານການຊຸກຍູ້ສົ່ງເສີມໂຮງງານອຸດສາຫະກຳປຸງແຕ່ງ ແລະ ຫັດຖະກຳ, ການດັດສົມອຸດສາຫະກຳປຸງແຕ່ງໄມ້ ແລະ ເຟີນີເຈີ, ການກວດກາຢັ້ງຢືນຜະລິດຕະພັນໄມ້ສຳເລັດຮູບ, ວຽກງານສິນຄ້າໜຶ່ງເມືອງໜຶ່ງຜະລິດຕະພັນແຫ່ງຊາດ ຫຼື ໂອດ໊ອບ, ການຄຸ້ມຄອງລາຄາສິນຄ້າ, ການຈັດສັນຕະຫຼາດ ແລະ ສູນການຄ້າ, ການຕິດສະຫຼາກສິນຄ້າເປັນພາສາລາວ, ການຈົດທະບຽນທຸລະກິດ ແລະ ການນຳເຂົ້າສົ່ງອອກ. ໃນນັ້ນ, ກໍໄດ້ລາຍງານເຖິງດ້ານດີ, ດ້ານອ່ອນ ແລະ ຂໍ້ຄົງຄ້າງໃນການຈັດຕັ້ງປະຕິບັດເພື່ອໃຫ້ມີທິດຊີ້ນຳ.
ພ້ອມດຽວກັນນີ້, ທ່ານຫົວໜ້າພະແນກ ອຄ.ນວ ຍັງໄດ້ວາງແຜນການເຄື່ອນໄຫວວຽກງານໃນຂະແໜງອຸດສາຫະກຳ ແລະ ການຄ້າ 6 ເດືອນທ້າຍປີ 2019 ດັ່ງນີ້: ສືບຕໍ່ຈັດຕັ້ງປະຕິບັດໂຄງການສ້າງຕະຫຼາດຂາຍໄມ້ ແລະ ເຟີນີເຈີໃຫ້ມີ ຄວາມຄືບໜ້າ; ສືບຕໍ່ຄົ້ນຄວ້າຈັດສັນເນື້ອທີ່ດິນ ເພື່ອສ້າງໂຄງການເຂດການຄ້າສາກົນໃຫ້ສຳເລັດ; ສືບຕໍ່ຈັດຕັ້ງປະຕິບັດວຽກງານຂອງຄະນະກໍາມະການ ປະຊາຄົມເສດຖະກິດອາຊຽນ, ເຜີຍແຜ່ສ້າງຄວາມເຂົ້າໃຈໃຫ້ພາກລັດ ແລະ ທຸລະກິດ ກ່ຽວກັບການເຂົ້າຮ່ວມປະຊາຄົມເສດຖະກິດອາຊຽນ; ນໍາໃຊ້ລະບົບ ICT ເຂົ້າໃນການຄຸ້ມຄອງລະບົບສະຖິິຕິອຸດສາຫະກຳປຸງແຕ່ງ ແລະ ການຄ້າໃຫ້ທັນສະໄໝ; ເອົາໃຈໃສ່ປະຕິບັດແຜນພັດທະນາວິສາຫະກິດຂະໜາດນ້ອຍ ແລະ ກາງ ທີ່ນະຄອນຫຼວງວຽງຈັນ ໄດ້ຮັບຮອງເອົາແລ້ວດ້ວຍການຂຶ້ນທະບຽນທຸລະກິດຂະໜາດນ້ອຍ ແລະ ກາງ; ເພີ່ມທະວີການປະຕິບັດກົດໝາຍ ແລະ ນິຕິກໍາລຸ່ມກົດໝາຍຂອງຂະແໜງການຂອງຕົນທີ່ໄດ້ປະກາດໃຊ້ແລ້ວໃຫ້ມີຄວາມເດັດຂາດ ແລະ ເຂັ້ມງວດ; ອອກນິຕິກໍາວ່າດ້ວຍການແບ່ງຂັ້ນຄຸ້ມຄອງຫົວໜ່ວຍວິສາຫະກິດຂອງ ນວ; ຊຸກຍູ້ສົ່ງເສີມຫົວໜ່ວຍວິສາຫະກິດຂະໜາດນ້ອຍ ແລະ ກາງ ແລະ ຈຸລະວິສາຫະກິດ ໃຫ້ສາມາດເຄື່ອນໄຫວໄດ້ປົກກະຕິ ແລະ ຂະຫຍາຍຫົວໜ່ວຍໃໝ່ເພີ່ມຂຶ້ນບໍ່ໃຫ້ຫຼຸດ 10%; ສົ່ງເສີມໂຄງການຜະລິດສິນຄ້າປາຍແຫຼມ 8 ໂຄງການ ເປັນຕົ້ນ: ໂຄງການຜະລິດຊີ້ນງົວຍີ່ຫໍ້ ວຽງຈັນ ຫຼື ຊີ້ນງົວວຽງຈັນ, ໂຄງການຜະລິດເຂົ້າເປັນສິນຄ້າ, ໂຄງການຜະລິດຫົວອາຫານສັດ, ໂຄງການຜະລິດເຄື່ອງເຮືອນໃໝ່, ໂຄງການຜະລິດສະບຽບອາຫານ ( ອາຫານຍີ່ຫໍ້ວຽງຈັນ ), ປູກໝາກພ້າວຫອມເປັນສິນຄ້າ ແລະ ໂຄງການສ້າງເຂດບໍລິການ ແລະ ເຂດສິນຄ້າໃນນິຄົມອຸດສາຫະກຳ; ເອົາໃຈໃສ່ປັບປຸງ ແລະ ຍົກລະດັບບັນດາໂຮງງານອຸດສາຫະກໍາປຸງແຕ່ງໃຫ້ໄດ້ມາດຕະຖານ, ຈັດການດັດສົມໂຮງງານປຸງແຕ່ງໄມ້ໃຫ້ສຳເລັດໃນ 9 ຕົວເມືອງ; ຜັນຂະຫຍາຍດໍາລັດຂອງລັດຖະບານ ວ່າດ້ວຍການແບ່ງຂະໜາດວິສາຫະກິດຂະໜາດນ້ອຍ ແລະ ກາງ, ສ້າງສະພາບເອື້ອອຳນວຍແກ່ການສ້າງຕັ້ງ ແລະ ດຳເນີນທຸລະກິດ, ການເຂົ້າຫາແຫຼ່ງທຶນ ລວມທັງການເຂົ້າເຖິງ ແລະ ຂະຫຍາຍຕະຫຼາດ; ປັບປຸງ ແລະ ຍົກລະດັບໂຮງງານອຸດສາຫະກຳ ເພື່ອສ້າງເປັນກຸ່ມການຜະລິດ ແລະ ກ້າວໄປເຖິງການຮັບຮອງສິນຄ້າໂອດ໊ອບໃຫ້ໄດ້ເພີ່ມ 2 ກຸ່ມ ຄື: ເມືອງນາຊາຍທອງ ແລະ ເມືອງສັງທອງ; ສືບຕໍ່ຄຸ້ມຄອງສິນຄ້າ – ລາຄາຕາມທີ່ໄດ້ກຳນົດໄວ, ປັບປຸງຕະຫຼາດໃນ ນວ ໃຫ້ກາຍເປັນຕະຫຼາດຕົວແບບຢ່າງໜ້ອຍເມືອງລະ 1 ແຫ່ງ, ສ້າງຕະຫຼາດຂາຍຍົກພືດຜັກກະສິກຳໃຫ້ໄດ້ 1 ແຫ່ງ, ສຸມໃສ່ຈັດຕັ້ງປະຕິບັດການຕິດສະຫຼາກສິນຄ້າເປັນພາສາລາວ; ເອົາໃຈໃສ່ບໍລິການແຈ້ງຂຶ້ນທະບຽນວິສາຫະກິດໃໝ່, ຕິດຕາມ, ກວດກາ, ຊຸກຍູ້ສົ່ງເສີມ ບັນດາຫົວໜ່ວຍທຸລະກິດທີ່ຕັ້ງຢູ່ໃນ ນວ, ຊຸກຍູ້ສະພາການຄ້າ ແລະ ອຸດສາຫະກຳ ນວ ໃນການຈັດຕັ້ງປະຕິບັດ ຫົວໜ່ວຍທຸລະກິດ 5 ດີ ຂອງ ນວ ແລະ ປະຕິບັດຄາດໝາຍແຜນຈັດສັນຄວາມເປັນລະບຽບຮຽບຮ້ອຍເຫຼົ່ານີ້ເປັນຕົ້ນ.
ໃນຕອນທ້າຍ ທ່ານ ອາດສະພັງທອງ ສີພັນດອນ ໄດ້ໂອ້ລົມ ແລະ ເນັ້ນໃຫ້ພະແນກ ອຄ.ນວ ສືບຕໍ່ພັດທະນາບຸກຄະລາກອນ ໂດຍການຝຶກອົບຮົມເພື່ອເຊື່ອມໂຍງການຄ້າກັບສາກົນ, ເພີ່ມທະວີການປະຕິບັດກົດໝາຍ, ໜ້າທີ່ຮັບຜິດຊອບ, ການປະສານງານໃຫ້ໄປລວງດຽວກັນ, ເອົາໃຈໃສ່ຊຸກຍູ້ສົ່ງເສີມຫົວໜ່ວຍວິສາຫະກິດຂະໜາດນ້ອຍ ແລະ ກາງ ໃຫ້ເປັນຮູບປະທຳ, ສ້າງສະພາບແວດລ້ອມທີ່ເອື້ອອຳນວຍແກ່ການສ້າງຕັ້ງ ແລະ ດຳເນີນທຸລະກິດ, ການເຂົ້າຫາແຫຼ່ງທຶນ, ການເຂົ້າເຖິງການບໍລິການ ແລະ ຂະຫຍາຍຕະຫຼາດ ເພື່ອເຮັດໃຫ້ເສດຖະກິດໃນ ນວ ມີການຂະຫຍາຍຕົວ ສ້າງວຽກເຮັດງານທຳໃຫ້ພໍ່ແມ່ປະຊາຊົນ, ສືບຕໍ່ຄຸ້ມຄອງສິນຄ້າ – ລາຄາ ແລະ ຈັດສັນຄວາມເປັນລະບຽບຮຽບໃນ ນວ.
( ຂ່າວ: ສັນຕິ, ຮູບ: ວິລະສັກ )


text:
ດາວໂຫຼດ App CRI-FM93 ລະບົບ IOS
ດາວໂຫຼດ App CRI-FM93 ລະບົບ Android
ວັນທີ 25 ຫາ 26 ທັນວານີ້, ກອງປະຊຸມວຽກງານຊົນນະບົດຂັ້ນສູນກາງຈີນໄດ້ຈັດຂຶ້ນຢູ່ນະຄອນຫຼວງປັກກິ່ງ ໂດຍໄດ້ວິເຄາະສະຖານະການແລະໜ້າທີ່ວຽກງານດ້ານກະສິກຳ, ຊົນນະບົດແລະຊາວກະສິກອນຈີນທີ່ພວມປະເຊີນຢູ່ ເພື່ອຄົ້ນຄວ້າແລະຈັດວາງວຽກງານທີ່ກ່ຽວຂ້ອງສຳລັບປີ 2022.
ທ່ານສີຈິ້ນຜິງກ່າວວ່າ: ການຮັບມືກັບຄວາມສ່ຽງແລະສິ່ງທ້າທາຍຕ່າງໆ ຕ້ອງຕອບສະໜອງຕາມຄວາມຕ້ອງການດ້ານຍຸດທະສາດແຫ່ງຊາດ, ເຮັດວຽກກະສິກຳ, ຊົນນະບົດແລະຊາວກະສິກອນໃຫ້ດີ, ຮັບປະກັນໃຫ້ກະສິກຳແລະຊົນນະບົດພັດທະນາຢ່າງໝັ້ນທ່ຽງ. ທ່ານສີຈິ້ນຜິງກ່າວເນັ້ນວ່າ: ປະຊາຊົນຈີນຕ້ອງຈັບຖ້ວຍເຂົ້າໄວ້ຢູ່ໃນມືຂອງຕົນໃຫ້ແໜ້ນໃນທຸກເວລາ ເຊິ່ງຖ້ວຍເຂົ້ານີ້ຕົ້ນຕໍຕ້ອງໃສ່ສະບຽງອາຫານຂອງຈີນ. ການຮັບປະກັນຄວາມໝັ້ນຄົງດ້ານສະບຽງອາຫານ, ທຸກຄົນຕ້ອງມີຄວາມຮັບຜິດຊອບ, ພັກແລະລັດມີໜ້າທີ່ຮັບຜິດຊອບຮ່ວມກັນແລະຕ້ອງມີປະສິດທິຜົນທີ່ແທ້ຈິງ. ການສ້າງຊົນນະບົດໃຫ້ມີຄວາມຈະເລີນຮຸ່ງເຮືອງມີປະຖົມປັດໃຈຄື: ຕ້ອງປັບປຸງຜົນສຳເລັດໃນການລຶບລ້າງຄວາມທຸກຍາກ ແລະໃຫ້ຊີວິດການເປັນຢູ່ຂອງປະຊາຊົນທີ່ໄດ້ຫຼຸດພົ້ນອອກຈາກຄວາມທຸກຍາກແລ້ວນັ້ນກ້າວຂຶ້ນສູ່ລະດັບໃໝ່.
ກອງປະຊຸມໄດ້ເນັ້ນໜັກວ່າ: ຕ້ອງສຸມຄວາມພະຍາຍາມເພື່ອຜະລິດສະບຽງອາຫານແລະສະໜອງຜະລິດຕະພັນກະສິກຳທີ່ສຳຄັນ, ກຳແໜ້ນໜ້າທີ່ຮັບຜິດຊອບໃນການປົກປ້ອງເນື້ອທີ່ປູກຝັງຢ່າງເຂັ້ມງວດ, ອອກແຮງຊຸກຍູ້ການບຸກທະລຸດ້ານເຕັກນິກແກນກາງສຳຄັນດ້ານກະສິກຳ ເປັນຕົ້ນແຫຼ່ງແນວພັນ, ຍົກສູງລະດັບການຄົ້ນຄວ້າແລະນຳໃຊ້ອຸປະກອນກົນຈັກກະສິກຳ, ເລັ່ງພັດທະນາກະສິກຳທີ່ສາມາດຄວບຄຸມສິ່ງແວດລ້ອມໄດ້, ພັດທະນາເຕັກໂນໂລຊີວິທະຍາສາດໃຫ້ເຂັ້ມແຂງເພື່ອເປັນເສົາຄ້ຳໃຫ້ກັບກະສິກຳ. ຕ້ອງປັບປຸງແລະຂະຫຍາຍຜົນງານດ້ານການລຶບລ້າງຄວາມທຸກຍາກໃຫ້ດີ, ຕ້ອງສຸມໃສ່ພັດທະນາອຸດສາຫະກຳເພື່ອຊຸກຍູ້ການພັດທະນາຊົນນະບົດ ເພື່ອໃຫ້ຊາວກະສິກອນສາມາດຊົມໃຊ້ຜົນປະໂຫຍດຈາກອຸດສາຫະກຳໃຫ້ຫຼາຍກວ່າເກົ່າ. ຕ້ອງຊຸກຍູ້ການສ້າງຊົນນະບົດຢ່າງໜັກແໜ້ນ ເພື່ອໃຫ້ຊົນນະບົດມີເງື່ອນໄຂດຳລົງຊີວິດທີ່ທັນສະໄໝໂດຍພື້ນຖານເປັນກ້າວໆ. ຕ້ອງເພີ່ມທະວີແລະປັບປຸງການບໍລິຫານຊົນນະບົດໃຫ້ດີຂຶ້ນ, ຮັກສາຄວາມກົມກຽວແລະສະຖຽນລະພາບທາງສັງຄົມຢູ່ຊົນນະບົດໃຫ້ດີ. ຕ້ອງເພີ່ມທະວີແລະປັບປຸງການນຳພາຂອງພັກຕໍ່ວຽກງານກະສິກຳ, ຊົນນະບົດແລະຊາວກະສິກອນ, ຮັບປະກັນປັດໄຈສຳຄັນເພື່ອສ້າງຄວາມຈະເລີນຮຸ່ງເຮືອງໃຫ້ກັບຊົນນະບົດ.


text:
ຂ່າວສານ
ປະທານາທິບໍດີ ອາເມລິກາ ປະກາດບັນດາມາດຕະການໃໝ່ໃນການພົວພັນກັບ ຈີນ, ຖະແຫຼງຢຸດຕິສາຍພົວພັນກັບ ອົງການອະນາໄມໂລກ
ປະທານາທິບໍດີ ອາເມລິກາ Donald Trump (ພາບ: THX/TTXVN)
ໃນບົດກ່າວປາໄສ, ທ່ານປະທານາທິບໍດີ ອາເມລິກາ Donald Trump ໄດ້ຕໍາໜິຕິຕຽນການປະພຶດຂອງ ຈີນໃນຫຼາຍທົດສະວັດຜ່ານມາ ແລະ ກ່າວຫາປະເທດນີ້ ທີ່ໄດ້ເຮັດໃຫ້ ອາເມລິກາ ເສຍຫາຍນັບຫຼາຍຮ້ອຍຕື້ USD, ທໍາລາຍໂອກາດສ້າງວຽກເຮັດງານທໍາຂອງປະເທດ ອາເມລິກາ, ລັກເອົາຊັບສິນທາງປັນຍາຂອງ ອາເມລິກາ ແລະ ລະເມີດຄໍາໝັ້ນສັນຍາຂອງອົງການການຄ້າໂລກ (WTO). ຕາມທ່ານປະທານາທິບໍດີີ Donald Trump ແລ້ວ, ຈີນໄດ້ປະກາດອະທິປະໄຕຢ່າງຜິດກົດໝາຍຢູ່ພາກພື້ນ ປາຊີຟິກ, ນາບຂູ່ເຖິງສິດເສລີໃນການເດີນເຮືອ ແລະ ການຄ້າສາກົນ. ທ່ານ Donald Trump ຖະແຫຼງວ່າ ອາເມລິກາ ຢາກມີສາຍພົວພັນເປີດ ແລະ ມີລັກສະນະສ້າງສັນກັບ ຈີນ ແຕ່ເພື່ອໃຫ້ບັນລຸໄດ້ສິ່ງດັ່ງກ່າວ, ອາເມລິກາຕ້ອງປົກປ້ອງບັນດາຜົນປະໂຫຍດຂອງຕົນ. ທ່ານກ່າວວ່າ:“ມື້ນີ້, ຂ້າພະເຈົ້າຈະປະກາດໃຊ້ຖະແຫຼງການ ເພື່ອແນໃສ່ປົກປ້ອງຜົນງານການຄົ້ນຄວ້າຂອງມະຫາວິທະຍາໄລແຫ່ງຕ່າງໆຂອງ ອາເມລິກາ ແລະ ຢຸດຕິການອະນຸຍາດໃຫ້ເຂົ້າເມືອງ ອາເມລິກາ ສໍາລັບຊາວ ຈີນ ຈໍານວນໜຶ່ງ ທີ່ຖືກຖືວ່າ ແມ່ນຊ້ອນແຝງຄວາມສ່ຽງຕໍ່ຄວາມສະຫງົບ. ຂ້າພະເຈົ້າພວມມີການກະທໍາເພື່ອປົກປ້ອງລະບົບການເງິນ ອາເມລິກາ ໃຫ້ຮອບດ້ານ. ຂ້າພະເຈົ້າພວມອອກຄໍາສັ່ງໃຫ້ກຸ່ມປະຕິບັດງານຮັບຜິດຊອບກ່ຽວກັບຕະຫຼາດການເງິນ ຄົ້ນຄວ້າບັນດາການເຄື່ອນໄຫວຂອງບັນດາບໍລິສັດ ຈີນ ທີ່ພວມຕິດປະກາດໃນບັນດາຕະຫຼາດການເງິນຂອງ ອາເມລິກາ ດ້ວຍຈຸດປະສົງ ປົກປ້ອງບັນດານັກລົງທຶນ ອາເມລິກາ”.
ທ່ານປະທານາທິບໍດີ ອາເມລິກາ Donald Trump ກໍກ່າວຫາ ຈີນ ວ່າໄດ້ຈັດວາງການຄວບຄຸມຄວາມສະຫງົບຕໍ່ ຮົ່ງກົງ ຕາມລໍາພັງພຽງຝ່າຍດຽວ ແລະ ການກະທໍານີ້ ແມ່ນລະເມີດບັນດາພັນທະຂອງຈີນ ໃນຖະແຫຼງການຮ່ວມກັບອັງກິດ. ດັ່ງນັ້ນ, ຮົ່ງກົງ ຈະບໍ່ມີເງື່ອນໄຂຄົບຖ້ວນເພື່ອສືບຕໍ່ໄດ້ຊົມໃຊ້ບັນດາບຸລິມະສິດພິເສດຈາກ ອາເມລິກາ.
ກໍທີ່ກອງປະຊຸມຖະແຫຼງຂ່າວ, ທ່ານປະທານາທິບໍດີ ອາເມລິກາ Donald Trump ຖືວ່າ, ເລື່ອງຈີນ ປົກປິດບັນຫາເຊື້ອພະຍາດໂຄວິດ - 19 ຢູ່ ອູ່ຫັ້ນນັ້ນ ໄດ້ເຮັດໃຫ້ໂລກລະບາດແຜ່ລະບາດອອກທົ່ວໂລກ ແລະ ເຮັດໃຫ້ປະຊາຊົນ ອາເມລິກາ 100.000 ຄົນ ເສຍຊີວິດ; ພ້ອມທັງກ່າວຫາ ຈີນວ່າ ໄດ້ເມີນເສີຍພັນທະການລາຍງານສະພາບການຕໍ່ອົງການອະນາໄມໂລກ ແລະ ບັງຄັບໃຫ້ອົງການນີ້ໃຫ້ຂ່າວຢ່າງຜິດເຂວກ່ຽວກັບໂລກລະບາດ. ທ່ານເນັ້ນໜັກວ່າ ອົງການອະນາໄມໂລກ ບໍ່ມີການປະຕິຮູບຕາມຂໍ້ສະເໜີຂອງ ອາເມລິກາ. ເພາະສະນັ້ນ, ອາເມລິກາ ຈະຢຸດຕິການພົວພັນກັບ ອົງການອະນາໄມໂລກ ແລະ ໂອນບ້ວງເງິນທີ່ສະໜອງໃຫ້ອົງການນີ້ ໄປໃຫ້ບັນດາອົງການສາທາລະນະສຸກອື່ນ.
(ແຫຼ່ງຄັດຈາກ VOV)


text:
ຂ່າວສານ
ຮອງນາຍົກລັດຖະມົນຕີຟ້າມບິ່ງມິງພົບປະກັບລັດຖະມົນຕີກະຊວງການຕ່າງປະເທດ ແລະ ການຄ້າບຣຸໄນ
ຕອນເຊົ້າວັນທີ 09 ພະຈິກ, ທ່ານຮອງນາຍົກລັດຖະມົນຕີ, ລັດຖະມົນຕີການຕ່າງປະເທດຫວຽດນາມ ຟ້າມບິ່ງມິງ ໄດ້ມີການພົບປະ 2 ຝ່າຍກັບທ່ານລັດຖະມົນຕີການຕ່າງປະເທດ ແລະ ການຄ້າບຣຸໄນ ຜູ້ທີ 2 Lim Jock Seng ເນື່ອງໃນໂອກາດສັບປະດາຂັ້ນສູງ APEC ຢູ່ດ່ານັ້ງ.
ທ່ານຮອງນາຍົກລັດຖະມົນຕີຟ້າມບິ່ງມິງ ພົບປະກັບ
ລັດຖະມົນຕີກະຊວງການຕ່າງປະເທດ ແລະ ການຄ້າບຣຸໄນ
(ພາບ: TTXVN)
ທີ່ການພົບປະ, ລັດຖະມົນຕີ 2 ທ່ານໄດ້ຕີລາຄາສູງໝາກຜົນກອງປະຊຸມ ຄັ້ງທີ 2 ຄະນະກຳມະການຮ່ວມມື 2 ຝ່າຍຫວຽດນາມ - ບຣຸໄນ ເຊິ່ງດຳເນີນເມື່ອເດືອນກຸມພາ 2017 ຢູ່ຮ່າໂນ້ຍ ແລະ ເຫັນດີນຳກັນວ່າ ຈະເປັນປະທານຮ່ວມກອງປະຊຸມຄັ້ງທີ 3 ຢູ່ບຣຸໄນ ເຊິ່ງຈະດຳເນີນໃນປີ 2018. 2 ຝ່າຍຢືນຢັນວ່າ ຈະສົມທົບກັນຢ່າງແໜ້ນແຟ້ນ ເພື່ອນຳບັນດາຂົງເຂດຮ່ວມມືເຂົ້າສູ່ລວງເລິກ, ໃນບັນດາຂົງເຂດການເມືອງ, ການປ້ອງກັນຊາດ, ປ້ອງກັນຄວາມສະຫງົບ, ການຮ່ວມມືທາງທະເລ, ການສຶກສາ… 2 ຝ່າຍກໍ່ແລກປ່ຽນບັນດາບັນຫາພາກພື້ນ ແລະ ສາກົນທີ່ຕ່າງຝ່າຍຕ່າງມີຄວາມສົນໃຈ ແລະ ເຫັນດີເພີ່ມທະວີການຮ່ວມມືຢູ່ບັນດາເວທີປາໄສຫຼາຍຝ່າຍຢ່າງແໜ້ນແຟ້ນຄື: ອາຊຽນ, APEC, ASEM, ສະຫະປະຊາຊາດ. ທ່ານລັດຖະມົນຕີ Lim Jock Seng ຕີລາຄາສູງບັນດາຂໍ້ລິເລີ່ມ, ຄວາມມານະພະຍາຍາມຂອງຫວຽດນາມ ໃນການຈັດຕັ້ງສັບປະດາຂັ້ນສູງ APEC 2017 ແລະ ໃຫ້ຄຳໝັ້ນສັນຍາສະໜັບສະໜູນຫວຽດນາມ ປະຕິບັດສຳເລັດບົດບາດເປັນເຈົ້າພາບຈັດຕັ້ງ APEC, ເພື່ອແນໃສ່ຮັບປະກັນໃຫ້ APEC 2017 ບັນລຸຜົນສຳເລັດ ກໍຄືຍົກສູງຖານະບົດບາດ, ທີ່ຕັ້ງຂອງ APEC ເພື່ອສັນຕິພາບ, ຄວາມວັດທະນາຖາວອນ, ການຮ່ວມມືຢູ່ພາກພື້ນ ແລະ ໃນໂລກ.
(ແຫຼ່ງຄັດຈາກ VOV)


text:
TABI
ກອງປະຊຸມ ຜົນສຳເລັດການຈັດຕັ້ງປະຕິບັດໂຄງການຕາບີ 20 ປີ ເລີ່ມແຕ່ປີ 2009-2020
ກອງປະຊຸມສະຫຼອງຜົນສຳເລັດ 10 ປີ (2009-2020) ຂອງໂຄງການພັດທະນາລະບົບນິເວດຊີວະນາໆພັນເຂດພູດອຍ (TABI) ຈັດຂຶ້ນໃນຕອນເຊົ້າຂອງວັນທີ 2 ກັນຍາ 2020 ທີ່ໂຮງແຮງຄຣາວພາຊາ ນະຄອນຫຼວງວຽງຈັນ ໃຫ້ກຽດເປັນປະທານໂດຍ ທ່ານ ປອ ລິນຄຳ ດວງສະຫວັນ ຮອງລັດຖະມົນຕີ ກະຊວງກະສິກຳ ແລະ ປ່າໄມ້, ທ່ານ ຄຣິສຕຽນ ແອງເກີ ຮອງຜູ້ອຳນວນການອົງການເພື່ອການພັດທະນາ ແລະ ຮ່ວມມືປະເທດສະວິດປະຈຳລາວ ພ້ອມດ້ວຍຄະນະຊີ້ນຳໂຄງການ ແລະ ພາກສ່ວນກ່ຽວຂ້ອງເຂົ້າຮ່ວມ.
ທ່ານ ປອ ລິນຄຳ ດວງສະຫວັນ ໄດ້ກ່າວວ່າ: ໂຄງການ TABI ແມ່ນໜຶ່ງໃນໂຄງການຮ່ວມມືທີ່ໄດ້ຮັບການສະໜັບສະໜູນຈາກລັດຖະບານປະເທດສະວິດ ເພື່ອດຳເນີນວຽກງານພັດທະນາ ແລະ ຟື້ນຟູຊີວະນາໆພັນກະສິກຳໃຫ້ມີຄວາມອຸດົມສົມບູນ ແບບຍືນຍົງ ປະກອບສ່ວນເຂົ້າໃນການລຶບລ້າງຄວາມທຸກຍາກໃຫ້ປະຊາຊົນບັນດາເຜົ່າໃນເຂດພູດອຍ ມີຄວາມສຳຄັນຕໍ່ກັບການຜັນຂະຫຍາຍຈັດຕັ້ງປະຕິບັດແຜນຍຸດທະສາດ ແລະ ແຜນງານຂອງລັດຖະບານ ທີ່ແນໃສ່ການປົກປັກຮັກສາຟື້ນຟູຄຸ້ມຄອງ ແລະ ນຳໃຊ້ຊັບພະຍາກອນຊີວະນາໆພັນກະສິກຳທີ່ເປັນທ່າແຮງ ແລະ ແລະ ເອກະລັກທ້ອງຖິ່ນໃຫ້ມີຄວາມຍືນຍົງໃນແຂວງຈຸດສຸມເປົ້າໝາຍຄື: ແຂວງຫຼວງພະບາງ, ຊຽງຂວາງ, ຫົວພັນ ແລະ ຜົງສາລີ ລວມທັງ 9 ແຂວງທີ່ເຮັດການນຳໃຊ້ ຫຼື ປະຕິບັດຂະບວນການ PFALUPAM ໄດ້ຢ່າງມີປະສິດທິຜົນ.
ຕະຫຼອດໄລຍະຜ່ານມາໂຄງການໄດ້ສຸມໃສ່ຈັດຕັ້ງປະຕິບັດວຽກງານໃນແຕ່ລະດ້ານຂອງຕົນຢ່າງຕັ້ງໜ້າ ເປັນຕົ້ນແມ່ນ ການປົກປັກຮັກສາຟື້ນຟູຄຸ້ມຄອງ, ພັດທະນາ ແລະ ນຳໃຊ້ຊັບພະຍາກອນຊີວະນາໆພັນກະສິກຳທີ່ເປັນທ່າແຮງ ແລະ ເອກະລັກທ້ອງຖິ່ນໃຫ້ມີຄວາມຍືນຍົງຕາມທິດສີຂຽວ ນອກນັ້ນໂຄງການຍັງໄດ້ເອົາໃຈໃສ່ຜັນຂະຫຍາຍປະຕິບັດຕາມເນື້ອໃນຂອງທິດທາງວຽກງານຈຸດສຸມຢ່າງແຂງແຮງຄື: ການຮ່ວມມືກັບບັນດາອົງການຈັດຕັ້ງ ແລະ ປະຊາຊົນບັນດາເຜົ່າ ມີການວາງແຜນຈັດສັນ ແລະ ຄຸ້ມຄອງການນຳໃຊ້ທີ່ດິນກະສິກຳ ແລະ ປ່າໄມ້ໃນຂອບເຂດບ້ານ-ກຸ່ມບ້ານ ຢ່າງລະອຽດ, ແທບເໝາະກັບສະພາບຕົວຈິງ ແລະ ນຳເອົາວິທີການ PFALUPAM ເຂົ້າຊ່ວຍໃນໂຄງການສຳຄັນອື່ນໆເຊັ່ນ: ປ່າສະຫງວນນ້ຳແອດ-ພູເລີຍ, ໄຟຟ້ານ້ຳເທີນ 2 ພູເບ້ຍມາຍນິງ ແລະ ຫວາຍ-ໄມ້ປ່ອງຂອງໂຄງການ WWF.
ໂຄງການ TABI ຈະສິ້ນສຸດໄລຍະສຸດທ້າຍທີ III ທ້າຍເດືອນກັນຍານີ້ ແຕ່ເຖິງຢ່າງໃດກໍຕາມ ລັດຖະບານລາວ ໃນນາມສະມາສິກພາຄີຂອງສົນທິສັນຍາສາກົນວ່າດ້ວຍຊີວະນາໆພັນ ກໍຈະບໍ່ປ່ອຍໃຫ້ວຽກງານຊີວະນາໆພັນສິ້ນສຸດໄປນຳ ສະນັ້ນພວກເຮົາຈະນຳເອົາບົດຮຽນຈາກປະສົບການ ແລະ ວຽກງານຂອງໂຄງການ ໄປສືບຕໍ່ປະຕິບັດເພື່ອຍົກລະດັບບົດບາດຄວາມສຳຄັນຂອງວຽກງານດັ່ງກ່າວເຂົ້າໃນການຕັດສິນໃຈໃນດ້ານນະໂຍບາຍໃຫ້ພົ້ນເດັ່ນສູງຂຶ້ນ.
ຂ່າວໂດຍ: ຈັນທະສອນ ມະນີວົງ, ສູນຂໍ້ມູນຂ່າວສານກະສິກຳ ແລະ ປ່າໄມ້
ກອງປະຊຸມຂະແໜງການຍ່ອຍວຽກງານຊີວະນາໆພັນກະສິກຳ
ກອງປະຊຸມຂະແໜງການຍ່ອຍວຽກງານ ຊີວະນາໆພັນກະສິກຳໄດ້ຈັດຂຶ້ນທີ່ ສະໂມສອນສະຖາບັນຄົ້ນຄວ້າກະສິກຳ, ປ່າໄມ້ ແລະ ພັດທະນາຊົນນະບົດໃນວັນທີ 03 ກໍລະກົດ 2020, ໂດຍການເປັນປະທານຂອງທ່ານ ປອ. ຈັນສະໝອນ ພົງອຸດົມ ຮອງຫົວໜ້າສະຖາບັນຄົ້ນຄວ້າກະສິກໍາ, ປ່າໄມ້ ແລະ ພັດທະນາຊົນນະບົດ ແລະ ທ່ານ ຈັນທະລາດ ພົງມາລາ ຜູ້ຕາງໜ້າຈາກອົງການ FAO, ພ້ອມດ້ວຍບັນດາແຂກທີ່ຖືກເຊີນຈາກກົມຕ່າງໆອ້ອມຂ້າງ, ຜູ້ຕາງໜ້າຈາກບັນດາອົງກອນພາກລັດ, ເອກະຊົນ ຜູ້ປະກອບການ ອົງການຈັດຕັ້ງທາງສັງຄົມ ທີ່ກ່ຽວຂ້ອງ ກັບວຽກງານບັນດາຜະລິດຕະພັນຊີວະນາໆພັນ ກະສິກຳ ຈຳນວນທັງໝົດ 67 ທ່ານ.
ການຈັດກອງປະຊຸມຄັ້ງນີ້ກໍ່ເພື່ອເປັນການທົບທວນ ແລະ ສ້າງຄວາມເຂົ້າໃຈເພີ່ມເຕີມກ່ຽວກັບ ວຽກງານທາງດ້ານນະໂຍບາຍກະສິກຳສີຂຽວແບບຍືນຍົງ ທີ່ກຳລັງຮ່ວມກັນຈາກຫຼາຍພາກສ່ວນເພື່ອເປັນການປັບປຸ່ງແຜນວຽກງານດັ່ງກ່າວມີຄວາມສົມບູນ ແລະ ຄົບຖ້ວນຂຶ້ນກວ່າເກົ່າ. ມີການນຳສະເໜີຈາກປະສົບການ ບົດຮຽນຈາກບັນດາໂຄງການ ບໍລິສັດ ຜູ້ປະກອບການ ກຸ່ມຊາວກະສິກອນ ເພື່ອມາແລກປ່ຽນບົດຮຽນ ເພື່ອໃຫ້ເຫັນຂອດສະດວກ ຄວາມຫຍຸ້ງຍາກ ຈົນໄປຮອດ ທ່າແຮງ ແລະ ໂອກາດ ຂອງວຽກງານຕ໋ອງໂສ້ການຜະລິດ ຂອງຜະລິດຕະພັນສິນຄ້າຊີວະນາໆພັນກະສິກຳ ເພື່ອເຮັດໃຫ້ວຽກງານການຄຸ້ມຄອງ ນຳໃຊ້ ຊີວະນາໆພັນກະສິກຳ ມີຄວາມຍືນຍົງສາມາດສ້າງລາຍຮັບໃຫ້ແກ່ຊາວກະສິກອນຜູ້ທີ່ດຳລົງຊີວິດ ຕິດພັນກັບຊີວະນາໆພັນໃນທ້ອງຖິ່ນ ພ້ອມຍັງເປັນການປະກອບສ່ວນເຂົ້າໃນແຜນເສດຖະກິດສັງຄົມໃນແຕ່ລະຂັ້ນອີກດ້ວຍ. ສະນັ້ນ ໃນກອງປະຊຸມ ແມ່ນຈະໄດ້ມີການ ປຶກສາຫາລື ແລະ ທົບທວນຂະບວນການບັນດາວຽກງານທີ່ກ່ຽວຂ້ອງ ເຊິ່ງໃນນີ້ກອງປະຊຸມຈຶ່ງໄດ້ເຊີນເອົາບັນດາຜູ້ປະກອບການ ຈາກ 3 ຕົວແບບຜະລິດຕະພັນຊີວະນາໆພັນກະສິກຳ ມາເປັນຕົວຢ່າງໃນການປຶກສາຫາລື ຄື: ກາເຟຫົວພັນ ທີສົ່ງອອກຕ່າງປະເທດໂດຍສະເພາະ ອີຍູ, ຊາປ່າ ກະສິກຳສະອາດ ຜົງສາລີ ສົ່ງອອກໃນເຂດພາກພື້ນ ແລະ ໄຄແຜ່ນຫຼວງພະບາງ ທີຈຳໜ່າຍພາຍໃນ ສ້າງລາຍຮັບອັນຕົ້ນຕໍ່ໃຫ້ກຸ່ມຊາວກະສິກອນຜູ້ເຂົ້າຮ່ວມ. ເຊິ່ງຜົນຂອງກອງປະຊຸມດັ່ງກ່າວແມ່ນຈະເປັນຂໍ້ມູນໜຶ່ງໃນການປະກອບເຂົາໃນບົດລາຍງານໃຫ້ແກ່ກອງປະຊຸມວຽກງານ ຂະແໜງການກະສິກຳ ແລະ ພັດທະນາຊົນນະບົດ ທີ່ຈະເປີດຂຶ້ນໃນຂັ້ນຕໍ່ໄປ.
ໃນກອງປະຊຸມຍັງມີການວາງສະແດງ ແລະ ຈຳໜ່າຍຜະລິດຕະພັນ ຂອງກຸ່ມຊາວກະສິກອນ ກໍ່ຄືຜູ້ປະກອບການທີ່ກ່ຽວຂ້ອງ ທີ່ມາຈາກ 20 ພາກສ່ວນ ເຂົ້າຮ່ວມ.
ຂ່າວໂດຍ: ຈັນທະສອນ ມະນີວົງ, ສູນຂໍ້ມູນຂ່າວສານກະສິກຳ ແລະ ປ່າໄມ້
ກອງປະຊຸມທົບທວນຈັດຕັ້ງປະຕິບັດໂຄງການຕາບີ 10 ປີ ໃນ 3 ແຂວງພາກເໜືອ
ໂຄງການພັດທະນາລະບົບນິເວດຊີວະນາໆພັນ ກະສິກຳຢູ່ເຂດພູດອຍ ຫຼື ໂຄງການຕາບີ (TABI) ຈັດກອງປະຊຸມທົບທວນການຈັດຕັ້ງໂຄງການປະຕິບັດຕາບີ 10 ປີ ເລີ່ມປີ 2009-2020 ແລະ ເຊື່ອມໂຍງໃນຕໍ່ໜ້າ ຈັດຂຶ້ນຢູ່ 3 ແຂວງເປົ້າໝາຍພາກເໜືອຄື: ແຂວງ ຊຽງຂວາງ, ຫົວພັນ ແລະ ຫຼວງພະບາງ ແຕ່ວັນທີ 23 ກຸມພາ ຫາ 6 ມີນາ 2020.
ແຂວງ ຊຽງຂວາງ ຈັດຂຶ້ນທີ່ພັດທະຄານນົກນາງແອນ ບ້ານ ໂພນສະຫວັນ ແຂວງ ຊຽງຂວາງໃນວັນທີ່ 28 ກຸມພາ 2020, ໃຫ້ກຽດເປັນປະທານ ແລະ ປະທານຮ່ວມກອງປະຊູມ ໂດຍ ທ່ານ ສົມສະຫມອນ ພາລີຈັນ ຮອງຫົວຫນ້າ ພະແນກກະສິກຳແລະ ປ່າໄມ້ແຂວງຊຽງຂວາງ, ທ່ານ ດຣ ຈັນສະຫມອນ ພົງອຸດົມ ຮອງຫົວຫນ້າສະຖາບັນຄົ້ນຄວ້າກະສິກຳ, ປ່າໄມ້ ແລະ ພັດທະນາຊົນນະບົດ , ທ່ານ ນ.ຈີດລັດດາ ແກ້ວເມືອງຈັນ ອົງການສະຫວິດເພື່ອການພັດທະນາ ແລະ ການຮ່ວມມື. ພ້ອມດ້ວຍຜູ້ເຂົ້າຮ່ວມ ທັງຫມົດ 162 ຄົນ, ຍີງ 45 ຄົນ.
ແຂວງ ຫົວພັນ ຈັດຂຶ້ນທີ່ ພັນທະຄານໄວຈະເລີນ ເມືອງຊຳເໜືອໃນວັນທີ 28 ກຸມພາ 2020 ໃຫ້ກຽດ ເປັນປະທານ ແລະ ປະທານຮ່ວມກອງປະຊູມ ຂອງ ທ່ານ ພູວົງ ຫົວຫນ້າ ພະແນກກະສິກຳແລະ ປ່າໄມ້ແຂວງ, ທ່ານ ດຣ ຈັນສະຫມອນ ພົງອຸດົມ ຮອງຫົວຫນ້າສະຖາບັນຄົ້ນຄ້ວາກະສິກຳ ແລະປ່າໄມ້ , ທ່ານ ເຄວີນແຄມ ຕາງຫນ້າ ອົງການສະຫວິດເພື່ອການພັດທະນາ ແລະ ການຮ່ວມມື ພ້ອມດ້ວຍຜູ້ເຂົ້າຮ່ວມທັງຫມົດ 150 ຄົນ(ໃນນີ້ ໄດ້ມີແມ່ຍີງ 40ຄົນ) ທີ່ມາຈາກ ພະແນກການອ້ອມຂ້າງຂອງແຂວງ, ອົງການຈັດຕັ້ງສາກົນ, ໂຄງການ, ສະມາຄົມ ຜູ້ປະກອບການ, ພະນັກງານຮັບຜິດຊອບ ໂຄງການຍ່ອຍ ແລະ ຊາວກະສິກອນບ້ານເປົ້າຫມາຍຂອງໂຄງການ.
ແຂວງ ຫຼວງພະບາງ ແມ່ນຈັດຂຶ້ນທີສະໂມສອນ ມະຫາວິທະຍາໄລ ສຸພານຸວົງ ໃນວັນທີ 6 ມີນາ2020 ໂດຍມີທ່ານ ທ່ານ ສີວອນ ວົງຄໍາຈັນຫົວຫນ້າ ພະແນກກະສິກຳແລະ ປ່າໄມ້ແຂວງ, ທ່ານ ດຣ ຈັນສະຫມອນ ພົງອຸດົມ ຮອງຫົວຫນ້າສະຖາບັນຄົ້ນຄ້ວາກະສິກຳ ແລະປ່າໄມ້ , ທ່ານ ເຄວີນແຄມ ຕາງຫນ້າ ອົງການສະຫວິດເພື່ອການພັດທະນາ ແລະ ການຮ່ວມມື ເປັນປະທານ ພ້ອມດ້ວຍພາກສ່ວນທີ່ກ່ຽວຂ້ອງເຂົ້າຮ່ວມ.
ຈຸດປະສົງແມ່ນ ເພື່ອສະຫຼຸບລາຍງານຜົນຂອງການຈັດຕັ້ງປະຕິບັດ ໂຄງການຕາບີ 10 ປີ ເລີ່ມແຕ່ປີ 2009 ຫາປີ 2020 ແລະ ແຜນການເຊື່ອມໂຍງໃນຕໍ່ຫນ້າ. ເຊິ່ງສາມາດຍາດໄດ້ຜົນງານ ແລະ ມີຜົນສຳເລັດຫຼາຍດ້ານຕາມຈຸດປະສົງ ແລະ ເປົ້າໝາຍ ຂອງໂຄງການວາງໄວ້ ພ້ອມນີ້ຍັງເປັນການປຶກສາຫາລືຊອກຫາວິທີການແກ້ໄຂບັນດາຂໍ້ຄົງຄ້າງຈຳນວນໜຶ່ງເພື່ອວາງທິດທາງໃນການເຊື່ອມຕໍ່ໂຄງການໃນອະນາຄົດ ທັງເປັນການສືບຕໍ່ສ້າງການເຊື່ອມໂຍງຂອງກິດຈະກຳໃຫ້ວຽກງານພັດທະນາລະບົບນິເວດຊີວະນາໆພັນກະສິກຳຢູ່ເຂດພູດອຍໃຫ້ມີຄວາມຍືນຍົງ.ການຈັດກອງປະຊູມທົບທວນການຈັດຕັ້ງປະຕິບັດໂຄງການ ທັງເປັນກາສະເຫລີມສະຫລອງ ຜົນສຳເລັດ ຂອງວຽກງານໂຄງການຕາບີ ເພືອ່ເຮັດໃຫ້ກິດຈະກຳ ຂອງໂຄງການ ໄດ້ຮັບການສືບຕໍ່ຈັດຕັ້ງປະຕິບັດໃນອານາຄົດ ຫລັງຈາກໂຄງການສີ້້ນສຸດ ທາງໂຄງການໄດ້ເຊື້ອເຊີນ ບັນດາອົງການ ທັງພາກລັດ ແລະເອກກະຊົນ ເພື່ອມາປຶກສາຫາລືກັນ ແລະ ສັງລວມເອົາ ແນວຄວາມຄິດ ແລະ ແຜນການທີ່ຈະສະໜັບສະໜູນ ກິດຈະກຳ ການອະນຸລັກ ປົກປັກຮັກສາຊິວະນາໆພັນ ໃນຕໍ່ຫນ້າ.


text:
ກອງປະຊຸມໄລຍະຫັນປ່ຽນຂອງໂຄງການສ້າງຖານຂໍ້ມູນແຫ່ງຊາດດ້ານໂພຊະນາການ (NIPN) ສປປ ລາວ
“ຜົນປະໂຫຍດຂອງ NIPN ໄລຍະ 1 ໃຫ້ຍືນຍົງ ເພື່ອຜົນກະທົບສູງສຸດ”
ໜ່ວຍງານວິຄາະນະໂຍບາຍ (Policy Analysis Unit (PAU)) ແລະ ໜ່ວຍງານວິເຄາະຂໍ້ມູນ (Data Analysis Unit (DAU)) ຂອງໂຄງການສ້າງຖານຂໍ້ມູນແຫ່ງຊາດດ້ານໂພຊະນາການ (NIPN) ໄດ້ຈັດກອງປະຊຸມໄລຍະຂ້າມຜ່ານ 2 ວັນຢູ່ເມືອງວັງວຽງ, ແຂວງວຽງຈັນ ແຕ່ວັນທີ່ 31 ພຶດສະພາ ເຖິງ ວັນທີ່ 1 ມິຖຸນາ 2022. ກອງປະຊຸມແມ່ນຕ້ອງການໃຫ້ຮັບປະກັນຄວາມລາບລື່ນໃນການຫັນປ່ຽນລະຫວ່າງ NIPN ໄລຍະ 1 ແລະ ໄລຍະ 2. ເຊິ່ງໄດ້ເປີດໂອກາດໃນການຖອດຖອນບົດຮຽນ, ແລະ ເລີ່ມປຶກສາຫາລືກັບບັນດາແຂວງໃນພາກເໜືອ, ພາກກາງ ແລະ ພາກໃຕ້ຂອງ ສປປ ລາວ ກ່ຽວກັບການຜັນຂະຫຍາຍ ແລະ ເປີດຕົວໂຄງການ NIPN ໄລຍະທີ 2 ຢູ່ຂັ້ນທ້ອງຖິ່ນ.
ກອງປະຊຸມດັ່ງກ່າວໄດ້ຮ່ວມກັນເປີດໂດຍ ທ່ານ ນາງ ສີສົມບູນ ອຸນາວົງ, ຫົວໜ້າກົມພົວພັນສາກົນ, ກະຊວງແຜນການ ແລະ ການລົງທຶນ ພ້ອມທັງເປັນ ກອງເລຂາຄະນະຊີ້ນຳໂຄງການ NIPN, ແລະ ທ່ານ ວັດທະນາ ອາຕານາພອນ, ຜູ້ຈັດການໂຄງການຂອງຄະນະຜູ້ແທນສະຫະພາບເອີຣົບ ປະຈຳ ສປປ ລາວ, ແລະ ທ່ານ ນາງ Maryam Abdu, ຫົວໜ້າພະແນກນະໂຍບາຍສັງຄົມ, ອົງການສະຫະປະຊາຊາດສໍາລັບເດັກປະຈໍາ ສປປ ລາວ.
ແຂກເຂົ້າຮ່ວມປະກອບດ້ວຍບັນດາຜູ້ວາງນະໂຍບາຍຂັ້ນສູງຈາກບັນດາແຂວງ ພ້ອມດ້ວຍພະນັກງານ, ແລະ ທີມງານ PAU ແລະ DAU. ທ່ານ ດຣ. Ingo Neu ຈາກ Capacity 4 Nutrition (C4N) ເປັນຜູ້ອໍານວຍຄວາມສະດວກໃນກອງປະຊຸມ 2 ວັນນີ້.
“ຄວາມຄິດລິເລີ່ມຂອງ NIPN ເຮັດໃຫ້ພວກເຮົາມີໂອກາດທີ່ດີເລີດໃນການເສີມຂະຫຍາຍຄວາມສາມາດຂອງສະຖາບັນກ່ຽວກັບການສ້າງຂໍ້ມູນ, ການວິເຄາະ, ແລະ ນໍາໃຊ້ຂໍ້ມູນເພື່ອມີອິດທິພົນຕໍ່ນະໂຍບາຍ ແລະ ຜູ້ວາງນະໂຍບາຍໃນ ສປປ ລາວ. ໃນ 4 ປີທີ່ຜ່ານມາ, NIPN ປະສົບຜົນສໍາເລັດໃນດ້ານນີ້” ກ່າວໂດຍ ທ່ານ ນາງ Maryam Abdu, UNICEF.
“ດັ່ງທີ່ພວກເຮົາສະທ້ອນເຖິງອະດີດໃນ 2 ວັນຂ້າງໜ້ານີ້, ຂໍໃຫ້ເອົາປະສົບການ ແລະ ບົດຮຽນທີ່ພວກເຮົາມີນໍາກັນ ໃນການນໍາພາພວກເຮົາໄປສູ່ໄລຍະຕໍ່ໄປຂອງ NIPN ເພື່ອຈະເຮັດໃຫ້ຜົນໄດ້ຮັບ ແລະ ຜົນກະທົບທີ່ຫຼາຍຂຶ້ນ.” ກ່າວໂດຍ ທ່ານ ນາງ ສີສົມບູນ ອຸນາວົງ, ກະຊວງແຜນການ ແລະ ການລົງທຶນ.
ໃນຊຸມປີທີ່ຜ່ານມາ, ຂະບວນການຂອງ NIPN ໄດ້ຮັບການຈັດຕັ້ງຂຶ້ນໂດຍນໍາໃຊ້ກົນໄກການປະສານງານແບບຫຼາຍຂະແໜງການດ້ານໂພຊະນາການທີ່ມີຢູ່ໃນປະເທດ. ຄວາມອາດສາມາດຂອງພະນັກງານ ແລະ ບັນດາຂະແໜງການຂອງລັດໄດ້ຮັບການປັບປຸງກ່ຽວກັບການວິເຄາະຂໍ້ມູນ ແລະ ນະໂຍບາຍດ້ານໂພຊະນາການ ພ້ອມທັງສ້າງຫຼັກຖານສໍາລັບນະໂຍບາຍ ແລະ ແຜນງານດ້ານໂພຊະນາການ. ການຮ່ວມງານຂອງກະດານຂ່າວຖານຂໍ້ມູນທາງເວັບໄຊ໌ ໄດ້ຖືກສ້າງຂຶ້ນເພື່ອຕິດຕາມຜົນໄດ້ຮັບ ແລະ ການລົງທຶນດ້ານໂພຊະນາການ ພ້ອມທັງ ການສະໜອງຂໍ້ມູນທີ່ເຊື່ອຖືໄດ້ສໍາລັບຜູ້ມີສ່ວນຮ່ວມດ້ານໂພຊະນາການ.
ໂຄງການໄລຍະ 2 ແມ່ນສົ່ງເສີມການຮ່ວມມືກັບບັນດາສະຖາບັນຂອງລັດ ທີ່ກ່ຽວຂ້ອງກັບການສ້າງຫຼັກຖານ ແລະ ບັນດາສະຖາບັນການສຶກສາຢູ່ຂັ້ນສູນກາງ ແລະ ຂັ້ນທ້ອງຖິ່ນ. ການເຊື່ອມໂຍງທີ່ເຂັ້ມແຂງກັບໂຄງການທີ່ມີຢູ່ແລ້ວ ແລະ ການລິເລີ່ມອື່ນໆທີ່ໄດ້ຮັບທຶນຈາກສະຫະພາບເອີຣົບຈະຖືກສຶກສາ ເພື່ອການຮ່ວມມື ແລະ ສະໜັບສະໜູນຊຶ່ງກັນ ແລະ ກັນ. ເຊິ່ງຈະເພີ່ມຜົນຜະລິດສູງສຸດ ແລະ ສ້າງຄວາມໝັ້ນໃຈໃນການເຮັດວຽກຮ່ວມກັນ ໃນການສະໜັບສະໜູນ ແລະ ການເສີມສ້າງລະບົບ ຂອງວຽກງານໂພຊະນາການໃນປະເທດ.
ການສະໜັບສະໜູນທຶນສາທາລະນະສໍາລັບເດັກນ້ອຍ – ໂພຊະນາການໃນ ສປປ ລາວ
ໜ່ວຍງານວິເຄາະນະໂຍບາຍ (Policy Analysis Unit (PAU)) ຂອງໂຄງການສ້າງຖານຂໍ້ມູນແຫ່ງຊາດດ້ານໂພຊະນາການ (NIPN) ທີ່ເປັນສ່ວນໜຶ່ງຂອງນະໂຍບາຍທີ່ມີອິດທິພົນຂະບວນການ ແລະ ການສະໜັບສະໜູນທຶນສາທາລະນະສໍາລັບເດັກນ້ອຍ – ໂພຊະນາການ ໄດ້ຈັດກອງປະຊຸມເຜີຍແຜ່ຜົນການຄົ້ນຄ້ວາຢູ່ແຂວງຫຼວງພະບາງ, ຄັ້ງວັນທີ 19 ກໍລະກົດ 2022 ເພື່ອໃຫ້ມີການປຶກສາຫາລືກ່ຽວກັບຜົນການຄົ້ນຄວ້າທີ່ມີຢູ່ກ່ຽວກັບພາວະການຂາດອາຫານ.
ເປົ້າໝາຍຂອງກອງປະຊຸມແມ່ນເພື່ອແຈ້ງໃຫ້ບັນດາຜູ້ວາງນະໂຍບາຍເຊັ່ນ: ສະມາຊິກສະພາແຫ່ງຊາດ ແລະ ສະມາຊິກສະພາຂັ້ນແຂວງ, ບັນຫາພາວະການຂາດອາຫານທີ່ປະເຊີນກັບເດັກນ້ອຍ, ໄວໜຸ່ມ ແລະ ແມ່ຍິງ ພ້ອມທັງ ມີສ່ວນປະກອບເຂົ້າໃນການຈັດບູລິມະສິດອີງຕາມຫຼັກຖານ, ການວາງແຜນ ແລະ ການຈັດງົບປະມານໃນການບໍລິຫານຂອງລັດຖະບານທຸກຂັ້ນ.
ກອງປະຊຸມດັ່ງກ່າວໄດ້ຮ່ວມກັນເປີດໂດຍ ພະນະທ່ານ ປອ. ກິແກ້ວ ຈັນທະບູລີ, ຮອງປະທານສະຖາບັນວິທະຍາສາດ ເສດຖະກິດ ແລະ ສັງຄົມແຫ່ງຊາດ (ສວສສຊ) ພ້ອມທັງເປັນອາດີດຄະນະຮັບຜິດຊອບຊີ້ນຳລວມໂຄງການ NIPN, ທ່ານ ວົງສະຫວັນ ເທບພະຈັນ, ປະທານສພາປະຊາຊົນແຂວງຫຼວງພະບາງ ແລະ ທ່ານ ດຣ. ນາງ Pia Britto, ຜູ້ຕາງໜ້າອົງການສະຫະປະຊາຊາດສໍາລັບເດັກ ປະຈໍາ ສປປ ລາວ.
ແຂກເຂົ້າຮ່ວມປະກອບດ້ວຍບັນດາຜູ້ວາງນະໂຍບາຍຂັ້ນສູງຈາກ 8 ແຂວງພາກເໜືອ (ແຂວງຜົ້ງສາລີ, ຫຼວງນ້ຳທາ, ອຸດົມໄຊ, ບໍ່ແກ້ວ, ຫົວພັນ, ຊຽງຂວາງ, ຫຼວງພະບາງ ແລະ ໄຊຍະບູລີ), ພ້ອມດ້ວຍ ຜູ້ຕາງໜ້າຈາກພະແນກສາທາລະນະສຸກແຂວງຫຼວງພະບາງ ແລະ ຫ້ອງການສາທາລະນະສຸກເມືອງຫຼວງພະບາງ.
ຫຼັກຖານ ແລະ ບັນດາຜົນໄດ້ຮັບທີ່ເຜີຍແຜ່ໃຫ້ຜູ້ເຂົ້າຮ່ວມລວມແມ່ນ ການສຶກສາທີ່ດໍາເນີນໂດຍໜ່ວຍງານວິຄາະນະໂຍບາຍ (PAU) ຂອງສະຖາບັນຄົ້ນຄວ້າ ແລະ ນະໂຍບາຍເສດຖະກິດ-ສັງຄົມ (ສຄນສ) (Socio-Economic and Policy Research Institute (SPRI)) ມີ 4 ຫົວຂໍ້ ແລະ ໜ່ວຍງານວິເຄາະຂໍ້ມູນ (Data Analysis Unit (DAU)) ຂອງສະຖາບັນຄົ້ນຄວ້ານະໂຍບາຍການພັດທະນາ (Development Policy Research Institute (DRI)) ພາຍໃຕ້ການລິເລີ່ມ NIPN.
ການນໍາສະເໜີ 4 ຫົວຂໍ້ມີຄື: (1) ຜົນສະທ້ອນທາງດ້ານເສດຖະກິດຂອງພາວະການຂາດອາຫານໃນ ສປປ ລາວ, (2) ການປະເມີນດ້ານຄຸນນະພາບກ່ຽວກັບບັນດາປັດໃຈຂອງພາວະການຂາດອາຫານໃນ ສປປ ລາວ, (3) ການປະເມີນຜົນວິທີການ ແລະ ການປະສານງານດ້ານໂພຊະນາການແບບຫຼາຍຂະແໜງການຢູ່ 4 ແຂວງຂອງ ສປປ ລາວ, ແລະ (4) ບັນດາປັດໄຈຂອງການຂາດອາຫານຊໍາເຮື້ອລວງສູງບໍ່ໄດ້ມາດຕະຖານ ແລະ ການຂາດອາຫານກະທັນຫັນແບບຈ່ອຍຂອງເດັກນ້ອຍອາຍຸລຸ່ມ 5 ປີ ໃນ ສປປ ລາວ.
ແຂກເຂົ້າຮ່ວມຍັງໄດ້ຮັບການແນະນໍາໃຫ້ຮູ້ກ່ຽວກັບການຮ່ວມງານຂອງ ກະດານຂ່າວທາງເວັບໄຊ໌ ທີ່ໄດ້ໄດ້ຖືກສ້າງຂຶ້ນເພື່ອຊ່ວຍຕິດຕາມຜົນໄດ້ຮັບ ແລະ ການລົງທຶນດ້ານໂພຊະນາການໃນປະເທດ.
ກອງປະຊຸມເຜີຍແຜ່ເຮັດໃຫ້ຜູ້ວາງນະໂຍບາຍມີຄວາມເຂົ້າໃຈເລິກເຊິ່ງຂຶ້ນກ່ຽວກັບພາວະການຂາດອາຫານທີ່ເດັກນ້ອຍ, ໄວລຸ້ນ, ແລະ ແມ່ຍິງ ຕ້ອງປະເຊີນໜ້າ, ແລະ ຮຽກຮ້ອງໃຫ້ມີການສະໜັບສະໜູນໃນການແກ້ໄຂຄວາມບໍ່ເທົ່າທຽມເຫຼົ່ານີ້. ເຊິ່ງລວມເຖິງ ການສະໜັບສະໜູນການເພີ່ມທຶນຂອງລັດໃຫ້ແກ່ເດັກ, ໂດຍສະເພາະແມ່ນການປັບປຸງສະພາບໂພຊະນາການຂອງເດັກ ແລະ ແມ່ຍິງ.
ຄໍາຄິດຄໍາເຫັນ / ຄໍາເວົ້າຂອງແຂກເຂົ້າຮ່ວມ
- “ສະຖານະພາບການຫຼຸດພົ້ນຈາກຄວາມທຸກຍາກ ຈະມາພ້ອມກັບພາລະຫຼາຍຢ່າງທີ່ມີຜົນກະທົບດ້ານໂພຊະນາການ”
- “ພວກເຮົາຕ້ອງປ່ຽນທັດສະນະຄະຕິ/ພຶດຕິກໍາຕໍ່ອາຫານ – ລັດຖະບານຕ້ອງເຮັດການຄົ້ນຄວ້ານີ້ເພື່ອປ່ຽນທັດສະນະຄະຕິ/ພຶດຕິກໍາ.”
- “ໂພຊະນາການບໍ່ແມ່ນອາຫານ. ໂພຊະນາການແມ່ນອາຫານທີ່ມີຄຸນນະພາບ.”
- “ການຂໍການຊ່ວຍເຫຼືອທາງດ້ານການເງິນ/ການຊ່ວຍເຫຼືອລ້າຈາກໂຄງການໄປຫາບັນດາແຂວງ ອາດຈະບໍ່ມີຄຸນຄ່າຄືກັບການສຶກສາຫຼາຍຂຶ້ນ ແລະ ການຄົ້ນຄວ້າເລິກເຊິ່ງຂຶ້ນ”
ກອງປະຊຸມເຜີຍແຜ່ຜົນການຄົ້ນຄວ້າປະຈຳປີ 2022
ວັນທີ 26 ເສມສາ 2022 ທີ ໂຮງແຮມຄາວພາຊາ ນະຄອນຫລວງວຽງຈັນ ລັດຖະບານແຫ່ງ ສປປ ລາວ ແລະ ຄູ່ຮ່ວມພັດທະນາ ໄດ້ຈັດກອງປະຊຸມເຜີຍແຜ່ຜົນການຄົ້ນຄວ້າປະຈຳປີ ຄັ້ງທີ 3 ຂອງໂຄງການສ້າງຖານຂໍ້ມູນແຫ່ງຊາດດ້ານໂພຊະນາການ (NIPN) ເພື່ອປຶກສາຫາລືກ່ຽວກັບຜົນໄດ້ຮັບຂອງການຄົ້ນຄວ້າທີ່ສຳຄັນກ່ຽວກັບໂພຊະນາການໃນ ສປປ ລາວ ພາຍໃຕ້ການເປັນປະທານຮ່ວມຂອງ ທ່ານ ປອ ສະຖາບັນດິດ ອີນສີຊຽງໃຫມ່, ຮອງລັດຖະມົນຕີ ກະຊວງແຜນການ ແລະ ການລົງທຶນ; ທ່ານ ນາງ Ina MARČIULIONYTĖ, ເອກອັກຄະລັດຖະທູດສະຫະພາບເອີຣົບ ແລະ ທ່ານ ນາງ Dr Pia BRITTO, ຕາງໜ້າອົງການສະຫະປະຊາຊາດສໍາລັບເດັກ ປະຈໍາ ສປປ ລາວ.
ວຽກງານການສ້າງຖານຂໍ້ມູນແຫ່ງຊາດດ້ານໂພຊະນາການ ໄດ້ລິເລີ່ມຈັດຕັ້ງປະຕິບັດ ແລະ ເຮັດວຽກຮ່ວມກັນລະຫວ່າງ ບັນດາສະຖາບັນຄົ້ນຄວ້າ ແລະ ຂະແໜງການກ່ຽວຂ້ອງ ໂດຍສະເພາະແມ່ນ ສະຖາບັນຄົ້ນຄວ້ານະໂຍບາຍດ້ານການພັດທະນາ, ກະຊວງແຜນການ ແລະ ການລົງທຶນ; ສະຖາບັນຄົ້ນຄວ້າ ແລະ ນະໂຍບາຍເສດຖະກິດ-ສັງຄົມ, ສະຖາບັນວິທະຍາສາດເສດຖະກິດ ແລະ ສັງຄົມແຫ່ງຊາດ ໃນນາມເປັນຈຸດປະສານງານ ແລະ ຜິດຊອບໂຄງການ ໄດ້ນຳສະເໜີກ່ຽວກັບຜົນໄດ້ຮັບຂອງການເຊື່ອມໂຍງວຽກງານນ້ຳສະອາດ, ສຸຂາພິບານ, ແລະ ສຸຂະອະນາໄມ ກັບ ສະພາບໂພຊະນາການ ຢູ່ ສປປ ລາວ.
ທ່ານ ປອ ສະຖາບັນດິດ ອີນສີຊຽງໃຫມ່, ຮອງລັດຖະມົນຕີ ກະຊວງແຜນການ ແລະ ການລົງທຶນ ທັງເປັນປະທານຄະນະບໍລິຫານງານໂຄງການ ໄດ້ກ່າວວ່າ: ຂໍ້ມູນທີ່ເຊື່ອຖືໄດ້ ແລະ ມີຄຸນນະພາບ ສາມາດຊ່ວຍໃນການຕັດສິນໃຈຂອງລັດຖະບານ ແລະ ອຳນວຍຄວາມສະດວກໃຫ້ແກ່ຂະບວນການວາງແຜນ, ການຂຶ້ນງົບປະມານ, ແລະ ການຕິດຕາມໂຄງການຕ່າງໆໃນຂອບເຂດທົ່ວປະເທດໄດ້ຢ່າງມີປະສິດທິຜົນ ລວມທັງສະພາບການລະບາດຂອງ COVID-19 ໄດ້ສົ່ງຜົນກະທົບໂດຍທາງກົງ ແລະ ທາງອ້ອມຕໍ່ກັບວຽກງານໂພຊະນາການ ແລະ ການຄໍ້າປະກັນສະບຽງອາຫານຢ່າງໃຫ່ຍຫຼວງ, ບັນດາຂໍ້ມູນ ແລະ ຂໍ້ສະເໜີແນະ ທີ່ໄດ້ຈາກການຄົ້ນຄວ້າໃນຄັ້ງນີ້ ຈະເປັນຖານຂໍ້ມູນທີ່ສຳຄັນ ເພື່ອສະໜັບສະໜູນໃຫ້ແກ່ຜູ້ວາງນະໂຍບາຍ ແລະ ຜູ້ມີສ່ວນຮ່ວມດ້ານວຽກງານໂພຊະນາການ ໃນການຈັດຕັ້ງປະຕິບັດອອກແບບນະວັດຕະກຳ ທີ່ຕິດພັນກັບແຜນງານໂພຊະນາການໃຫ້ມີປະສິດທິພາບ ແລະ ປະສິດທິຜົນສູງ, ສາມາດການແກ້ໄຂຄວາມແຕກຕ່າງກັນດ້ານໂພຊະນາການ ບໍ່ວ່າຈະເປັນການແກ້ໄຂສຸຂາພິບານຂັ້ນພື້ນຖານ, ການປັບປຸງດ້ານສຸຂະອະນາໄມ ແລະ ສາມາດຊ່ວຍຫຼຸດອັດຕາການຈ່ອຍຜອມຂອງເດັກນ້ອຍລາວລົງໄດ້ເຖິງ 50%. ການວິເຄາະສະແດງໃຫ້ເຫັນວ່າ ປັດຈຸບັນນີ້ມີຫຼາຍກວ່າ 1 ໃນ 2 ຂອງຄົວເຮືອນໃນ ສປປ ລາວ ຍັງຂາດການບໍລິການດ້ານສຸຂະອະນາໄມຂັ້ນພື້ນຖານ ແລະ ຫຼາຍກວ່າ 2 ໃນ 3 ຂອງເດັກນ້ອຍລາວ (71,6%) ດື່ມນໍ້າທີ່ມີການປົນເປື້ອນຂອງເຊື້ອ Escherichia coli (E. coli) ໃນລະດັບສູງ. ແລະ ນອກນັ້ນ, ພາວະການຂາດອາຫານເຮັດໃຫ້ສູນເສຍລວມຍອດຜະລິດຕະພັນພາຍໃນປະເທດຕໍ່ປີເຖິງ 2,66% ໃນ ສ ປປ ລາວ ແລະ ມູນຄ່າການໃຊ້ຈ່າຍວຽກງານໂພຊະນາການທັງໝົດຂອງປະເທດ ແມ່ນ 204,2 ລ້ານໂດລາສະຫະລັດ, ໃນນັ້ນ 19,1 ລ້ານ (9%) ມາຈາກແຫຼ່ງທຶນພາຍໃນ ແລະ ເຫຼືອນັ້ນ 184,8 ລ້ານ (91%) ແມ່ນມາຈາກທຶນຊ່ວຍເຫຼືອຂອງສາກົນ ໂດຍຜ່ານຄູ່ຮ່ວມພັດທະນາ. ເຊັ່ນດຽວກັນກັບບັນດາຫຼັກຖານດ້ານໂພຊະນາການຂອງສາກົນ ທີ່ໄດ້ສະແດງໃຫ້ເຫັນວ່າ ໃນການລົງທຶນເຂົ້າໃນດ້ານໂພຊະນາການທຸກໆ 1 ໂດລາສະຫະລັດ ປະເທດຈະໄດ້ຮັບຜົນຕອບແທນຄືນເຖິງ 16 ໂດລາສະຫະລັດ.
ທ່ານ ນາງ Ina MARČIULIONYTĖ, ເອກອັກຄະລັດຖະທູດສະຫະພາບເອີຣົບ ປະຈໍາ ສປປ ລາວ ໄດ້ກ່າວມີຄຳເຫັນຕໍ່ກອງປະຊຸມວ່າ: “ການເພີ່ມທຶນພາກລັດໃຫ້ແກ່ວຽກງານໂພຊະນາການແມ່ນສຳຄັນຫຼາຍ ເພື່ອເຮັດໃຫ້ຜົນສຳເລັດໃນຊຸມປີຜ່ານມາໃຫ້ມີຄວາມຍືນຍົງ, ການດໍາເນີນງານຂອງແຜນປະຕິບັດງານແຫ່ງຊາດດ້ານໂພຊະນາການໃໝ່ (2021-2025) ໄດ້ຮຽກຮ້ອງໃຫ້ມີຄວາມມຸ່ງໝັ້ນ ແລະ ການລົງທຶນ ທີ່ເຂັ້ມແຂງຂຶ້ນ ເພື່ອໃຫ້ບັນລຸເປົ້າໝາຍທີ່ວາງໄວ້”.
ທ່ານ ນາງ Dr Pia BRITTO, ຕາງໜ້າອົງການສະຫະປະຊາຊາດສໍາລັບເດັກ ປະຈໍາ ສປປ ລາວ ກໍ່ໄດ້ມີຄໍາເຫັນຕໍ່ກອງປະຊຸມຕື່ມອີກວ່າ: “ຂະນະທີ່ ສປປ ລາວ ໄດ້ກະກຽມໃນການຫຼຸດພົ້ນອອກຈາກປະເທດດ້ອຍພັດທະນາ (LDC) ໃນປີ 2026 ຕ້ອງໄດ້ເພີ່ມຄວາມພະຍາຍາມຫຼາຍຂຶ້ນ ໃນການຕອບສະໜອງຄວາມໝັ້ນຄົງດ້ານສະບຽງອາຫານ ແລະ ຄວາມຕ້ອງການດ້ານໂພຊະນາການຂອງເດັກນ້ອຍ ແລະ ແມ່ຍິງ ຊຶ່ງຈຳເປັນຕ້ອງໄດ້ມີການຮັບການຮ່ວມມືຢ່າງກວ້າງຂວາງຈາກຫຼາຍຂະແໜງການ ແລະ ຢ່າງຮອບດ້ານ ເພື່ອຮັບປະກັນການປັບປຸງຕົ້ນທຶນມະນຸດທີ່ຈຳເປັນຂອງ ສປປ ລາວ, ນັ້ນກໍ່ຄືລູກຫຼານຂອງພວກເຮົາ ຊຶ່ງຕ້ອງຮັບປະກັນວ່າ ພວກເຂົາສາມາດຈະມີທ່າແຮງໃນການຈະເລີນເຕີບໂຕໄດ້ຢ່າງເຕັມສ່ວນ ໃນສະພາບແວດລ້ອມທີ່ປອດໄພ ແລະ ມີສຸຂະພາບທີ່ດີ”.


text:
by somchan
ກອງປະຊຸມສະໄໝສາມັນເທື່ອທີ 3 ຂອງສະພາແຫ່ງຊາດ ຊຸດທີ IX ອັດລົງດ້ວຍຜົນສຳເລັດອັນຈົບງາມ, ໃນວັນທີ 8 ກໍລະກົດ2022ນີ້ພາຍຫຼັງດຳເນີນມາເປັນເວລາ 20 ວັນ ທີ່ຫໍສະພາແຫ່ງຊາດ ນະຄອນຫຼວງວຽງຈັນ, ພາຍໃຕ້ການເປັນປະທານ ຂອງທ່ານ ໄຊສົມພອນພົມວິຫານ ປະທານສະພາແຫ່ງຊາດ ເປັນກຽດເຂົ້າຮ່ວມຂອງ ທ່ານ ທອງລຸນ ສີສຸລິດ ປະທານປະເທດ, ທ່ານ ພັນຄຳ ວິພາວັນ ນາຍົກລັດຖະມົນຕີ, ມີບັນດາການນຳ ພັກ–ລັດ, ພະນັກງານປະຕິວັດອາວຸໂສບຳນານ, ສະມາຊິກສະພາແຫ່ງຊາດຈາກແຕ່ເຂດເລືອກຕັ້ງຕ່າງໆ ທົ່ວປະເທດ ແລະ ຂະແຫ່ງການທີ່ກ່ຽວຂ້ອງເຂົ້າຮ່ວມ.
ໃນໂອກາດກ່າວສູນທອນພົດ ອັດກອງປະຊຸມໃນຄັ້ງນີ້ ທ່ານ ໄຊສົມພອນ ພົມວິຫານ ປະທານສະພາແຫ່ງຊາດ ໃນນາມປະທານກອງປະຊຸມໄດ້ກ່າວວ່າ: ຕະຫຼອດໄລຍະເວລາ20ວັນຜ່ານມາກອງປະຊຸມ ສະໄໝສາມັນເທື່ອທີ 3 ຂອງສະພາຫ່ງຊາດ ຊຸດທີ IX ໄດ້ພິຈາລະນາຮັບຮອງເອົາຫຼາຍເນື້ອໃນ ສຳຄັນພື້ນຖານຂອງປະເທດຊາດເປັນຕົ້ນ ກອງປະຊຸມໄດ້ພິຈາລະນາ ແລະ ຮັບຮອງເອົາບົດລາຍງານຂອງລັດຖະບານກ່ຽວກັບການຈັດຕັ້ງປະຕິບັດແຜນພັດທະນາເສດຖະກິດ–ສັງຄົມ 6 ເດືອນຕົ້ນ ປີ 2022 ແລະ ແຜນການ 6 ເດືອນທ້າຍປີ 2022, ບົດລາຍງານຂອງລັດຖະບານ ກ່ຽວກັບການຈັດຕັ້ງປະຕິບັດແຜນງົບປະມານແຫ່ງລັດ 6 ເດືອນຕົ້ນປີ 2022 ແລະ ແຜນການ 6 ເດືອນທ້າຍປີ2022, ກອງປະຊຸມໄດ້ຈາລະນາຮັບຮອງເອົາບົດລາຍງານຂອງລັດຖະບານກ່ຽວກັບການປະເມີນຜົນການຈັດຕັ້ງປະຕິບັດກົດໝາຍ 4 ສະບັບຄື: ກົດໝາຍວ່າດ້ວຍທີ່ດິນ, ກົດໝາຍວ່າດ້ວຍການ ສົ່ງເສີມການລົງທຶນ, ກົດໝາຍວ່າດ້ວຍຊັບສິນຂອງລັດ ແລະ ກົດໝາຍວ່າລ້ວຍແຮ່ທາດ, ກອງປະຊຸມ ໄດ້ພິຈາລະນາຮັບຮອງເອົາບົດລາຍງານຂອງລັດຖະບານກ່ຽວກັບທິດທາງການປະຕິຮູບລັດວິສາຫະກິດ ລວມທັງ ການປັບປຸງໂຄງສ້າງຂອງທະນາຄານທຸລະກິດລັດ, ກອງປະຊຸມໄດ້ພິຈາລະນາຮັບຮອງເອົາບົດລາຍງານຂອງລັດຖະບານ ກ່ຽວກັບການຈັດຕັ້ງປະຕິບັດແຜນການທ່ອງທ່ຽວສີຂຽວ ແລະ ການ ເປີດປະເທດ ຕິດພັນກັບການປ້ອງກັນ ແລະ ຮັບມືການແຜ່ລະບາດຂອງ ພະຍາດໂຄວິດ19 ກອງປະຊຸມໄດ້ພິຈາລະນາຊັບຮອງເອົາບົດລາຍງານຂອງລັດຖະບານ ກ່ຽວກັບການຈັດຕັ້ງປະຕິບັດບັນດາ ຄາດໝາຍໃນຂົງເຂດສຶກສາທິການ ແລະກິລາ ພິຈາລະນາຮັບຮອງເອົາການສ້າງ ແລະ ປັບປຸງກົດໝາຍ 3 ຈຳນວນ 09 ສະ ບັບ, ໃນນີ້ ຮ່າງກົດໝາຍສ້າງໃໝ່ 3 ສະບັບ ແລະກົດໝາຍປັບປຸງ 6 ສະບັບ ແລະ ວຽກງານສຳຄັນອື່ນໆ.
by somda phoneor
ກົມຕຳຫລວດຄຸມຂັງ – ດັດສ້າງ ກະຊວງປ້ອງກັນຄວາມສະຫງົບ ຈັດກອງປະຊຸມ ສະຫລຸບການເຄື່ອນໄຫວວຽກງານ 6 ເດືອນຕົ້ນປີ ແລະ ວາງທິດທາງແຜນການ 6 ເດືອນທ້າຍປີ ໃນວັນທີ 8 ກໍລະກົດ 2022 ນີ້ ໂດຍການເປັນປະທານຂອງ ພັອ ພັດສະດີ ນວນອາສາ ຮອງຫົວຫນ້າກົມຕຳຫລວດຄຸມຂັງ-ດັດສ້າງ ມີບັນດາຄະນະກົມຫົວຫນ້າ-ຮອງພະແນກ, (more…)
by somda phoneor
ການພິຈາລະນາ ແລະ ລົງຄະແນນສຽງຮັບຮອງເອົາກົດໝາຍ 9 ສະບັບ ໃນກອງປະຊຸມສະ ໄໝສາມັນທີ 3 ຂອງສະພາແຫ່ງຊາດ ຊຸດທີ IX ແມ່ນຜົນສໍາເລັດໃນການຈັດຕັ້ງປະຕິບັດແຜນການສ້າງ ແລະ ປັບປຸງກົດໝາຍ 5 ປີ ທັງເປັນການປະກອບ ສ່ວນສໍາຄັນໃນການປັບປຸງ ແລະ ເພີ່ມທະວີພາຫະນະ, ເຄື່ອງມືຄຸ້ມຄອງລັດ, ຄຸ້ມຄອງເສດຖະກິດ-ສັງຄົມ ໃຫ້ເປັນລະບົບຄົບຊຸດ ເພື່ອຮັບປະກັນການປົກປ້ອງສິດ ແລະ ຜົນປະໂຫຍດຂອງຊາດ ແລະ ປະຊາຊົນລາວບັນດາເຜົ່າ, ສະກັດກັ້ນ ແລະ ຕ້ານບັນດາປະກົດການຫຍໍ້ທໍ້ ທີ່ເປັນການປະພຶດລະເມີດກົດໝາຍຢູ່ໃນສັງຄົມ ແລະ ແນວຄິດອິດສະລະເສລີຕາມໃຈ ທີ່ຢູ່ເໜືອກົດໝາຍ, ພ້ອມກັນນັ້ນ, ກໍເປັນປັດໄຈຮັບປະກັນໃຫ້ແກ່ການສ້າງລັດ ປະຊາທິປະໄຕ ປະຊາຊົນ ໃຫ້ເປັນລັດທີ່ປົກຄອງດ້ວຍກົດໝາຍຂອງປະຊາຊົນ ໂດຍປະຊາຊົນ ແລະ ເພື່ອປະຊາຊົນເທື່ອລະກ້າວ, ທັງຮັບປະກັນໃຫ້ແກ່ການເຊື່ອມຈອດ, ເຊື່ອມໂຍງເຂົ້າສູ່ພາກພື້ນ ແລະ ສາກົນ. (more…)
by somchan
ພັທ ສີວິໄລ ພູມນະໄຊ ຫົວໜ້າກອງບັນຊາການ ປກສ ເມືອງສັງທອງ ນະຄອນຫຼວງວຽງຈັນ ໄດ້ໃຫ້ສໍາພາດຕໍ່ສື່ມວນຊົນປ້ອງກັນຄວາມສະຫງົບ ໃນວັນທີ 5 ກໍລະກົດ 2022 ກ່ຽວກັບຄວາມຄືບໜ້າ ແລະ ຜົນສໍາເລັດ ໃນການຈັດຕັ້ງປະຕິບັດວາລະແຫ່ງຊາດ ວ່າດ້ວຍການແກ້ໄຂບັນຫາຢາເສບຕິດ ຢູ່ເມືອງສັງທອງ ວ່າ: ເມືອງສັງທອງ ໄດ້ເລີ່ມຈັດຕັ້ງປະຕິບັດ ວາລະແຫ່ງຊາດ ວ່າດ້ວຍການແກ້ໄຂບັນຫາຢາເສບຕິດ ນັບຕັ້ງແຕ່ ເດືອນກັນຍາ 2021 ເປັນຕົ້ນມາ. ໂດຍສຸມໃສ່ 6 ວຽກຈຸດສຸມ ຄື: ວຽກງານໂຄສະນາສຶກສາອົບຮົມ ໃຫ້ສັງຄົມໄດ້ຮັບຮູ້, ເຂົ້າໃຈ ຕໍ່ແນວທາງຂອງພັກ, ແຜນນະໂຍບາຍ ແລະ ກົດຫມາຍຂອງລັດ, ຜົນຮ້າຍ ໄພອັນຕະລາຍຂອງຢາເສບຕິດ ແລະ ອື່ນໆ. ພ້ອມທັງ ໄດ້ຫັນເອົາກໍາລັງລົງເຮັດວຽກງານກໍ່ສ້າງຮາກຖານການເມືອງ ເພື່ອຈັດຕັ້ງຜັນຂະຫຍາຍວາລະແຫ່ງຊາດ ວ່າດ້ວຍການແກ້ໄຂບັນຫາຢາເສບຕິດ ສູ່ບັນດາຮາກຖານກຸ່ມບ້ານ ແລະ ບ້ານໃນທົ່ວເມືອງສັງທອງ ຕິດພັນກັບການເປີດຂະບວນການວຽກງານສ້າງຄອບຄົວ, ບ້ານ ປອດຢາເສບຕິດ ແລະ ປ້ອງກັນຄວາມສະຫງົບດີ ໃນທົ່ວເມືອງ ສໍາເລັດແລ້ວ 16 ບ້ານ ຈາກທັງຫມົດ 35 ບ້ານ. ນອກນີ້ ຍັງໄດ້ເກັບກໍາຂຶ້ນບັນຊີເປົ້າຫມາຍທີ່ພົວພັນກັບຢາເສບຕິດໄດ້ 1.172 ຄົນ ໃນນີ້ ໄດ້ແກ້ໄຂແລ້ວ 327 ຄົນ, ສາມາດມ້າງຄະດີຢາເສບຕິດໄດ້ 26 ເລື່ອງ, ກັກຕົວຜູ້ຖືກຫາໄດ້ 41 ຄົນ ພ້ອມດ້ວຍຂອງກາງ ແລະ ວັດຖຸຊັບສິນ ທີ່ກ່ຽວຂ້ອງກັບການກະທໍາຜິດ ເພື່ອດໍາເນີນຄະດີ ຕາມກົດຫມາຍ.
ພັທ ສີວິໄລ ພູມນະໄຊ ຍັງໃຫ້ຮູ້ອີກວ່າ: ຕິດພັນກັບການຈັດຕັ້ງປະຕິບັດວາລະແຫ່ງຊາດ ວ່າດ້ວຍການແກ້ໄຂບັນຫາຢາເສບຕິດ ກໍາລັງປ້ອງກັນຄວາມສະຫງົບ ຢູ່ເມືອງສັງທອງ ຍັງໄດ້ປະສານສົມທົບກັບຂະແໜງການທີ່ກ່ຽວຂ້ອງ ຂອງອົງການປົກຄອງເມືອງ ເພື່ອຮ່ວມມືກັນໃນການຈັດຕັ້ງປະຕິບັດວາລະແຫ່ງຊາດ ວ່າດ້ວຍການແກ້ໄຂບັນຫາຫຍຸ້ງຍາກທາງດ້ານເສດຖະກິດ-ການເງິນ ຕື່ມອີກ. ເປັນຕົ້ນແມ່ນ ການປ້ອງກັນ, ສະກັດກັ້ນ ແລະ ແກ້ໄຂ ຄະດີເສດຖະກິດ, ການຕິດຕາມສະພາບການລັກລອບແລກປ່ຽນເງິນຕາຕ່າງປະເທດ ແລະ ບັນຫາອື່ນໆ ທີ່ມີຜົນກະທົບ ແລະ ກໍ່ໃຫ້ເກີດບັນຫາຫຍຸ້ງຍາກ ທາງດ້ານເສດຖະກິດ-ການເງິນ, ບັນຫາທີ່ສົ່ງຜົນກະທົບຕໍ່ການດໍາລົງຊີ້ວິດຂອງຄົນໃນສັງຄົມ ແລະ ອື່ນໆ.
by somda phoneor
ໃນວັນທີ 7 ກໍລະກົດນີ້ ກອງປະຊຸມສະໄຫມສາມັນເທື່ອທີ່ 3 ຂອງສະພາແຫ່ງຊາດຊຸດທີ IX ໂດຍການເປັນປະທານຂອງ ທ່ານ ໄຊສົມພອນ ພົມວິຫານ ປະທານສະພາແຫ່ງຊາດ ແລະ ສະມາຊິກສະພາແຫ່ງຊາດແຕ່ລະເຂດເລືອກຕັ້ງເຂົ້າຮ່ວມ.
(more…)
by somda phoneor
ໃນວັນທີ 7 ກໍລະກົດ 2012 ທີ່ຫ້ອງຮັບແຂກສະພາແຫ່ງຊາດ, ທ່ານ ນາງ ປານີ ຢາທໍ່ຕູ້ ຮອງປະທານປະເທດ ແຫ່ງ ສປປ ລາວ ໄດ້ໃຫ້ກຽດຕ້ອນຮັບການເຂົ້າຢ້ຽມອໍາລາຂອງ ທ່ານ ນາດາບ ເອສະກາ ເອກອັກຄະລັດຖະທູດ ວິສາມັນ ຜູ້ມີອໍານາດເຕັມແຫ່ງ ອິດສະຣາແອນ ປະຈໍາ ສປປ ລາວ ເຊິ່ງມີ ສໍານັກງານສະຖານທູດຕັ້ງຢູ່ຮ່າໂນຍ ສສ ຫວຽດນາມ ເນື່ອງໃນໂອກາດ ສໍາເລັດການປະຕິບັດຫນ້າທີ ການທູດປະຈໍາ ສປປ ລາວ.
(more…)
by somda phoneor
ໃນວາລະດໍາເນີນກອງປະຊຸມສະໄຫມສາມັນເທື່ອທີ 3 ຂອງສະພາແຫ່ງຊາດຊຸດທີ 9. ໃນວັນທີ 7 ກໍລະກົດນີ້ ພາຍໃຕ້ການເປັນປະທານຂອງ ທ່ານ ໄຊສົມພອນ ພົມວິຫານ ປະທານສະພາແຫ່ງຊາດ. ໃນກອງປະຊຸມບັນດາສະມາຊິກສະພາແຫ່ງຊາດ ໄດ້ລົງຄະແນນສຽງຮັບຮອງເອົາບັນດາຮ້າງ ກົດຫມາຍ ສະບັບປັບປຸງ ແລະ ສ້າງໃຫມ່ ໃນນີ້ ມີກົດຫມາຍ ວ່າດ້ວຍການຄຸ້ມຄອງອາວຸດ ແລະ ວັດຖຸລະເບີດ ( ສ້າງໃຫມ່ ) ເຊິ່ງ ພົຕ ປອ ທອງເຫຼັກ ມັງຫນໍ່ເມກ ຮອງລັດຖະມົນຕີກະຊວງປ້ອງກັນຄວາມສະຫົງບ ໄດ້ລາຍງານຄືນການປັບປຸງກົດຫມາຍດັ່ງກ່າວ ແລະ ໃຫ້ຄວາມກະຈ່າງແຈ້ງ ໂດຍອີງໃສ່ຄໍາຖາມເຈາະຈີ້ມຂອງທ່ານປະທານກອງປະຊຸມ ແລະ ການປະກອບຄໍາເຫັນຂອງບັນດາສະມາຊິກສະພາແຫ່ງຊາດໃສ່ບັນດາມາດຕາຕ່າງໆ.
(more…)


text:
ຂ່າວສານ
ສືບຕໍ່ຍູ້ແຮງການກໍ່ສ້າງ, ປັບປຸງ, ຍົກສູງກຳລັງຄວາມສາມາດການນຳພາຂອງ ພັກ
ວັນທີ 4 ຕຸລາ 2021 ຢູ່ ຮ່າໂນ້ຍ, ໃນບົດກ່າວປາໄສໄຂກອງປະຊຸມຄັ້ງທີ 4 ຄະນະບໍລິຫານງານສູນກາງພັກກອມມູນິດ ຫວຽດນາມ ຊຸດທີ XIII, ທ່ານເລຂາທິການໃຫຍ່ ຫງວຽນຝູຈ້ອງ ໄດ້ຍົກໃຫ້ເຫັນຢ່າງຈະແຈ້ງທັດສະນະ, ແຜນນະໂຍບາຍ ສືບຕໍ່ກໍ່ສ້າງ, ປັບປຸງພັກ. ໜ້າທີ່ກໍ່ສ້າງ, ປັບປຸງພັກ ແມ່ນເພື່ອແນໃສ່ສະກັດກັ້ນ, ຍູ້ປະກົດການເສື່ອມທາດຂາດຄຸນກ່ຽວກັບແນວຄິດການເມືອງ, ຄຸນສົມບັດ, ແບບແຜນການດຳລົງຊີວິດ, ປະກົດການ “ຜັນແປດ້ວຍຕົນເອງ”, “ຜັນປ່ຽນດ້ວຍຕົນເອງ” ໃຫ້ຖອຍໄປ, ຍົກສູງກຳລັງຄວາມສາມາດການນຳພາ, ກຳລັງຕໍ່ສູ້, ສ້າງຂີດໝາຍໃໝ່ໃນເສັ້ນທາງແຫ່ງການພັດທະນາຂອງພັກ, ຂອງປະເທດຊາດ ແລະ ຂອງຊາດ ຫວຽດນາມ.
ທ່ານເລຂາທິການໃຫຍ່ ຫງວຽນຝູຈ້ອງ (ພາບ: VOV)
ຕາມທ່ານເລຂາທິການໃຫຍ່ ຫງວຽນຝູຈ້ອງ ແລ້ວ, ການນຳພາຂອງພັກກອມມູນິດ ຫວຽດນາມ ແມ່ນປັດໄຈຕັດສິນຊີ້ຂາດທຸກໄຊຊະນະຂອງການປະຕິວັດ ຫວຽດນາມ. ການກໍ່ສ້າງ, ປັບປຸງພັກ ຍາມໃດກໍແມ່ນໜ້າທີ່ຫຼັກແຫຼ່ງແກ່ນສານ, ມີຄວາມສຳຄັນເປັນພິເສດຕໍ່ພັກ ແລະ ລະບອບ. ກອງປະຊຸມໃຫຍ່ຄັ້ງທີ XIII ຂອງ ພັກ ໄດ້ວາງອອກບັນດາໜ້າທີ່ພື້ນຖານເພື່ອກໍ່ສ້າງພັກ ແລະ ປັບປຸງລະບົບການເມືອງໃຫ້ນັບມື້ນັບປອດໃສ, ໝັ້ນຄົງເຂັ້ມແຂງຢ່າງຮອບດ້ານ; ໃນນັ້ນ ຢັ້ງຢືນ ຈະສືບຕໍ່ຢຶດໝັ້ນການປະຕິບັດມະຕິສູນກາງພັກຄັ້ງທີ 4 ຊຸດທີ XI ແລະ ມະຕິສູນກາງພັກຄັ້ງທີ 4 ຊຸດທີ XII ກ່ຽວກັບການກໍ່ສ້າງ, ປັບປຸງພັກ. ເພື່ອຜັນຂະຫຍາຍການປະຕິບັດມະຕິກອງປະຊຸມໃຫຍ່ຄັ້ງທີ XIII ຂອງພັກ, ກອງປະຊຸມສູນກາງພັກຄັ້ງທີ 4 ນີ້ ຈະສືບຕໍ່ປຶກສາຫາລື, ສ້າງຄວາມເຫັນດີເປັນເອກະພາບສູງກ່ຽວກັບບັນດາແຜນນະໂຍບາຍ, ເປົ້າໝາຍ, ໜ້າທີ່ ແລະ ມາດຕະການ ເພື່ອແນໃສ່ “ເພີ່ມທະວີການກໍ່ສ້າງ, ປັບປຸງພັກ; ສະກັດກັ້ນ, ຍູ້ປະກົດການເສື່ອມທາດຂາດຄຸນກ່ຽວກັບແນວຄິດການເມືອງ, ຄຸນສົມບັດ, ແບບແຜນການດຳລົງຊີວິດ, ບັນດາປະກົດການ “ຜັນແປດ້ວຍຕົນເອງ”, “ຜັນປ່ຽນດ້ວຍຕົນເອງ” ພາຍໃນພັກ” ໃຫ້ຖອຍໄປ. ທ່ານເລຂາທິການໃຫຍ່ ຊີ້ແຈ້ງວ່າ:
“ສະເໜີໃຫ້ບັນດາສະຫາຍ ຈົ່ງປະກອບຄຳເຫັນກ່ຽວກັບຄວາມຈຳເປັນ, ຄວາມຖືກຕ້ອງຂອງການປະກາດໃຊ້ບົດສະຫຼຸບຂອງກອງປະຊຸມສູນກາງພັກຄັ້ງນີ້ ກ່ຽວກັບການສືບຕໍ່ປະຕິບັດມະຕິສູນກາງພັກຄັ້ງທີ 4 ຊຸດທີ XII ດ້ວຍຊື່ເອີ້ນ, ຫົວຂໍ້ ແລະ ຂອບຂະໜາດໃໝ່ຂອງຮ່າງບົດສະຫຼຸບ. ຕ້ອງຊີ້ໃຫ້ເຫັນຢ່າງຈະແຈ້ງ ອັນໃດຄວນປັບປຸງ, ຄວນເພີ່ມເຕີມ; ພ້ອມກັບການສະກັດກັ້ນ, ຍູ້ຖອຍນັ້ນ ຕ້ອງຕັ້ງໜ້າປ້ອງກັນ, ສະກັດກັ້ນ ແລະ ເປັນເຈົ້າການ, ຢືດໝັ້ນຕໍ່ສູ້, ປັບໄໝກໍລະນີເສື່ອມທາດຂາດຄຸນກ່ຽວກັບແນວຄິດການເມືອງ, ຄຸນສົມບັດ, ແບບແຜນການດຳລົງຊີວິດ, ປະກົດການຫຍໍ້ທໍ້, ການສໍ້ລາດບັງຫຼວງ… ຢ່າງຂ້ຽວຂາດ ແລະ ເຂັ້ມງວດ. ຈາກນັ້ນ, ປະເມີນສະພາບການ ແລະ ຊອກຫາເຫດຜົນ, ເປົ້າໝາຍ, ທັດສະນະຢ່າງຈະແຈ້ງ, ແນວຄິດຊີ້ນຳ ແລະ ບັນດາແຜນນະໂຍບາຍ, ມາດຕະການແກ້ໄຂຕ້ອງສອດຄ່ອງກັບແຕ່ລະເນື້ອໃນ, ແຕ່ລະບັນຫາ, ໂດຍສະເພາະແມ່ນບັນດາມາດຕະການທີ່ມີລັກສະນະບຸກທະລຸໃນອາຍຸການນີ້.”
ກອງປະຊຸມຄັ້ງທີ 4 ຄະນະບໍລິຫານງານສູນກາງພັກກອມມູນິດ ຫວຽດນາມ ຊຸດທີ XIII ຖືກໄຂຂຶ້ນໃນວັນທີ 4 ຕຸລາ 2021 (ພາບ: VOV)
“ສືບຕໍ່ປະຕິບັດມະຕິສູນກາງພັກຄັ້ງທີ 4 ຊຸດທີ XII ໃຫ້ບັນລຸປະສິດທິຜົນສູງສຸດ; ພ້ອມທັງສະເໜີສຸມໃສ່ໃຫ້ບຸລິມະສິດປະຕິບັດບັນດາໝວດໜ້າທີ່, ມາດຕະການຈຸດສຸມກ່ຽວກັບການກໍ່ສ້າງຖັນແຖວພະນັກງານທຸກຂັ້ນ; ສືບຕໍ່ປ່ຽນແປງໃໝ່, ຍົກສູງຄຸນນະພາບວຽກງານແນວຄິດການເມືອງ, ການຕຳຫນິຕິຊົມຕົນເອງ ແລະ ຕຳໜິຕິຊົມເພື່ອນສະຫາຍ; ສຸມໃສ່ການສ້າງກົດໝາຍ, ກົນໄກ, ນະໂຍບາຍໃຫ້ສົມບູນແບບ; ເພີ່ມທະວີວຽກງານກວດກາ, ຕິດຕາມກວດກາ, ກົດລະບຽບພັກ, ຢຶດໝັ້ນຕໍ່ສູ້ການປ້ອງກັນ, ຕ້ານການສໍ້ລາດບັງຫຼວງ, ປະກົດການຫຍໍ້ທໍ້; ເສີມຂະຫຍາຍບົດບາດ, ຄວາມຮັບຜິດຊອບຂອງບັນດາອົງການໂດຍປະຊາຊົນເລືອກຕັ້ງ, ແນວໂຮມປະເທດຊາດ ຫວຽດນາມ, ບັນດາອົງການຈັດຕັ້ງການເມືອງ - ສັງຄົມ ແລະ ປະຊາຊົນ ທີ່ເຂົ້າຮ່ວມການກໍ່ສ້າງພັກ.”
ກ່ຽວກັບການປັບປຸງ, ເພີ່ມເຕີມຂໍ້ກຳນົດເລກທີ 47, ລົງວັນທີ 01 ພະຈິກ 2011 ຂອງຄະນະບໍລິຫານງານສູນກາງພັກ ຊຸດທີ XI ກ່ຽວກັບຂໍ້ຫ້າມສຳລັບສະມາຊິກພັກ ເພື່ອປະກອບສ່ວນເຂົ້າໃນການກໍ່ສ້າງ, ປັບປຸງພັກ, ຕາມທ່ານເລຂາທິການໃຫຍ່ ຫງວຽນຝູຈ້ອງ ແລ້ວ, ຄວາມຈິງ ເກືອບ 10 ປີ ຜ່ານມາ ໄດ້ສະແດງໃຫ້ເຫັນວ່າ ບັນດາຂໍ້ກຳນົດດັ່ງກ່າວ ແມ່ນມີຄວາມຈຳເປັນທີ່ສຸດ; ບັນດາເນື້ອໃນສ່ວນຫຼາຍທີ່ລະບຸໃນຂໍ້ກຳນົດນັ້ນ ແມ່ນຍັງສອດຄ່ອງ ແລະ ຕອບສະໜອງໄດ້ຕາມບັນດາຄຳຮຽກຮ້ອງຕ້ອງການໃນການຄຸ້ມຄອງ, ການສຶກສາ ແລະ ຝຶກຝົນຫຼໍ່ຫຼອມຖັນແຖວພະນັກງານ, ສະມາຊິກພັກ. ເຖິງຢ່າງໃດກໍຕາມ, ຕໍ່ໜ້າຄວາມຮຽກຮ້ອງຕ້ອງການໃໝ່, ຄວນສືບຕໍ່ປັບປຸງເພີ່ມເພີ່ມບາງເນື້ອໃນສຳຄັນກ່ຽວກັບການຝຶກຝົນແນວຄິດການເມືອງ, ຮັກສາຈັນຍາບັນຄຸນສົມບັດ, ແບບແຜນການດຳລົງຊີວິດຂອງພະນັກງານ, ສະມາຊິກພັກໃຫ້ສົມບູນແບບ. ທ່ານເລຂາທິການໃຫຍ່ຊີ້ແຈ້ງວ່າ:
“ສະເໜີໃຫ້ບັນດາສະຫາຍກຳມະການສູນກາງພັກ ແລະ ຜູ້ແທນເຂົ້າຮ່ວມກອງປະຊຸມ ດ້ວຍປະສົບການ ແລະ ພຶດຕິກຳຕົວຈິງທີ່ອຸສົມສົມບູນຢູ່ຂັ້ນທ້ອງຖິ່ນ, ອົງການ, ຫົວໜ່ວຍທີ່ຕົນພວມເຮັດວຽກ ຈົ່ງປະກອບຄຳເຫັນຢ່າງລະອຽດ, ແທດຈິງ, ມີຄວາມເປັນໄປໄດ້, ດັດປັບໂດຍກົງເຂົ້າໃນຮ່າງຂໍ້ກຳນົດ, ສ້າງຄວາມເຫັນດີເຫັນພ້ອມສູງໃນສູນກາງ ເພື່ອປະກາດໃຊ້ຂໍ້ກຳນົດໃໝ່ ກ່ຽວກັບບັນດາຂໍ້ຫ້າມສຳລັບສະມາຊິກພັກ, ຕອບສະໜອງຄວາມຮຽກຮ້ອງຕ້ອງການ ຊັດເຈນ, ຄົບຖ້ວນ, ເຂົ້າໃຈງ່າຍ, ຈື່ໄດ້ງ່າຍ, ປະຕິບັດໄດ້ງ່າຍ ແລະ ກວດກາ, ຕິດຕາມໄດ້ງ່າຍ, ປະກອບສ່ວນດັດປັບຄວາມຮັບຮູ້ ແລະ ການກະທຳຂອງພະນັກງານ, ສະມາຊິກພັກຕາມທິດ ຕັ້ງໜ້າ, ຖືກຕ້ອງ, ສ້າງການຫັນປ່ຽນຢ່າງແຮງ ແລະ ເດັ່ນຊັດກວ່າອີກໃນວຽກງານກໍ່ສ້າງ, ປັບປຸງພັກໃນໄລຍະຈະມາເຖິງ”.
ສິ້ນສຸດບົດກ່າວປາໄສ, ທ່ານເລຂາທິການໃຫຍ່ ຫງວຽນຝູຈ້ອງ ສະເໜີໃຫ້ສູນກາງ ຈົ່ງເສີມຂະຫຍາຍນ້ຳໃຈຄວາມຮັບຜິດຊອບ, ການຄົ້ນຄວ້າ, ປຶກສາຫາລືຢ່າງກົງໄກກົງມາ, ປະກອບຄຳເຫັນເພື່ອສ້າງບົດລາຍງານ, ໂຄງການ, ຮ່າງມະຕິສະບັບຕ່າງໆ ແລະ ບົດສະຫຼຸບຂອງສູນກາງພັກ ໃຫ້ສົມບູນແບບ ແລະ ພິຈາລະນາ, ຕົກລົງໃນກອງປະຊຸມຄັ້ງຕໍ່ໄປ, ສ້າງຂີດໝາຍໃໝ່ໃນເສັ້ນທາງພັດທະນາຂອງພັກ, ຂອງປະເທດຊາດ ແລະ ຂອງຊາດ ຫວຽດນາມ./.
(ແຫຼ່ງຄັດຈາກ VOV)


text:
ຂ່າວສານ
ຫວຽດນາມ - ສ.ເກົາຫຼີ ມານະພະຍາຍາມຍົກລະດັບການພົວພັນຄູ່ຮ່ວມມືຍຸດທະສາດຢ່າງຮອບດ້ານ
ທ່ານນາຍົກລັດຖະມົນຕີ ຫງວຽນຊວັນຟຸກ ໃຫ້ການຕ້ອນຮັບທ່ານ ປະທານສະພາແຫ່ງຊາດ ສ.ເກົາຫຼີ (ພາບ: TTXVN)
ຕອນບ່າຍວັນທີ 2 ພະຈິກ, ຢູ່ ສຳນັກງານລັດຖະບານ, ກ່າວຄຳເຫັນທີ່ການຕ້ອນຮັບທ່ານປະທານສະພາແຫ່ງຊາດ ສ.ເກົາຫຼີ Park Byeong-Seug, ທ່ານນາຍົກລັດຖະມົນຕີ ຫວຽດນາມ ຫງວຽນຊວນຟຸກໄດ້ຊີ້ແຈ້ງວ່າ: ຫວຽດນາມ ຢຶດໝັ້ນກັບເສັ້ນທາງ ພົວພັນຕ່າງປະເທດເປັນເອກະລາດ, ເປັນເຈົ້າຂອງຕົນເອງ, ຫັນເປັນຫຼາຍຮູບແບບ, ແລະຫຼາຍຝ່າຍ, ເຊື່ອມໂຍງເຂົ້າກັບສາກົນຢ່າງເລິກເຊິ່ງ, ຍາມໃດກໍ່ຖືການພົວພັນກັບສ.ເກົາຫຼີເປັນສຳຄັນ ແລະ ຫວັງວ່າຈະສືບຕໍ່ພັດທະນາການພົວພັນຄູ່ຮ່ວມມືຍຸດທະສາກັບ ສ.ເກົາຫຼີ ໃຫ້ເລິກເຊິ່ງກ້ວາງຂວາງກ່ວາເກົ່າ.
ທ່ານນາຍົກລັດຖະມົນຕີຫວັງວ່າທ່ານປະທານສະພາແຫ່ງຊາດ ສ.ເກົາຫຼີ ແລະບັນດາສະມາຊິກລັດຖະສະພາສືບຕໍ່ສົ່ງເສີມບັນດາວິສາຫະກິດ ສ.ເກົາຫຼີ ເພີ່ມທະວີການລົງທຶນເຂົ້າຫວຽດນາມ. ທ່ານນາຍົກລັດຖະມົນຕີກໍ່ສະເໜີໃຫ້ 2 ຝ່າຍເພີ່ມທະວີການສົມທົບກັນຢູ່ບັນດາເວທີປາໄສຫຼາຍຝ່າຍ. ສະເໜີໃຫ້ສ.ເກົາຫຼີ ສະໜັບສະໜູນຫວຽດນາມປະຕິບັດບົດບາດເປັນປະທານອາຊຽນໃນປີ 2020 ແລະ ປະເທດປະສານງານການພົວພັນອາຊຽນ - ສ.ເກົາຫຼືໃນປີ 2021-2024 ໃຫ້ເປັນຢ່າງດີ; ສືບຕໍ່ສະໜັບສະໜູນຫຼັກໝັ້ນຂອງຫວຽດນາມແລະອາຊຽນກ່ຽວກັບບັນຫາທະເລຕາເວັນອອກ.
ສ່ວນທ່ານ Park Byeong-Seug ໄດ້ເນັ້ນໜັກວ່າ: ສ.ເກົາຫຼີມີຄວາມຫວັງຢາກສ້າງຄູ່ຮ່ວມມືຍຸດທະສາດຮອບດ້ານກັບ ຫວຽດນາມ ໃນໄລຍະຈະມາເຖິງ. ການຍົກລະດັບການ ຄູ່ຮ່ວມມືແມ່ນເພື່ອແນໃສ່ຮັດແໜ້ນການຮ່ວມມືອາຊີຕາເວັນອອກ ໃນສະພາບການໂລກລະບາດ Covid – 19 ນັບມື້ນັບເພີ່ມຂຶ້ນ ແລະ ການພົວພັນກັບໂລກ…
(ແຫຼ່ງຄັດຈາກ VOV)


text:
ຂ່າວສານ
ຫວຽດນາມ ແມ່ນສະມາຊິກຕັ້ງໜ້າ, ມີຄວາມຮັບຜິດຊອບຂອງສະຫະປະຊາຊາດ
ທ່ານເອກອັກຄະລັດຖະທູດ ດັ້ງດິງກູຍ, ຫົວໜ້າຄະນະຜູ້ຕາງໜ້າຫວຽດນາມປະຈໍາ ສະຫະປະຊາຊາດ (ພາບ:TTXVN)
ຕາມທ່ານເອກອັກຄະລັດຖະທູດ ດັ້ງດິງກູຍ, ຫົວໜ້າຄະນະຜູ້ຕາງໜ້າຫວຽດນາມປະຈໍາ ສະຫະປະຊາຊາດ, ໃນຂົງເຂດຮັກສາສັນຕິພາບ, ຄວາມໝັ້ນຄົງ, ຫວຽດນາມ ໄດ້ມີການປະກອບສ່ວນຕັ້ງໜ້າເຂົ້າໃນການຫຼຸດຜ່່ອນກໍາລັງທັບ ແລະ ຕ້ານການແຜ່ຂະຫຍາຍອາວຸດ, ໂດຍສະເພາະແມ່ນອາວຸດນິວເຄຼຍ ແລະ ອາວຸດລ້າງຜານຊະນິດຕ່າງໆ. ການເຂົ້າຮ່ວມການເຄື່ອນໄຫວຮັກສາສັນຕິພາບຂອງສະຫະປະຊາຊາດ ແມ່ນຈຸດພົ້ນເດັ່ນ ສະແດງໃຫ້ເຫັນເຖິງນໍ້າໃຈຄູ່ຮ່ວມມືທີ່ມີຄວາມຮັບຜິດຊອບຂອງຫວຽດນາມ. ຫວຽດນາມ ພວມມານະພະຍາຍາມ ເພື່ອກະກຽມຜັນຂະຫຍາຍໂຮງໝໍເຄື່ອນທີ່ ລະດັບ 2 ຢູ່ ຊູດັງໃຕ້.
ໃນຂົງເຂດພັດທະນາ, ປັດຈຸບັນ, ຫວຽດນາມພວມມານະພະຍາຍາມຜັນຂະຫຍາຍ ໂຄງການດໍາເນີນການພັດທະນາແບບຍືນຍົງ ປີ 2030, ຂໍ້ຕົກລົງ ປາຣີ ກ່ຽວກັບການປ່ຽນແປງຂອງດິນຟ້າອາກາດ, ຂໍ້ລິເລີ່ມຂອງ ສະຫະປະຊາຊາດ ກ່ຽວກັບການຮັບມືກັບພາຍຸ El Nino ແລະ La Nina... ວັນທີ 5 ກໍລະກົດ 2018, ຫວຽດນາມ ແລະ ສະຫະປະຊາຊາດ ໄດ້ລົງນາມໃນແຜນການຍຸດທະສາດຮ່ວມສະບັບໃໝ່ (OSP) ສໍາລັບໄລຍະ 2017 - 2021 ລະຫວ່າງລັດຖະບານຫວຽດນາມ ແລະ 18 ອົງການ ຂອງສະຫະປະຊາຊາດ. ນີ້ແມ່ນຂີດໝາຍສໍາຄັນ ສະແດງໃຫ້ເຫັນຄໍາໝັ້ນສັນຍາທີ່ເຂັ້ມແຂງຂອງສະຫະປະຊາຊາດ ແລະ ລັດຖະບານຫວຽດນາມ ໃນ ໂຄງການເຄື່ອນໄຫວລະດັບຊາດ ປະຕິບັດບັນດາເປົ້າໝາຍພັດທະນາແບບຍືນຍົງ, ພ້ອມທັງຕັ້ງໜ້າເຂົ້າຮ່ວມການປົກປ້ອງສິດທິມະນຸດໃນໂລກ.
ທ່ານເອກອັກຄະລັດຖະທູດ ດັ້ງດິງກູຍເຊື່ອໝັ້ນວ່າ ໃນໄລຍະຈະມາເຖິງ, ຫວຽດນາມ ຈະສືບຕໍ່ປະກອບສ່ວນຢ່າງຕັ້ງໜ້າເຂົ້າໃນການຮັກສາສັນຕິພາບ, ສະຖຽນລະພາບ, ພັດທະນາແບບຍືນຍົງ ຢູ່ພາກພື້ນ ແລະ ໃນໂລກ. ພ້ອມກັນນັ້ນ, ກໍສູ້ຊົນນໍາການພົວພັນຮ່ວມມືກັບ ສະຫະປະຊາຊາດ ກ້າວເຂົ້າສູ່ລວງເລິກ, ມີປະສິດທິຜົນ ແລະ ແທດຈິງ.
(ແຫຼ່ງຄັດຈາກ VOV)


text:
ຂ່າວສານ
ຫວຽດນາມ ແມ່ນຄູ່ຮ່ວມມືສຳຄັນຂອງສິງກະໂປໃນອາຊຽນ
ລັດຖະມົນຕີກະຊວງຖະແຫຼງຂ່າວ ແລະ ສື່ສານສິງກະໂປ ທ່ານນາງ Josephine Teo, ຕີລາຄາວ່າ ປັດຈຸບັນ ຫວຽດນາມເປັນໜຶ່ງໃນບັນດາພື້ນຖານເສດຖະກິດເຕີບໂຕໄວທີ່ສຸດ ຢູ່ພາກພື້ນອາຊີຕາເວັນອອກສ່ຽງໃຕ້, ເປັນຄູ່ຮ່ວມມືແລະ ເປັນເພື່ອນມິດທີ່ສຳຄັນຂອງສິງກະໂປໃນອາຊຽນ.
ພາຍຫຼັງ 2 ປີທີ່ຖືກງົດໄວ້ຍ້ອນພະຍາດໂຄວິດ - 19, ຕອນຄ່ຳວັນທີ 25 ສິງຫາ, ສະຖານທູດ ຫວຽດນາມ ປະຈຳ ສິງກະໂປ ໄດ້ຈັດຕັ້ງພິທີສະເຫຼີມສະຫຼອງ ວັນຊາດຄັ້ງທີ 71 ດ້ວຍການເຂົ້າຮ່ວມຂອງ ແຂກສິງກະໂປ, ຄະນະການທູດ, ວົງການວິສາຫະກິດ, ນັກຮຽນຮູ້ ແລະ ຜູ້ຕາງໜ້າຂອງປະຊາຄົມຫວຽດນາມ ຢູ່ປະເທດປະຈຳຖິ່ນກ່ວາ 300 ຄົນ ກ່າວຄຳເຫັນທີ່ພິທີເປີດງານລ້ຽງ, ທ່ານເອກອັກຄະລັດຖະທູດ ມາຍເຟືອກຢຸງ ໄດ້ແນະນຳຜົນງານການພັດທະນາເສດຖະກິດ - ສັງຄົມຂອງ ຫວຽດນາມ ໃນໄລຍະຜ່ານມາ, ໂດຍຢັ້ງຢືນເຖິງນະໂຍບາຍການຕ່າງປະເທດທີ່ສະເໝີຕົ້ນສະເໝີປາຍຂອງ ຫວຽດນາມແມ່ນຕັ້ງໜ້າພັດທະນາການພົວພັນໄມຕີຈິດມິດຕະພາບ ແລະ ຄວາມໄວ້ເນື້ອເຊື່ອໃຈກັບບັນດາປະເທດ, ໃນນັ້ນມີສິງກະໂປ. ສ່ວນລັດຖະມົນຕີກະຊວງຖະແຫຼງຂ່າວ ແລະ ສື່ສານສິງກະໂປ ທ່ານນາງ Josephine Teo, ຕີລາຄາວ່າ ປັດຈຸບັນ ຫວຽດນາມເປັນໜຶ່ງໃນບັນດາພື້ນຖານເສດຖະກິດເຕີບໂຕໄວທີ່ສຸດ ຢູ່ພາກພື້ນອາຊີຕາເວັນອອກສ່ຽງໃຕ້, ເປັນຄູ່ຮ່ວມມືແລະ ເປັນເພື່ອນມິດທີ່ສຳຄັນຂອງສິງກະໂປໃນໂອກາຊຽນ. ສອງຝ່າຍຮ່ວມມືກັນຢ່າງແໜ້ນແຟ້ນ ໃນຂົງເຂດຫຼັກແຫຼ່ງສຳຄັນ. ປັດຈຸບັນ, ສອງປະເທດພວມຮ່ວມມືກັນເພື່ອຟື້ນຟູຢ່າງແຮງ ຫຼັງພະຍາດໂຄວິດ - 19, ເປີດກວ້າງການຮ່ວມມືໃນຫຼາຍຂົງເຂດໃໝ່ເປັນຕົ້ນແມ່ນຄວາມໝັ້ນຄົງທາງເຄືອຂ່າຍອິນເຕີແນດ, ນະຄອນອັດສະລິຍະ, ການພັດທະນາແບບຍືນຍົງ ແລະ ເສດຖະກິດດີຈີຕອນ…
(ແຫຼ່ງຄັດຈາກ VOV)


text:
ໃນວັນທີ 6 ເມສາ 2022 ກະຊວງ ປກສ ໄດ້ຈັດພິທີປະກາດເລື່ອນຊັ້ນໃຫ້ນາຍຕໍາຫລວດຂັ້ນສູງ ຈາກ ພັນເອກ ຂຶ້ນ ພົນຈັດຕະວາ 6 ສະຫາຍ ແລະ ພົນຈັດຕະວາ ຂຶ້ນ ພົນຕີ 1 ສະຫາຍ ຄື:
ພົນຈັດຕະວາ ຄອນສະຫວັນ ສົມພາໄຊ ຮອງຫົວໜ້າກົມໃຫຍ່ການເມືອງ, ພົນຈັດຕະວາ ສຸລິນະ ແກ້ວປະເສີດ ຮອງຫົວໜ້າຫ້ອງວ່າການ ກະຊວງ ປກສ, ພົນຈັດຕະວາ ໜູໃບ ອິນທິສານ ຫົວໜ້າກົມ ຄຸ້ມຄອງສຳມະໂນຄົວ ແລະ ກໍ່ສ້າງຮາກຖານ,
ພົນຈັດຕະວາ ແສງປະເສີດ ສຸທຳມະວົງ ຫົວໜ້າ ກົມສື່ສານ, ພົນຈັດຕະວາ ອານຸເດດ ຄູນຄໍາ ຮອງຫົວໜ້າຫ້ອງວ່າການ ກະຊວງ ປກສ, ພົນຈັດຕະວາ ບຸນ ລົດ ຄຳແພງພັນ ຫົວໜ້າກອງບັນຊາການ ປກສ ແຂວງຊຽງຂວາງ ແລະ
ພົນຕີ ຈັນສະແຫວງ ທິບຄູນທອງ ຮອງຫົວໜ້າຫ້ອງວ່າການ ກະຊວງ ປກສ ໂດຍ ພົນເອກ ວິໄລ ຫລ້າຄໍາຟອງ ລັດຖະມົນ ຕີກະຊວງ ປກສ ໃຫ້ກຽດປະດັບຊັ້ນ


text:
ລັດຖະບານເປີດກອງປະຊຸມສະໄໝສາມັນ ປະຈຳເດືອນ ເມສາ 2017
ຫ້ອງວ່າການສຳນັກງານນາຍົກລັດຖະມົນຕີລາຍງານວ່າ: ກອງປະຊຸມລັດຖະບານ ສະໄໝສາມັນປະຈໍາເດືອນ ເມສາ 2017 ໄດ້ໄຂຂຶ້ນຢ່າງເປັນທາງການ ໃນຕອນເຊົ້າຂອງວັນທີ 20 ເມສາ ທີ່ຫ້ອງປະຊຸມລັດຖະບານ, ສໍານັກງານນາຍົກລັດຖະມົນຕີ, ພາຍໃຕ້ການເປັນປະທານຂອງ ທ່ານ ທອງລຸນ ສີສຸລິດ ນາຍົກລັດຖະມົນຕີ, ມີບັນດາທ່ານຮອງນາຍົກລັດຖະມົນຕີ, ສະມາຊິກລັດຖະບານ ພ້ອມດ້ວຍແຂກຖືກເຊີນ ເຂົ້າຮ່ວມ.
ກອງປະຊຸມຄັ້ງນີ້, ຈະໄດ້ພ້ອມກັນສຸມໃສ່ຄົ້ນຄວ້າ, ປຶກສາຫາລື, ປະກອບຄວາມເຫັນ ແລະ ຈະໄດ້ພິຈາລະນາເອົາບັນຫາສຳຄັນ ເປັນຕົ້ນ: ການສະຫຼຸບສະພາບການຈັດຕັ້ງປະຕິບັດ ແຜນງົບປະມານແຫ່ງລັດ 3 ເດືອນຂ້າມຜ່ານ ທ້າຍປີ 2016, ສະພາບການຈັດຕັ້ງປະຕິບັດແຜນງົບປະມານແຫ່ງລັດງວດ I, ແຜນງວດ II ປີ 2017 ແລະ ຄາດຄະເນທິດທາງແຜນການ 6 ເດືອນທ້າຍປີ 2017 ແລະ ຄວາມຄືບໜ້າການຈັດຕັ້ງປະຕິບັດ ວຽກງານການສັງລວມໜີ້ສິນຂອງລັດຮ່ວງ 400 ຕື້ ແລະ ສະເໜີການລົງທຶນໃໝ່ຂອງລັດ ປີ 2017, ສະຫຼຸບຂາດຕົວການຈັດຕັ້ງປະຕິບັດແຜນພັດທະນາ ເສດຖະກິດ-ສັງຄົມ ໝົດປີ 2016 ແລະ ການຜັນຂະຫຍາຍແຜນການຈັດຕັ້ງປະຕິບັດແຜນປີ 2017, ການຄຸ້ມຄອງ, ຕິດຕາມລາຄາສິນຄ້າແພງ ທີ່ສົ່ງຜົນກະທົບຕໍ່ການຜະລິດ ແລະ ການດໍາລົງຊີວິດຂອງປະຊາຊົນ ແລະ ມາດຕະການແກ້ໄຂ, ການຈັດຕັ້ງປະຕິບັດແຜນວຽກຈຸດສຸມໃນໄລຍະ 6 ເດືອນຜ່ານມາ ແລະ ທິດທາງແຜນການໃນ 6 ເດືອນຕໍ່ໜ້າຂອງລັດຖະບານ; ຮ່າງວິໄສ ທັດຮອດປີ 2030 ແລະ ຍຸດທະສາດພັດທະນາຂະແໜງການເງິນ 2025; ໂຄງການພັດທະນາທ່າເຮືອຫວຸງອາງ ແລະ ການຈັດລະບຽບສັງຄົມ.
ໃນໂອກາດກ່າວໄຂກອງປະຊຸມດັ່ງກ່າວ ທ່ານນາຍົກລັດຖະມົນຕີ ໄດ້ຮຽກຮ້ອງໃຫ້ສະມາຊິກລັດຖະບານ ເອົາໃຈໃສ່ຍົກສູງຄວາມຮັບຜິດຊອບຂອງຕົນໃນການຄົ້ນຄວ້າ ແລະ ປະກອບ ຄໍາຄິດຄໍາເຫັນ ເພື່ອເຮັດໃຫ້ກອງປະຊຸມຄັ້ງນີ້ ບັນລຸຕາມຄາດໝາຍທີ່ວາງໄວ້.


text:
ໃນວັນທີ 23 ຕຸລາ 2019 ຄະນະໂຄສະນາອົບຮົມແຂວງ ໄດ້ສົມທົບກັບບໍລິສັດລາວໂທລະຄົມມະນາຄົມມະຫາຊົນ ສາຂາແຂວງວຽງຈັນ ໄດ້ຈັດພິທີປາຖະກະຖາ 5 ວັນປະຫວັດສາດສຳຄັນຄື: ວັນຊາດ ສປ ຈີນ ຄົບຮອບ 70 ປີ, ວັນຄູແຫ່ງຊາດ ຄົບຮອບ 25 ປີ, ວັນປະກາດເອກະລາດ ຄົບຮອບ 74 ປີ, ວັນສ້າງຕັ້ງການທູດ ຄົບຮອບ 74 ປີ, ວັນສາກົນ ແລະ ສັບປະດາແຫ່ງ ຊາດ ເພື່ອລຶບລ້າງຄວາມທຸກຍາກຂອງ ສປປ ລາວ ຄົບຮອບ 32 ປີ ແລະ ຄົບຮອບ 16 ປີ. ຂຶ້ນຢູ່ທີ່ຫ້ອງປະຊຸມຊັ້ນ 2 ຂອງບໍລິສັດລາວໂທລະຄົມມະນາຄົມມະຫາຊົນ ສາຂາແຂວງວຽງຈັນ.
ໃນຕອນເຊົ້າຂອງວັນທີ 05 ກັນຍາ 2019, ເວລາ 8:30 ໂມງ, ຄະນະພັກອຳນາດການປົກຄອງແຂວງ ໄດ້ສົມທົບກັບສະມາຄົມມິດຕະພາບ ລາວ-ສປປ ເກົາຫຼີ ຈັດພິທີປາຖະກະຖາ ເພື່ອສະເຫຼີມສະຫຼອງ ວັນຊາດ ສປປ ເກົາ ຫຼີ ຄົບຮອບ 71 ປີ (09/09/1948-09/09/2019).
ໂດຍການເປັນປະທານຂອງ ທ່ານ ຄຳພັນ ສິດທິດຳພາ ກຳມະການສູນກາງພັກ, ເລຂາພັກແຂວງ, ເຈົ້າແຂວງວຽງຈັນ, ທ່ານ ປ້ານ ນ້ອຍມະນີ ກຳມະການສູນກາງພັກ, ປະທານສູນກາງກຳມະບານລາວ ທັງເປັນປະທານສະມາຄົມມິດຕະພາບ ລາວ- ສປປ ເກົາຫຼີ ແລະ ທ່ານ ລີຢົງຊົນ ເອກອັກຄະລັດຖະທູດວິສາມັນ ຜູ້ມີອຳນາດເຕັມແຫ່ງ ສປປ ເກົາຫຼີ ປະຈຳ ສປປ ລາວ ພິທີດັ່ງ ກ່າວໄດ້ໃຫ້ກຽດປາຖະກະຖາໂດຍ ທ່ານ ລີຢົງຊົນ ເອກອັກຄະລັດຖະທູດຜູ້ມີອຳນາດເຕັມແຫ່ງ ສປປ ເກົາຫຼີ ປະຈຳ ສປປ ລາວ ເຊິ່ງທ່ານໄດ້ຍົກໃຫ້ເຫັນ ພາລະກິດການປົກປັກຮັກສາ ແລະ ສ້າງ ສາພັດທະນາປະເທດຊາດ ສປປ ເກົາຫຼີ ໃນອາດີດກໍຄືປັດຈຸບັນ, ນອກຈາກນີ້ ໄດ້ຍົກໃຫ້ເຫັນເຖິງສາຍພົວພັນມິດຕະພາບການຮ່ວມມືສະໜັບສະໜູນຊ່ວຍເຫຼືອເຊິ່ງກັນ ແລະ ກັນ ດ້ວຍດີຕະຫຼອດມາ ລະຫວ່າງ ສປປ ເກົາຫຼີ ແລະ ສປປ ລາວ ເຊິ່ງມີບັນດາຄະນະພົວພັນການຕ່າງປະເທດສູນກາງພັກ, ພະນັກງານເອກອັກຄະລັດຖະທູດແຫ່ງ ສປປ ເກົາຫຼີ ປະຈຳ ສປປ ລາວ, ເລຂາພັກແຂວງ, ຮອງເລຂາພັກແຂວງ, ຄະນະປະຈຳພັກແຂວງ, ກຳມະການພັກແຂວງ, ເລຂາພັກເມືອງ, ຫົວໜ້າພະແນກ, ຮອງພະແນກ, ທະຫານ, ຕຳຫຼວດ ແລະ ສະມາຊິກພັກ-ພະນັກງານຫຼັກແຫຼ່ງເຂົ້າຮ່ວມທັງໝົດ 397 ທ່ານ, ຍິງ 126 ທ່ານ.
ໃນວັນທີ 23 ສິງຫາ 2019 ເວລາ 8:30 ໂມງ ຄະນະໂຄສະນາອົບຮົມແຂວງວຽງຈັນ ໄດ້ສົມທົບກັບຫ້ອງວ່າການປົກຄອງແຂວງ, ແນວລາວສ້າງຊາດແຂວງ ຈັດພິທີປາຖະກະຖາ ວັນສ້າງຕັ້ງແນວລາວສ້າງຊາດ ຄົບຮອບ 69 ປີ ແລະ ວັນຢຶດອຳນາດ ຄົບຮອບ 74 ປີ ແລະ ຄົບຮອບ 44 ປີ ຢູ່ທີ່ສະໂມສອນໃຫຍ່ຂອງຫ້ອງວ່າການປົກຄອງແຂວງວຽງຈັນ.
ໃນວັນທີ 27 ສິງຫາ 2019 ຄະນະໂຄສະນາອົບຮົມແຂວງ ໄດ້ສົມທົບກັບບໍລິສັດລາວໂທລະຄົມມະນາຄົມມະຫາຊົນ ສາຂາແຂວງວຽງຈັນ ໄດ້ຈັດພິທີປາຖະກະຖາ 3 ວັນປະຫວັດສາດສຳຄັນຄື: ວັນສ້າງຕັ້ງແນວລາວສ້າງຊາດ ຄົບຮອບ 69 ປີ, ວັນສ້າງຕັ້ງລັດຖະທຳມະນູນແຫ່ງ ສປປ ລາວ ຄົບຮອບ 28 ປີ, ວັນຢຶດອຳນາດ ຄົບຮອບ 74 ປີ ແລະ ຄົບຮອບ 44 ປີ ຂຶ້ນຢູ່ທີ່ຫ້ອງປະຊຸມຊັ້ນ 2 ຂອງບໍລິສັດລາວໂທລະຄົມມະນາຄົມມະຫາຊົນ ສາຂາແຂວງວຽງຈັນ.
ໃນຕອນເຊົ້າຂອງວັນທີ 17 ກໍລະກົດ 2019 ຄະນະໂຄສະນາອົບຮົມແຂວງວຽງຈັນ ໄດ້ຈັດພິທີເລື່ອນສະມາຊິກພັກສຳຮອງຂື້ນເປັນສະມາຊິກພັກສົມບູນຂອງພັກປະຊາຊົນປະຕິວັດລາວ ຢູ່ທີ່ຫ້ອງປະຊຸມຂອງຄະນະກວດກາພັກ-ລັດແຂວງ ໂດຍໃຫ້ກຽດເປັນປະທານຂອງສະຫາຍ ຈັນແປງ ດວງພະຈັນ ກຳມະການພັກແຂວງ, ເລຂາໜ່ວຍພັກ, ຫົວໜ້າຄະນະໂຄສະນາອົບຮົມແຂວງ, ມີຮອງເລຂາ, ຄະນະພັກ, ສະມາຊິກພັກສົມບູນ ແລະ ສຳຮອງພາຍໃນຄະນະໂຄສະນາອົບຮົມແຂວງ, ຕາງໜ້າຄະນະຈັດຕັ້ງແຂວງ, ຄະນະກວດກາພັກ-ລັດແຂວງ ແລະ ແຂກເຂົ້າຮ່ວມທັງໝົດ 22 ສະຫາຍ, ຍິງ15 ສະຫາຍ ໃນພິທີດັ່ງກ່າວສະຫາຍ ຈັນທະວົງ ບົວລະພັນ ຮອງເລຂາໜ່ວຍພັກຂື້ນຜ່ານມະຕິຕົກລົງຂອງຄະນະປະຈຳພັກແຂວງ ສະບັບເລກທີ087/ຄປພ.ວຈ, ລົງວັນທີ 18 ພຶດສະພາ 2019 ກ່ຽວກັບການອານຸມັດເລື່ອນສະມາຊິກພັກສຳຮອງຂື້ນເປັນສະມາຊິກພັກສົມບູນຂອງພັກປະຊາຊົນປະ ຕິວັດລາວ ເຊີ່ງໄດ້ອານຸມັດເລື່ອນສະຫາຍ ນ. ຫົງຄຳ ບົວລະພັນ ສະມາຊິກພັກສຳຮອງສັງກັດຢູ່ໜ່ວຍພັກຄະນະໂຄສະນາອົບຮົມແຂວງ ຂື້ນເປັນສະມາຊິກພັກສົມບູນ.
ໜ່ວຍກູໄພ: 1625
ມີ 11 ຂາສັນຈອນ ແລະ ບໍ່ມີສະມາຊິກອອນໄລນ໌ ອອນໄລນ໌


text:
ຕອນບ່າຍວັນທີ 14 ກໍລະກົດ, ຢູ່ຫໍສະພາແຫ່ງຊາດ, ທ່ານປະທານສະພາແຫ່ງຊາດ ເວືອງດິ່ງເຫວ້ ໄດ້ມີການສົນທະນາແບບທາງໄກກັບທ່ານປະທານສະພາແຫ່ງຊາດ ສິງກະໂປ Tan Chuan – Jin. ການນຳສອງປະເທດ ໄດ້ປາດຖະໜາວ່າ ຈະຊຸກຍູ້ການພົວພັນຄູ່ຮ່ວມມືຍຸດທະສາດລະຫວ່າງສອງປະເທດໃຫ້ຫຼາຍກວ່າອີກ, ໃນນັ້ນ ມີສອງອົງການນິຕິບັນຍັດ; ສືບຕໍ່ຮັກສາການພົບປະແລກປ່ຽນ ດ້ວຍບັນດາຮູບແບບທີ່ເໝາະສົມ; ເສີມຂະຫຍາຍກົນໄກສົມທົບກັນຢ່າງແໜ້ນແຟ້ນ ໃນບັນດາເວທີປາໄສຫຼາຍຝ່າຍ; ສະໜັບສະໜູນຫຼັກໝັ້ນຂອງກັນກ່ຽວກັບບັນດາບັນຫາຂອງພາກພື້ນ ແລະ ສາກົນ ເຊິ່ງຕ່າງຝ່າຍຕ່າງມີຄວາມສົນໃຈ.
ທ່ານປະທານສະພາແຫ່ງຊາດ ເວືອງດິ່ງເຫວ້ ສະເໜີໃຫ້ສະພາແຫ່ງຊາດສອງປະເທດ ຄົ້ນຄວ້າກ່ຽວກັບຄວາມເປັນໄປໄດ້ຂອງການລົງນາມໃນຂໍ້ຕົກລົງວ່າດ້ວຍການຮ່ວມມື, ເພື່ອຜັນຂະຫຍາຍບັນດາການເຄື່ອນໄຫວຮ່ວມມືລະຫວ່າງບັນດາອົງການຂອງສະພາແຫ່ງຊາດ. ພ້ອມກັນນັ້ນ, ເພີ່ມທະວີການຮ່ວມມື, ແບ່ງປັນບົດຮຽນ, ໂດຍສະເພາະແມ່ນໃນການສ້າງລະບອບລະບຽບການ, ການສ້າງສຳເລັດລະບົບກົດໝາຍກ່ຽວກັບການພັດທະນາເສດຖະກິດດີຈີຕອນ ແລະ ສັງຄົມດີຈີຕອນ ເຊິ່ງເປັນຂົງເຂດທີ່ ສິງກະໂປ ມີຫຼາຍບົດຮຽນ ແລະ ມີຄວາມບົ່ມຊ້ອນ; ປຶກສາຫາລືກ່ຽວກັບການຮັບຮອງ ໃບຢັ້ງຢືນການສັກວັກຊິນຂອງກັນ ເພື່ອບັນລຸໄດ້ຂໍ້ຕົກລົງກ່ຽວກັບກົດລະບຽບໃນການໄປ - ມາ, ເຊື່ອມຕໍ່ຖ້ຽວບິນການຄ້າ ເມື່ອມີເງື່ອນໄຂພຽງພໍ ເພື່ອຊຸກຍູ້ການຮ່ວມມືເສດຖະກິດ, ການທ່ອງທ່ຽວລະຫວ່າງສອງປະເທດ. ຫວຽດນາມ ປາດຖະໜາຢາກຄົ້ນຄວ້າບົດຮຽນ ແລະ ຍຸດທະສາດໃໝ່ຂອງ ສິງກະໂປ ໃນວຽກງານປ້ອງກັນ, ສະກັດກັ້ນໂລກລະບາດ ໂຄວິດ - 19 ເພື່ອສືບຕໍ່ຟື້ນຟູ ແລະ ພັດທະນາເສດຖະກິດ.
ໃນວັນດຽວກັນ, ຢູ່ຫໍສະພາແຫ່ງຊາດ, ທ່ານປະທານສະພາແຫ່ງຊາດ ຫວຽດນາມ ເວືອງດິ່ງເຫ້ວ ໄດ້ຕ້ອນຮັບທ່ານ Meynardo Los Banos Montealegre ເອກອັກຄະລັດຖະທູດ ຟີລິບປິນ ປະຈຳ ຫວຽດນາມ.
vovworld.vn